Prehľad vývoja rokovaní Slovenskej republiky s Európskou úniou, 
základná charakteristika 

1.  Rok 2000

1.1  Portugalské predsedníctvo (1. polrok 2000)

Slovensko otvorilo rokovania na úvodnom stretnutí Konferencie o pristúpení 15. februára 2000, kde prezentovalo svoju všeobecnú negociačnú pozíciu deklarujúcu základný rámec rokovaní.

Európska únia so Slovenskou republikou otvorila v 1. polroku 2000 osem kapitol: Malé a stredné podnikanie, Vzdelávanie a odborná príprava, Veda a výskum, Spoločná zahraničná a bezpečnostná politika, Štatistika, Vonkajšie vzťahy, Hospodárska súťaž, Kultúra a audiovizuálna politika. Negociačné pozície v týchto kapitolách Slovensko odovzdalo EÚ koncom marca 2000. 

Počas portugalského predsedníctva sa uskutočnili 2 stretnutia na úrovni ministra zahraničných vecí a 2 stretnutia na úrovni zástupcov ministrov:
•	1. otváracie stretnutie Konferencie o pristúpení na úrovni ministrov sa konalo 15. februára 2000;
•	1. stretnutie Konferencie o pristúpení na úrovni zástupcov ministrov sa konalo 28. marca 2000 v Bruseli. SR vyjadrila súhlas s otvorením navrhovaných kapitol - Hospodárska súťaž, Štatistika, Malé a stredné podnikanie, Veda a výskum, Vzdelávanie a odborná príprava, Kultúra a audiovizuálna politika, Vonkajšie vzťahy a Spoločná zahraničná a bezpečnostná politika - a oficiálne bolo odovzdaných 8 negociačných pozícií v týchto kapitolách. Slovenská republika v negociačných pozíciách nežiadala o prechodné obdobia (PO).
•	2. stretnutie Konferencie o pristúpení na úrovni zástupcov ministrov sa konalo 25. mája 2000. Slovenská republika otvorila kapitolu Hospodárska súťaž, Štatistika, Malé a stredné podnikanie, Veda a výskum, Vzdelávanie a odborná príprava, Kultúra a audiovizuálna politika, Vonkajšie vzťahy a Spoločná zahraničná a bezpečnostná politika a predbežne uzatvorila šesť kapitol: Štatistika, Malé a stredné podnikanie, Veda a výskum, Vzdelávanie a odborná príprava, Vonkajšie vzťahy a Spoločná zahraničná a bezpečnostná politika. Slovensko zároveň na stretnutí oficiálne odovzdalo ďalších 5 negociačných pozícií v kapitolách - Rybné hospodárstvo, Sociálna politika a zamestnanosť, Priemyselná politika, Ochrana spotrebiteľa a zdravia, Colná únia.
•	2. stretnutie Konferencie o pristúpení na úrovni ministrov sa konalo 14. júna 2000. Stretnutie formálne potvrdilo predbežné uzatvorenie rokovaní v 6 kapitolách.

Zhodnotenie portugalského predsedníctva:

Predbežne Slovensko uzavrelo 6 kapitol: Malé a stredné podnikanie, Vzdelávanie a odborná príprava, Veda a výskum, Spoločná zahraničná a bezpečnostná politika, Štatistika, Vonkajšie vzťahy.  Otvorené zostali dve kapitoly - Hospodárska súťaž a Kultúra a audiovizuálna politika.
Priebeh a výsledky rokovaní počas portugalského predsedníctva je možné hodnotiť pozitívne, rokovania boli dynamické a z pohľadu SR priniesli očakávaný pokrok.
1.2  Francúzske predsedníctvo (2. polrok 2000)

Členské štáty Európskej únie rozhodli o otvorení ďalších 8 kapitol počas francúzskeho predsedníctva: Rybné hospodárstvo, Ochrana spotrebiteľa a zdravia, Priemyselná politika, Colná únia, Doprava, Telekomunikácie a informačné technológie, Slobodný pohyb služieb a Slobodný pohyb tovaru. Pozičné dokumenty k týmto kapitolám Slovenská republika odovzdala v priebehu mája až augusta 2000.

Počas francúzskeho predsedníctva sa uskutočnili 2 stretnutia na úrovni zástupcov ministrov a jedno na úrovni ministrov:
•	Na 3. stretnutí Konferencie na úrovni zástupcov ministrov 24. októbra 2000 Slovensko predbežne uzavrelo 3 kapitoly: Rybné hospodárstvo, Ochrana spotrebiteľa a zdravia, Priemyselná politika a otvorilo ďalšiu kapitolu – Colnú úniu.
•	Na 4. stretnutí Konferencie na úrovni zástupcov ministrov 14. novembra 2000 SR uzatvorila predbežne rokovania v jednej kapitole: Kultúra a audiovizuálna politika (ktorá zostala otvorená z portugalského predsedníctva). Rokovania boli otvorené v kapitole Slobodný pohyb kapitálu (SR v tejto kapitole žiadala o prechodné obdobie (PO)).
•	Na 3. ministerskom stretnutí Konferencie 22. novembra 2000 boli otvorené ďalšie tri negociačné kapitoly – Doprava, Slobodné poskytovanie služieb (SR v tejto kapitole žiadala o prechodné obdobie), Telekomunikácie a informačné technológie. Stretnutie formálne potvrdilo predbežné uzatvorenie rokovaní v 4 kapitolách.

Zhodnotenie francúzskeho predsedníctva:

SR v priebehu francúzskeho predsedníctva celkovo uzatvorila 4 kapitoly (Rybné hospodárstvo, Ochrana spotrebiteľa a zdravia, Priemyselná politika, Kultúra a audiovizuálna politika) a odovzdala únii negociačné pozície vo všetkých ostatných kapitolách. Rokovania so SR v 2. polroku pokročili v uspokojujúcej miere. Napriek skutočnosti, že najmä v počiatočnej fáze francúzskeho predsedníctva dochádzalo zo strany EU k časovým prieťahom bol program stanovený pre francúzske predsedníctvo naplnený.

Celkový stav rokovaní so Slovenskom v roku 2000 

Slovensko otvorilo 16 kapitol, čím splnilo svoj cieľ – otvoriť počas prvého roka minimálne polovicu z negociačných kapitol. Celkový počet uzatvorených kapitol dosiahol 10, pričom 6 kapitol (Hospodárska súťaž, Colná únia, Slobodný pohyb kapitálu, Slobodné poskytovanie služieb, Doprava, Telekomunikácie a informačné technológie) zostalo na rokovacom stole. Slovensko dosiahlo spomedzi krajín Helsinskej skupiny za Maltou druhý najvyšší počet predbežne uzatvorených kapitol.

2.  Rok 2001

2.1  Švédske predsedníctvo (1. polrok 2001)

Summit v Nice potvrdil strategický dokument Európskej komisie pre rozširovanie tzv. „Road map“, ktorý zadefinoval harmonogram priorít EÚ v rokovaniach s kandidátskymi krajinami v ďalších troch predsedníctvách (švédske, belgické a španielske predsedníctvo). Vzhľadom na cieľ SR vstúpiť do EÚ v rovnakom čase ako krajiny V-4, bolo z pohľadu SR v 1. polroku dôležité klásť dôraz prednostne na kapitoly určené ako priority pre švédske predsedníctvo – t.j. kapitoly Slobodný pohyb tovaru, Slobodný pohyb osôb, Slobodné poskytovanie služieb, Slobodný pohyb kapitálu, Právo obchodných spoločností, Životné prostredie, Sociálna politika a zamestnanosť. 

Na základe dosiahnutého pokroku v roku 2000 (16 otvorených kapitol z čoho 10 predbežne uzatvorených) boli pre 1. polrok 2001 stanovené nasledujúce ciele: 
•	otvoriť čo najväčší počet kapitol, v reálnej rovine všetkých zostávajúcich 13 kapitol;
•	z hľadiska počtu uzatvorených kapitol dobehnúť skupinu rokujúcu od roku 1998;
•	dosiahnuť prechod do kvalitatívne novej fázy rokovaní, s cieľom dosiahnuť dohodu v kapitolách, v ktorých požadujeme prechodné obdobia.

Počas švédskeho predsedníctva sa celkovo konali štyri stretnutia Konferencie o pristúpení, 3 na úrovni zástupcov ministrov a 1 na úrovni ministrov zahraničných vecí. 
•	5. stretnutie Konferencie o pristúpení na úrovni zástupcov ministrov sa konalo 30. marca 2001. Slovenská republika otvorila rokovania v nasledujúcich kapitolách: Sociálna politika a zamestnanosť, Právo obchodných spoločností, Regionálna politika, Finančné a rozpočtové ustanovenia a Životné prostredie. Predbežne bola uzatvorená kapitola Slobodný pohyb tovaru a Hospodárska a menovú únia.
•	6. stretnutie Konferencie o pristúpení na úrovni zástupcov ministrov sa konalo 17. mája 2001. Slovenská republika otvorila kapitolu Energetika a predbežne uzatvorila štyri kapitoly: Slobodné poskytovanie služieb, Právo obchodných spoločností, Sociálna politika a zamestnanosť, Telekomunikácie a informačné technológie.
•	4. stretnutie Konferencie o pristúpení na úrovni ministrov sa konalo 12. júna 2001. Slovenská republika otvorila rokovania v kapitolách: Slobodný pohyb osôb, Poľnohospodárstvo, Dane a Finančná kontrola. Predbežne bola uzatvorená kapitola Colná únia.
•	7. stretnutie Konferencie o pristúpení na úrovni zástupcov ministrov sa konalo 27. júna 2001. Slovenská republika otvorila rokovania v kapitole Spolupráca v oblasti spravodlivosti a vnútorných záležitostí. Predbežne boli uzatvorené kapitoly Slobodný pohyb osôb a Slobodný pohyb kapitálu. 

Zhodnotenie švédskeho predsedníctva:

Z hľadiska stanovených cieľov možno konštatovať ich naplnenie. Slovensko malo po skončení švédskeho predsedníctva otvorené všetky kapitoly pokrývajúce acquis t.j. 29 kapitol, pričom počas švédskeho predsedníctva rokovania boli predbežne uzatvorené v 9 kapitolách. SR uzatvorila všetky kapitoly vnútorného trhu i niektoré kapitoly, v ktorých požadujeme PO (Slobodné poskytovanie služieb, Slobodný pohyb kapitálu). Vychádzajúc z Road map pre švédske predsedníctvo jedinou nesplnenou kapitolou bola kapitola Životné prostredie, čo bolo spôsobené objektívnym dôvodom – potrebou vypracovania detailných finančných a implementačných plánov na celkovo 21 smerníc, s dôrazom na tie, v ktorých SR žiada o PO (v tom čase 9 PO, v októbri 2002 bol negociačný mandát čiastočne pozmenený). V praktickej rovine došlo k naplneniu princípu „catch-up“. Slovensko sa po 17 mesiacoch rokovaní dostalo celkovo počtom 19 predbežne uzavretých kapitol na úroveň krajín rokujúcich tretí rok. K naplneniu negociačných cieľov SR výrazne prispela aj mimoriadne vysoká zaangažovanosť predsedníctva a pozitívna atmosféra v prospech agendy rozširovania. 

Charakteristika niektorých vybraných kapitol prerokovaných počas švédskeho predsedníctva

Slobodný pohyb osôb
Po zdĺhavých rokovaniach EÚ bola kapitola uzavretá na Konferencii o pristúpení 27. júna 2001. Spoločná pozícia EÚ bola kompromisom členských krajín, pričom v návrhu bola zakomponovaná požiadavka Rakúska a Nemecka na 7-ročné prechodné obdobie v štruktúre 2+3+2 roky. Navrhnutý model je flexibilný umožňujúci krajinám, ktoré nemajú záujem ochraňovať svoj trh práce, liberalizovať ho ihneď po vstupe (zatiaľ tento postup oficiálne deklarovalo Švédsko, Holandsko, Dánsko a Írsko). SR zároveň môže uplatňovať recipročné opatrenia voči Nemecku a Rakúsku v oblasti poskytovania služieb v prihraničných regiónoch.

Neskôr na Prístupovej konferencii 26. októbra 2001 EÚ ponúkla SR rozšíriť kompromis v otázke pohybu osôb dohodnutý v júni 2001. Na základe prijatého negociačného dodatku môže SR uplatniť mechanizmus tzv. ochranných opatrení voči novým členským krajinám aj prípade, ak voči tejto novej členskej krajine neuplatňuje obmedzenia žiada súčasná členská krajina. 

Slobodný pohyb kapitálu
SR akceptovala 7 ročné prechodné obdobie na nákup poľnohospodárskej pôdy. Text Spoločnej pozície je naformulovaný spôsobom, že táto otázka môže byť opätovne otvorená na základe priebehu rokovaní v kapitole Poľnohospodárstvo. V prípade, že niektorá kandidátska krajina získa dlhšie prechodné obdobie (napr. Poľsko) považujeme za možné túto otázku opätovne otvoriť a prerokovať  v súlade so všeobecným negociačným princípom - „nič nie je dohodnuté, pokiaľ všetko nie je dohodnuté“.

V otázke samostatne hospodáriacich farmárov bola dosiahnutá obdobná dohoda ako s Maďarskom, t.j. Slovensko umožní nákup pôdy samostatne hospodáriacimi farmármi až po 3 rokoch od chvíle, ako sa usadia v SR a začnú byť aktívni v poľnohospodárskej činnosti.

2.2  Belgické predsedníctvo (2. polrok 2001)

S celkovým pokrokom negociačnej agendy sa rokovania dostali do náročnejšej fázy, sú prerokovávané rozsiahlejšie kapitoly z hľadiska objemu acquis, ako aj negociačných požiadaviek SR. Maximálny dôraz bol kladený na kapitoly zadefinované harmonogramom rokovaní pre belgické predsedníctvo, ako aj kapitolu Životné prostredie, ktorá ostala otvorená z harmonogramu rokovaní švédskeho predsedníctva. 

Podľa harmonogramu rokovaní na belgické predsedníctvo schváleného summitom v Nice boli určené ako prioritné nasledujúce kapitoly:

•	Hospodárska súťaž,
•	Rybné hospodárstvo (kapitola predbežne uzatvorená v októbri 2000),
•	Doprava,
•	Dane,
•	Energetika (kapitola predbežne uzatvorená v októbri 2001), 
•	Colná únia (kapitola predbežne uzatvorená v júni 2001),
•	Spravodlivosť a záležitosti vnútra,
•	Finančná kontrola,
•	Poľnohospodárstvo (veterinárne a fytosanitárne otázky).

Vyššie uvedené kapitoly spolu s časťou kapitoly Poľnohospodárstvo a Životné prostredie predstavovali pre SR kľúčovú agendu rokovaní počas 2. polroku 2001. 

Počas belgického predsedníctva sa SR zúčastnila na dvoch stretnutiach Konferencie o pristúpení na úrovni zástupcov ministrov a jednom stretnutí na úrovni ministrov: 
•	8. stretnutie Konferencie o pristúpení na úrovni zástupcov ministrov sa konalo 26. októbra 2001. Slovenská republika predbežne uzatvorila kapitolu Energetika a pristúpila na technickú adaptáciu už uzatvorenej kapitoly Slobodný pohyb osôb.
•	5. stretnutie Konferencie o pristúpení na úrovni ministrov sa konalo 11. decembra 2001. Slovenská republika predbežne uzatvorila kapitolu Životné prostredie a prerokovala kapitoly Hospodárska súťaž a Dane. 
•	9. stretnutie Konferencie o pristúpení na úrovni zástupcov ministrov sa uskutočnilo dňa 21. decembra 2001. Slovenská republika predbežne uzatvorila kapitolu Finančná kontrola a postúpila v rokovaniach v kapitole Doprava a Spolupráca v oblasti spravodlivosti a vnútra. 

Zhodnotenie belgického predsedníctva:

Počas belgického predsedníctva Slovensko uzatvorilo  ďalšie tri kapitoly legislatívy EÚ, čím sa celkový počet predbežne uzatvorených kapitol zvýšil na 22. Z hľadiska porovnania s ostatnými kandidátskymi krajinami  Slovensko potvrdilo svoj negociačný potenciál ako aj reálne predpoklady vstúpiť do EÚ v rámci prvej vlny rozširovania v roku 2004. Čo sa týka interne stanovených cieľov možno konštatovať ich čiastočné naplnenie. Okrem uzavretých kapitol Energetika, Životné prostredie a Finančná kontrola bolo zámerom SR uzatvoriť aj ďalšie kapitoly Road map pre belgické predsedníctvo, konkrétne kapitoly Doprava a Dane. Takisto naším záujmom bolo výraznejšie postúpiť v časti kapitoly Poľnohospodárstvo (fytosanitárna a veterinárna oblasť) ešte počas belgického predsedníctva. Nenaplnenie našich plánov v týchto oblastiach spôsobili sčasti objektívne skutočnosti: časovo krátke obdobie belgického predsedníctva a v súvislosti s udalosťami 11. septembra neplánované sústredenie ľudských zdrojov a  zvýšenej pozornosti  predsedníctva na oblasť boja proti medzinárodnému terorizmu a aktivít s tým spojených. Takisto rokovania vstúpili do náročnej fázy, jednak z hľadiska objemu acquis, negociačných požiadaviek zo strany kandidátov ako aj Únie. V tejto súvislosti možno konštatovať, že belgické predsedníctvo neprejavilo dostatočnú zaangažovanosť a iniciatívu pri hľadaní spoločných riešení a akceptovateľných kompromisov v citlivých oblastiach. V priebehu predsedníctva dochádzalo k časovým prieťahom pri schvaľovaní Spoločných pozícií. Negatívne možno hodnotiť aj skutočnosť, že belgické predsedníctvo nevyvinulo potrebný tlak na EK v súvislosti s prípravou návrhu Spoločnej pozície EÚ v kapitole Poľnohospodárstvo, časti veterinárnej a fytosanitárnej. Vyššie uvedené výrazne prispelo k faktu, že sa nepodarilo naplniť priority Road map v rozsahu očakávanom zo strany SR. SR preto na 5. stretnutí Konferencie o pristúpení požiadalo EÚ o zorganizovanie dodatočnej Prístupovej  konferencie na úrovni zástupcov do konca roka 2001 s cieľom eliminovať vyššie uvedené sklzy v napĺňaní agendy rokovaní. V nadväznosti na závery summitu EÚ v Laeken, týkajúce sa problémovej otázky ekobodov pre tranzitnú dopravu cez Rakúsko, ako aj záujmu kandidátskych krajín o väčší pokrok v rokovaniach počas belgického predsedníctva, EÚ usporiadala dodatočnú Prístupovú konferenciu na úrovni zástupcov ministrov, ktorá sa konala 21. decembra 2001 v Bruseli. SR na tejto konferencii predbežne uzatvorila kapitolu Finančná kontrola a pokročila v rokovaniach v kapitolách Doprava a Spolupráca v oblasti spravodlivosti a vnútra. Touto cestou sa podarilo tesne pred ukončením predsedníctva čiastočne odstrániť deficit v napĺňaní Road map pre belgické predsedníctvo. 

Niektoré vybrané kapitoly prerokované počas belgického predsedníctva

Energetika
Kapitola bola uzatvorená na Prístupovej konferencii na úrovni zástupcov dňa 26. októbra 2001. EÚ v tejto kapitole súhlasila s prechodným obdobím SR v  oblasti vybudovania a udržiavania povinných núdzových zásob ropy a ropných výrobkov (smernica č. 68/414/ES doplnená smernicou 98/93/ES) na obdobie 5 rokov do 31. decembra 2008. Ide spolu s PR o najdlhšie PO vynegociované s EÚ. 

Dopravná politika
SR v kapitole nepožaduje prechodné obdobia, napriek tomu EK navrhla 4+1 ročné PO na vykonávanie dopravných služieb na území jednej z členských krajín (kabotáž). Rovnaké PO žiada pre ČR a Estónsko a 5-ročné pre MR, Litvu a Poľsko. EK však nežiada žiadne PO pre Slovinsko. Predsedníctvo navrhlo kompromisný návrh pozostávajúci z prechodného obdobia v dĺžke 2+3 (resp. 2+2+1) rokov, čo by umožnilo v prípade tých krajín, ktoré nebudú ochraňovať svoj trh, liberalizovať ho po 2 rokoch. Máme záujem na tom, aby EK ako aj členské štáty zvolili diferencovaný prístup k jednotlivým KK. Naša argumentácia sa odvíja aj od štúdie PHARE, podľa ktorej sú náklady slovenských dopravcov porovnateľné s operátormi z EÚ a náklady na 1 km sú dokonca vyššie pre slovenských prepravcov. Počet vozidiel 4300, ktoré sú schopné vykonávať medzinárodnú dopravu, nemôže narušiť vnútorný trh únie. 

Dane
V kapitole Dane SR požiadala o 6 prechodných období resp. výnimiek z acquis, týkajúce sa dane z pridanej hodnoty a spotrebných daní. Členské krajiny sú ochotné akceptovať v podstate všetky požiadavky SR o prechodné obdobia, okrem spotrebnej dane na cigarety. SR nesúhlasí s návrhom EK na 3-ročné PO na zdaňovanie cigariet. SR v tejto oblasti žiada 5-ročné PO nakoľko súčasná výška spotrebnej dane v SR neumožňuje také prudké zvýšenie dane na úroveň platnú v EÚ. Okamžité zvýšenie spotrebnej dane v súlade s acquis by v SR viedlo k nežiadúcim dopadom na trhu (podrobnejšie sú žiadosti o prechodné obdobia popísané v kapitole 10 - Dane).

Životné  prostredie
Za najvýznamnejší výstup 5. stretnutia Konferencie možno považovať predbežné uzatvorenie kapitoly Životné prostredie. Ide o náročnú kapitolu európskej legislatívy z hľadiska jej objemu ako negociačných požiadaviek SR. Z celkovo 10 žiadostí SR o prechodné obdobia, SR vynegociovala 7, pričom  požiadavky a zámery SR u prechodných období, ktoré boli oficiálne stiahnuté sú riešené využitím existujúcich možností súčasného acquis, t.j. prostredníctvom derogácií z acquis. Dosiahnuté výsledky SR v rokovaniach v tejto kapitole sú v porovnaní s výsledkami ostatných kandidátov vysoko uspokojivé (podrobnejšie viď kapitolu č. 22 - Životné prostredie). 

Hospodárska súťaž
Oblasť antitrustu je po prijatí nového zákona o ochrane hospodárskej súťaže vyriešená uspokojivo. Takisto nastal pokrok v oblasti štátnej pomoci, bola prijatá novela o štátnej pomoci a nový zákon o investičných stimuloch. Problematickou v rokovaniach ostáva oblasť poskytovania štátnej pomoci formou daňových úľav.  
Pozitívnym krokom je skutočnosť, že na novembrovej schôdzi NR SR bol formou poslaneckého návrhu upravený návrh novely zákona č. 366/1999 Z. z. o daniach z príjmov tak, že od 1.1.2002 budú ustanovenia § 35a v súlade so zákonom o štátnej pomoci.  
Túto kapitolu zatiaľ uzatvorili len krajiny, ktoré neposkytovali daňové úľavy zahraničným investorom (Lotyšsko, Litva, Estónsko, Slovinsko)  

Finančná kontrola 
Kapitola Finančná kontrola bola otvorená v júni 2001. SR odovzdala tri dodatkové informácie. Podmienkou predbežného uzavretia kapitoly bolo prijatie zákona o Finančnej kontrole a vnútornom audite v NR SR, ktoré sa uskutočnilo 18. októbra 2001. Kapitola bola predbežne uzatvorená tesne pred ukončením belgického predsedníctva na mimoriadnom rokovaní Konferencie o pristúpení dňa 21. decembra 2001.  Pôvodný zámer uzavrieť kapitolu na stretnutí Prístupovej konferencie dňa 11. decembra 2001 sa neuskutočnil z dôvodu časových prieťahov na strane EÚ pri schvaľovaní spoločnej pozície EÚ. 

Spolupráca v oblasti spravodlivosti a vnútorných záležitostí
Kapitola Spolupráca v oblasti spravodlivosti a vnútorných záležitostí bola otvorená na stretnutí Konferencie 27. júna 2001. Z hľadiska posunu rokovaní bolo potrebné dopracovať viaceré otvorené otázky identifikované v Spoločnej pozícii EÚ v oblasti ochrany údajov, vízovej politiky, ochrany hraníc, migrácie, azylu, policajnej spolupráce, boja proti podvodom a korupcii, drog, colnej spolupráce, spolupráce v oblasti súdnictva, trestných a civilných záležitostiach. Ucelená dodatková informácia ako aj tzv. „Schengenský akčný plán“ boli Konferencii odovzdané v septembri 2001. Dňa 7. novembra 2001 sa uskutočnili technické konzultácie s EK. Revidovaná Spoločná pozícia bola členskými krajinami odsúhlasená a bola  prerokovaná na zasadnutí Konferencie o pristúpení na úrovni zástupcov dňa 21. decembra 2001. V súčasnosti sa spracúva 6. dodatková informácia reflektujúca otázky vznesené v návrhu revidovanej spoločnej pozície. Jej uzavretie sa predpokladá počas španielskeho predsedníctva. 

Poľnohospodárstvo
SR otvorila negociačnú kapitolu Poľnohospodárstvo v júni 2001. V negociačnej pozícii SR predložila 43 negociačných požiadaviek. SR žiadala PO v 6 prípadoch (do roku 2006, v jednom prípade do roku 2010), zvláštne úpravy z legislatívy EÚ v 7 prípadoch a ostatné požiadavky (vrátane požiadaviek na priame platby a kvóty) boli uvedené v 30 prípadoch. Na základe negociačného mandátu schváleného vládou 18. júla 2001 a 24. októbra 2001, boli požiadavky SR upravené. Celkovo SR uplatňuje 27 negociačných požiadaviek v rámci tejto kapitoly. SR predložila dodatkovú informáciu do Bruselu v auguste 2001 (obsahuje prehľad o zmenených požiadavkách schválených vládou v júli), v septembri zaslala dodatkovú informáciu k legislatíve TSE a v októbri bola EÚ odovzdaná piata dodatková informácia. V súčasnosti sa pripravuje šiesta dodatková informácia. 
Záujmom SR bolo počas belgického predsedníctva na decembrovom stretnutí Prístupovej konferencie prerokovať časť fytosanitárnu a veterinárnu. Avšak vzhľadom na prístup EK a BP nebol tento zámer realizovateľný. Celá kapitola, vrátane fytosanitárnej a veterinárnej oblasti, bude prerokovaná až počas španielskeho predsedníctva.

3.  Rok 2002

3.1  Španielske predsedníctvo (1. polrok 2002)

Z hľadiska Road map sú prioritné kapitoly – Poľnohospodárstvo, Regionálna politika a Finančné a rozpočtové ustanovenia. Vzhľadom na to, že ide o kapitoly s rozpočtovými dopadmi je potrebné na úrovni EÚ prijať spoločné riešenie. V tejto súvislosti je dôležitý Strategický dokument EK pre rozširovanie, ktorý navrhuje ako pokračovať v rokovaniach v zostávajúcich kapitolách (poľnohospodárstvo, regionálna politika, rozpočet, inštitúcie).

EK v januári 2002 predloží Rade dokument, ktorý bude spoločne riešiť nasledujúce otázky pre:
•	poľnohospodárstvo: preverí ako sa postaviť k otázke priamych platieb a doplňujúcich finančných nástrojov,
•	regionálnu politiku: identifikuje organizačné a inštitucionálne podmienky, ktoré musia kandidáti splniť pre uzatvorenie kapitoly, ako aj kritéria pre alokáciu štrukturálnych fondov do roku 2006,
•	rozpočet: preverí otázku príspevkov KK do vlastných zdrojov EÚ a možné prechodné ustanovenia.

Vychádzajúc z prijatého dokumentu, EK predpokladá, že predloží Rade návrhy spoločných pozícii na základe súčasného acquis a v rámci finančného rámca dohodnutého v Berlíne 1999. Tento rámec je dostatočný pre rozšírenie o 10 krajín v roku 2004. Rokovania tak môžu byť ukončené nezávisle od rokovaní o budúcej finančnej perspektíve po roku 2006.

Z hľadiska SR je pozitívne, že EK považuje finančný rámec EÚ schválený na berlínskom summite EÚ v roku 1999 za postačujúci na prijatie 10 kandidátskych krajín v roku 2004. Je zrejmé, že financovanie rozšírenia EÚ nepôjde nad rámec dohodnutého balíka z Berlína. Záujmom SR je, aby sa v čase vstupu (2004) začali využívať finančné zdroje alokované na r. 2004 a následne 2005, 2006. Rozdiel medzi predpokladaným čerpaním na úrovni roku 2002 a finančnými prostriedkami na úrovni roku 2004 vytvára dostatočný priestor pre phasing-in pre kandidátske krajiny v oblasti priamych platieb. 

Počas španielskeho predsedníctva bude prioritným záujmom Slovenska uzavrieť kapitoly, ktoré zostali otvorené z belgického predsedníctva – Hospodárska súťaž, Spolupráca v oblasti vnútra a spravodlivosti, Dane, Doprava – a pripraviť do záverečnej fázy rokovaní aj kapitoly definované v Road map pre španielske predsedníctvo (t.j. Poľnohospodárstvo, Regionálna politika, Finančné a rozpočtové ustanovenia).

Z pohľadu vývoja rokovaní  počas španielskeho predsedníctva sú pozitívnym signálom aj závery summitu v Laeken. Najdôležitejším záverom v kontexte rozširovania je, že lídri pätnástich členských štátov vymenovali 10 kandidátskych krajín (Cyprus, Česká republika, Estónsko, Litva, Lotyšsko, Maďarsko, Malta, Poľsko, Slovenská republika, Slovinsko), u ktorých sa predpokladá vstup do EÚ v roku 2004, v prípade udržania súčasného tempa pokroku v rokovaniach. Pozitívnou skutočnosťou je aj zahájenie procesu draftovania prístupových zmlúv v prvej polovici roku 2002.

3.2. Dánske predsedníctvo (2. polrok 2002)

Počas dánskeho predsedníctva SR očakáva technické ukončenie rokovania o pristúpení do EÚ. Samotný podpis Zmluvy o pristúpení očakávame počas gréckeho predsedníctva (1. polrok 2003). Následne začne proces ratifikácie, ktorý by mal byť ukončený tak, aby sa SR mohla zúčastniť volieb do Európskeho parlamentu v roku 2004 (pravdepodobne máj) už ako členská krajina EÚ.

4. Prioritné úlohy vlády SR na rok 2002

Dňa 13.11.2001 Európska komisia zverejnila po štvrtýkrát pravidelné hodnotiace správy o pokroku kandidátskych krajín v procese prípravy na vstup do EÚ. Európska komisia hodnotila Slovensko a ostatné kandidátske krajiny na základe plnenia kodanských politických a ekonomických kritérií, schopnosti plniť záväzky vyplývajúce z členstva v Európskej únii, ako aj administratívnej kapacity efektívne implementovať acquis communautaire.

Pravidelná hodnotiaca  správa o  Slovensku je veľmi dôležitým politickým, ekonomickým, legislatívnym a inštitucionálnym auditom vývoja  Slovenskej  republiky  vo  vzťahu  k  Európskej  únii  za posledný rok. Európska komisia vo svojej hodnotiacej Správe privítala a ocenila celkový pokrok Slovenska a zároveň poukázala na nedostatky v jednotlivých oblastiach. Európska komisia v správe konštatuje, že Slovensko zaznamenalo nedostatočný pokrok v oblasti regionálnej politiky, životného prostredia a poľnohospodárstva.  

Slovenská republika naďalej plní politické kritériá a dosiahla významný pokrok v konsolidácii a prehlbovaní stability inštitúcií, ktoré garantujú demokraciu. Prijali sa významné kroky na posilnenie nezávislosti súdnictva, zatiaľ čo doposiaľ sa nepodarilo prijať potrebné právne normy v súvislosti s menovaním sudcov a zrušením skúšobnej doby pre sudcov. Určitý pokrok sa dosiahol v oblasti boja proti korupcii, predovšetkým v súvislosti s formulovaním vládnej politiky a transpozíciou medzinárodných záväzkov. Je však potrebné dôsledne realizovať plánované zámery v praxi.

Tohtoročná hodnotiaca Správa Európskej komisie po prvýkrát označila Slovenskú republiku za fungujúcu trhovú ekonomiku, ktorá bude v krátkom čase schopná obstáť v konkurenčných tlakoch jednotného trhu EÚ. Slovensko musí aj naďalej venovať pozornosť makroekonomickej stabilizácii, konsolidácii verejných financií a pokračovať v štrukturálnych reformách. 
  
Slovensko dosiahlo významný pokrok v oblasti aproximácie legislatívy v jednotlivých hodnotených oblastiach, menší pokrok sa však dosiahol v oblasti implementácie a uplatňovania týchto legislatívnych noriem v praxi. Schopnosť Slovenska efektívne implementovať právo Európskej únie bude kľúčovým kritériom pre úspešné ukončenie rokovaní o vstupe. Z tohto dôvodu boli do predkladaného materiálu zahrnuté úlohy z oblasti administratívnych kapacít, ktoré vyplývajú z vládou SR schváleného materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“. 

Hĺbková analýza pripravenosti Slovenska na členstvo v Európskej únii, ktorú podáva hodnotiaca Správa je východiskom pri definovaní úloh pre budúce obdobie. Prioritné úlohy legislatívneho charakteru uvedené v predkladanom materiáli budú premietnuté aj v Pláne legislatívnych úloh vlády SR na rok 2002, čím sa zaručí úzke prepojenie plánovaných legislatívnych zmien s eurointegračným procesom.   

1. január 2004 bol stanovený ako referenčný dátum vstupu Slovenskej republiky do Európskej únie a vzhľadom na túto skutočnosť musí Slovenská republika prevziať príslušné acquis communautaire najneskôr k 31.12.2002. Cieľom materiálu je zintenzívnenie dynamiky procesu preberania acquis communautaire, ktoré je nevyhnutné, pokiaľ má Slovenská republika dodržať termín určený pre prevzatie a implementáciu acquis.

* * *

Kapitola č. 1 – Slobodný pohyb tovaru

1)   Základná charakteristika kapitoly:

Kapitola otvorená: 			30. marca 2001
NP SR odovzdaná:			20. novembra 2000 CONF-SK 62/00 
Spoločná pozícia EÚ prijatá:             28. marca 2001 CONF-SK 14/01 
Dodatkové informácie:                      č. 1 - 7. februára 2001 CONF-SK 1/01
        č. 2 - 16. marca 2001 CONF-SK 10/01 
        č. 3 - 11. septembra 2001 CONF-SK 76/01 
Kapitola: 				predbežne uzatvorená 30. marca 2001

2)   Celkové hodnotenie stavu kapitoly

Horizontálne otázky (vrátane globálneho a nového prístupu)

V oblasti horizontálnych a procedurálnych opatrení schválil parlament v októbri 2001 novelu  zákona o technických požiadavkách na výrobky a o posudzovaní zhody. Po vypracovaní auditu systému trhového dohľadu na Slovensku, Ministerstvom hospodárstva, prijala vláda SR uznesenie, v ktorom odporúča vytvoriť integrovaný orgán trhového dohľadu v nepotravinovom sektore a orgán potravinového dozoru v kompetencii ministerstva pôdohospodárstva (pozri tiež Kapitola 23 – Ochrana spotrebiteľov a zdravia). Navrhovaná reorganizácia systému trhového dohľadu by sa mala uskutočniť takým spôsobom, aby výsledný systém dokázal fungovať na tej istej úrovni ako systémy v členských štátoch EÚ, vrátane kontroly bezpečnosti na vonkajších hraniciach a implementácie smernice ES o kontrolách zhody s pravidlami bezpečnosti výrobkov. Nevyhnutná je nezávislosť, bezúhonnosť a efektívna koordinácia medzi jednotlivými aktérmi, ako aj primerané financovanie. Pokiaľ ide o postupy notifikácie a výmeny údajov medzi správami, legislatíva čiastočne existuje a je potrebné úplne vybudovať administratívne štruktúry. Pred vstupom je potrebné vytvoriť podmienky na implementáciu nariadenia o fungovaní vnútorného trhu v súvislosti s voľným pohybom tovaru.

V priebehu schvaľovacieho konania bolo z návrhu novely  zákona č.264/1999 Z. z.,. na odporúčanie Legislatívnej rady vlády SR vypustené splnomocňovacie ustanovenie pre vládu SR prijať nariadenie vlády upravujúce postup ústredných orgánov štátnej správy a iných inštitúcií, pri prijímaní technických predpisov (§ 4 zákona č. 264/1999 Z. z.) tak, ako si to vyžaduje smernica 98/34/ES v znení smernice 98/48/ES. Podrobnejšie analýzy však ukazujú, že odporúčanie Legislatívnej rady vlády na využitie novely čl. 120 Ústavy SR na prijatie nariadenia vlády bez zmocňovacieho ustanovenia (aproximačného nariadenia) však pravdepodobne nebude možné realizovať, ak chceme túto smernicu implementovať vo väzbe na druhú trojročnú previerku TBT WTO, t.j. spôsobom, akým ju realizujú členské krajiny EÚ vo väzbe na kapitolu č. 26 Vonkajšie vzťahy. V tých krajinách EÚ, v ktorých majú regionálne parlamenty právo prijímať všeobecne záväzné právne predpisy, ktoré upravujú technické požiadavky na výrobky a/alebo postupy posudzovania zhody s nimi, musia tieto regionálne parlamenty zvažovať možný vplyv takýchto predpisov na obchod v rámci  Spoločenstiev (t.j. ich kompatibilitu s článkami 28-30 Zmluvy o ES) ako aj na obchod s ďalšími signatárskymi krajinami WTO. Príslušné oznámenia o zamýšľaných právnych úpravách musia byť vopred zaslané všetkým členským krajinám EÚ, resp. signatárskym krajinám WTO, a musí im byť daná možnosť vyjadriť svoje námietky voči obmedzeniu obchodu, ktoré takýto predpis môže spôsobiť. Ak však ide o urgentné situácie, možno v rámci TBT WTO zaslať oznámenie súčasne s prijatím právnej úpravy.
V nadväznosti na zákon č. 302/2001 Z. z. o samospráve vyšších územných celkov, ktorý umožňuje prijímať v rámci príslušného územného celku všeobecne záväzné právne predpisy regionálnou samosprávou VÚC, prijať smernicu 98/34/ES ako aproximačné nariadenie a zakotviť v ňom povinnosť VÚC oznamovať ÚNMS SR zámer prijatia právnych predpisov , ktoré budú obsahovať technické požiadavky na výrobky a služby informačných technológií, aby prešli obdobným posudzovaním možného vplyvu na slobodný pohyb výrobkov v rámci Európskeho hospodárskeho priestoru rozširujúceho sa o Slovenskú republiku, ako aj na obchod so signatárskymi krajinami WTO. 

Smernice nového prístupu

Prioritným záujmom Slovenskej republiky je vo vybraných oblastiach uzavrieť negociácie o pristúpení k Protokolu k Európskej dohode o posudzovaní zhody a vzájomnej akceptácii priemyselných výrobkov (PECA) do konca roku 2001, vzhľadom na to, že plná implementácia smerníc Nového prístupu, vrátane značky CE a výmeny informácii s Európskou komisiou v oblasti ochranných opatrení (Safeguard Clause) je možná až po uzatvorení PECA. Na základe 2. kola rokovaní, ktoré sa uskutočnilo dňa 10. decembra 2001 je možno rátať so zaradením najmenej 8 sektorov, u ktorých by sa rokovania mohli zavŕšiť už v apríli 2002. 

Ako akceptovateľné sa Európskej komisii zatiaľ javia nariadenia vlády o LVD, EMC, ATEX, OOP, váhach s neautomatickou činnosťou , horúcovodných kotloch, chladničkách  a strojoch, ktoré boli zaradené do 1. skupiny. Ďalšie možné sektory, o zaradenie  ktorých, sa uvažuje do PECA, sú RTTE, plynové spotrebiče, jednoduché tlakové nádoby.

Protokol k Európskej dohode o pridružení uzatvorenej medzi Európskymi Spoločenstvami na jednej strane a Slovenskou republikou na druhej strane “O posudzovaní zhody a uznávaní priemyselných výrobkov” je medzinárodnou zmluvou v zmysle čl. 7 ods. 4 Ústavy SR, čo si vyžaduje schvaľovanie Národnou Radou SR. Termín odovzdania tohto dokumentu do NR SR však bude závisieť od priebehu negociácií.

Motorové vozidlá

Podľa stanoviska MDPT SR  harmonizácia sa dokončí do konca roka 2003 v nadväznosti na novelu  zákona č. 315/1996 Z. z. o premávke na pozemných komunikáciách a vykonávacej vyhlášky č. 116/1997 Z. z. o podmienkach premávky vozidiel na pozemných komunikáciách. Oba právne predpisy by mali byť novelizované k 31. marcu 2003 a zharmonizujú túto oblasť s právom EÚ v termíne do konca roku 2003. Týmto však nie je doriešená oblasť poľnohospodárskych a lesníckych traktorov, ktorá je súčasťou acquis v tejto oblasti. 

Potraviny

Predtrhová kontrola potravín bude zrušená  novelou zákona č.152/1995 Z. z. o potravinách. Návrhom novely , ktorá je v súčasnosti v legislatívnom procese –(v treťom čítaní v NR SR) sa zabezpečí transpozícia horizontálnej acquis pre úradnú kontrolu potravín, hygienu potravín, označovanie potravín, nové potraviny a nové zložky, vrátane geneticky modifikovaných potravín.

V roku 2002 sa vykoná revízia, a prebehnú novely všetkých prijatých horizontálnych predpisov pre potraviny upravených v  Potravinovom kódexe SR, v gescii oboch ministerstiev - Ministerstva pôdohospodárstva SR a Ministerstva zdravotníctva SR. 
V spolupráci obidvoch ministerstiev budú zabezpečené novely potravinárskych aditív, kontaminantov, potravín ošetrených ionizačným žiarením, potravín určených pre špecifické výživové účely,  technologické pomocné látky, kontaktné materiály, nové potraviny/zložky  atď. Zvyšok acquis pre produkty ako cukry, tuky a oleje, čokoláda, rýchlo-mrazené potraviny, ošetrené mlieko pre ľudský konzum, bude transponované do slovenského právneho poriadku počas roku 2002. Ďalšia novela zákona č. 272/1994 Z. z. o ochrane zdravia ľudu, plánovaná na obdobie 2002-2003 obmedzí oblasti povinného schvaľovania výrobkov hlavným hygienikom tak, aby uvádzanie výrobkov (nielen potravinárskych) na trh bolo v súlade s acquis.

SR paralelne vyvíja úsilie zamerané na reorganizáciu administratívy s cieľom racionalizácie orgánov kontroly a efektívneho pokrytia celého potravinového reťazca. Uvedené zámery vyústia do zriadenia Štátnej veterinárnej a potravinovej správy, ktoré je upravené novelou zákona č. 152/1995 Z. z. o potravinách.

Chemické látky 

Chemická legislatíva upravovaná acquis je rozdelená do týchto oblastí: Chemické látky a prípravky (vrátane biocídov), prekurzory, hnojivá a výbušniny pre civilné použitie.
Legislatívnym rámcom na transpozíciu acquis v oblasti chemických látok a prípravkov je zákon č. 163/2001 Z. z. o chemických látkach a prípravkoch, ktorý bol schválený 5. 4. 2001 s účinnosťou  od 1. 6. 2001 a 3-ročným prechodným obdobím na prispôsobenie sa slovenského chemického priemyslu novým požiadavkám acquis, najmä v oblasti klasifikácie a značenia.  V roku 2003, v nadväznosti na prechodné obdobie, ktoré v EÚ platí v oblasti biocídov bude prijatý zákon o biocídoch, ktorý obdobne ako v EÚ z oblasti zákona o chemických látkach a prípravkoch vyčlení oblasť biocídov. Okrem tejto zmeny zákona č.163/2001 Z. z. sa treba vysporiadať aj so zákazom PVC, ktorý je v rozpore s acquis na základe v roku 2001 prijatého zákona o odpadoch v SR zakázaný od roku 2008.  V oblasti prekurzorov transponuje acquis Zákon č. 268/2000 Z. z. o zaobchádzaní s prekurzormi omamných látok a psychotropných látok, ktorý implementuje smernicu č. 92/109/EHS v znení smernice č. 93/46/EHS a nariadenie Komisie č. 1485/96/ES s účinnosťou od 1. 9. 2000. Neskôr prijaté nové acquis si však vyžiada novelu tohto zákona v priebehu roka 2002. Legislatívnym rámcom pre transpozíciu acquis v oblasti hnojív je Zákon č. 136/2000 Z. z. o hnojivách, účinný od 1. januára 2001. Smernica 93/15/EHS o výbušninách pre civilné použitie je transponovaná do nariadenia vlády č.179/2001 k zákonu o technických požiadavkách na výrobky a o posudzovaní zhody.

Farmaceutické výrobky

Legislatívnym rámcom na transpozíciu acquis v oblasti farmaceutických výrobkoch je zákon č.140/1998 Z. z. o liekoch a zdravotníckych pomôckach v znení neskorších predpisov. Umožnil transpozíciu takmer celého, veľmi rozsiahleho acquis platného v tejto oblasti do slovenského právneho poriadku. Oproti acquis má prísnejší režim uvádzania liekov na trh a plne netransponuje nové acquis platné v EÚ v tejto oblasti od roku 2001. Na lieky určené na veterinárne účely doplňuje legislatívny rámec zákona č.140/1998 Z. z. zákon č. 337/1998 o veterinárnej starostlivosti v znení neskorších predpisoch. Inštitucionálne zabezpečenie obidvoch oblastí je funkčné, dôjde však k jeho zmenám dôsledkom úplného zosúladenia s režimom EÚ. 
Vzhľadom na pripravované zmeny v acquis, kde má v priebehu roka 2002 dôjsť ku konsolidácii legislatívy do dvoch smerníc, pričom jedna bude zahŕňať celé acquis v oblasti humánnej a druhá veterinárnej medicíny, môže dôjsť, okrem ďalšej novelizácie zákona č.140/1998 Z. z. plánovanej na rok 2002, tiež k potrebe novely zákona č. 337/1998 Z. z. v priebehu roka 2003.
Na dokončenie implementácie acquis v danej oblasti treba tiež novelizovať zákon č. 18/1996 Z. z. o cenách v znení neskorších predpisov, ktorým sa implementujú ustanovenia týkajúce sa cenotvorby zo smernice 89/105/EHS o transparentnosti opatrení na určovanie cien humánnych liekov a ich zaraďovanie do pôsobnosti národných systémov zdravotného poistenia, čo je v zmysle NPPA plánované s účinnosťou k 1. 1. 2003.

Metrológia

Legislatíva Európskych spoločenstiev v oblasti metrológie a spotrebiteľsky balených výrobkov bola v plnom rozsahu implementovaná do legislatívy Slovenskej republiky.

Stavebné výrobky

Zákonom o stavebných výrobkoch a jeho novelou – zákonom č. 413/2000 Z. z. sa uzatvoril proces implementácie smernice 89/106/EHS v znení smernice 93/68/EHS do sústavy právnych predpisov  Slovenskej republiky. Vyhláška MVRR SR č.520/2001 Z. z. vhodne dopĺňa a reaguje na zmeny ktoré v oblasti preukazovania zhody stavebných výrobkov prijíma EK prostredníctvom rozhodnutí uplatňovaných Stálym výborom pre stavebníctvo (Standing Commitee on Construction). Doteraz sa uplatnilo 59 rozhodnutí EK. 

Sklo, textil, obuv

Pravidelná správa EK: 
”V priebehu roka 2001 nadobudli účinnosť nové vyhlášky, ktorými sa transponovali smernice ES o krištáľovom skle a o označovaní obuvi. V apríli 2001 nadobudli účinnosť dve vyhlášky o označovaní materiálového zloženia výrobkov z krištáľového skla a obuvi.”

Kontrola zbraní

Pravidelná správa EK:
”Žiaden pokrok nenastal ani v oblasti transpozície smerníc o kultúrnych predmetoch a zbraniach.”

Súčasná legislatíva je čiastočne kompatibilná so smernicou 91/477/ES. Plná kompatibilita s acquis sa dosiahne prijatím nového zákona upravujúceho oblasť zbraní a streliva, ktorý je plánovaný v PLÚV 2002.

Vrátenie kultúrnych predmetov

Pravidelná správa EK:
”Žiaden pokrok nenastal ani v oblasti transpozície smerníc o kultúrnych predmetoch a zbraniach.”

V súlade s NPAA 2001 MK SR navrhlo zaradiť do Plánu legislatívnych úloh vlády SR na rok 2002 (október) návrh zákona o navrátení nezákonne vyvezených vecí kultúrnej hodnoty, ktorým sa bude implementovať smernica rady 93/7/EEC z 15. 3. 1993 o navrátení kultúrnych predmetov nezákonne vyvezených z územia členského štátu. Ide o úpravu postupu pri navrátení vecí kultúrnej hodnoty, ktoré boli nezákonne vyvezené na územie Slovenskej republiky z územia iného členského štátu Európskej únie alebo z územia Slovenskej republiky na územie členského štátu Európskej únie.

Verejné obstarávanie

Proces verejného obstarávania je v Slovenskej republike legislatívne upravený od roku 1994 pričom išlo o zákon č. 263/1993 Z. z. o verejnom obstarávaní tovarov, služieb a verejných prác v znení neskorších predpisov. Tento zákon je od 1. januára 2000 nahradený zákonom č. 263/1999 Z. z. o verejnom obstarávaní a o zmene a doplnení niektorých zákonov (ďalej len ”Zákon o verejnom obstarávaní”). 8. novembra 2000 bolo tiež vládou Slovenskej republiky schválené nariadenie vlády č. 389/2000 Z. z. o zverejňovaní predbežných oznámení, oznámení o vyhlásení metód verejného obstarávania, súťažných podkladov a výsledkov verejného obstarávania (účinnosť od 1. januára 2001). 

Na základe Zákona o verejnom obstarávaní bol zriadený a začal aj od 1.januára 2000 svoju činnosť Úrad pre verejné obstarávanie (ďalej len ”úrad”) ako ústredný orgán štátnej správy pre oblasť verejného obstarávania a koncesného obstarávania. Medzi hlavné aktivity a kompetencie úradu, ako to vyplýva aj zo Zákona o verejnom obstarávaní, patria najmä:
-	metodické usmerňovanie účastníkov procesu verejného obstarávania,
-	vypracovávanie koncepcie verejného obstarávania, vykonávania štátnej správy v tejto oblasti,
-	vykonávanie dohľadu nad verejným obstarávaním a koncesným obstarávaním, riešenie námietok podaných proti postupu obstarávateľa, ukladanie pokút,
-	vydávanie týždenníka ”Vestník verejného obstarávania” (od 1. januára 2001),
-	príprava zoznamu podnikateľov, od 1. januára 2002 vedenie zoznamu podnikateľov (podnikatelia spôsobilí na uzatváranie zmlúv vo verejnom obstarávaní),
-	zodpovednosť za prípravu odbornej spôsobilosti na verejné obstarávanie (odborná spôsobilosť na výkon činnosti vo verejnom obstarávaní bude zo Zákona o verejnom obstarávaní povinná od 1. januára 2002),
-	zodpovednosť úradu v oblasti integračných snáh Slovenskej republiky v poli verejného obstarávania, kontakty v rámci WTO (od októbra 2000 štatút pozorovateľa pre Slovenskú republiku vo Výbore pre vládne obstarávanie), OECD, EFTA, CEFTA, Dohody o colnej únii, WB a pod.  
V budúcom období, i vo vzťahu na poznatky z Hodnotiacej správy, bude musieť Slovenská republika i naďalej implementovať príslušné acquis (najmä nové pripravované smernice pre oblasť verejného obstarávania) do svojej legislatívy, vytvoriť kvalitnejšie legislatívne a právne prostredie pre možnosť uplatňovania opravných prostriedkov v oblasti verejného obstarávania, tu sa však vyžaduje spolupráca viacerých kompetentných inštitúcií (okrem úradu i napr. Ministerstvo spravodlivosti SR, Najvyšší súd SR, Generálna prokuratúra SR).

Vo vzťahu na pripomienku EK k uplatňovaniu ustanovení o podpore menej rozvinutých regiónov a odstránenie tohto ustanovenia zo Zákona o verejnom obstarávaní (§ 78, § 79) uvádzame, že nepokladáme tieto ustanovenia voči zahraničným účastníkom procesu verejného obstarávania za diskriminačné. Riešenie napr. problémov nezamestnanosti prostredníctvom verejného obstarávania nie je v rozpore ani s názorom EK /pozri napr. Interpretative Communication of the Commission on the Community law applicable to public procurement and the possibilities for integrating social considerations into public procurement – COM(2001)566final/, teda ani s acquis.

3)   Stav prijímania legislatívy 

Horizontálne otázky (vrátane globálneho a nového prístupu)

V sledovanom období boli prijaté tieto právne normy : 
•	Zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov, účinnosť od 1. januára 2000;
•	zákon č. 436/2001 Z. z. ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov, účinnosť od 1.novembra 2001;

V sledovanom období je nutné prijať nasledovné právne akty týkajúce sa integračného procesu:  
•	vykonávací predpis k zákonu č. 264/1999 Z. z. o technických požiadavkách na výrobky a o posudzovaní zhody vo forme s väzbou na zákon o aproximačných nariadeniach vo forme nariadenia vlády SR o postupe pri výmene informácií o technických predpisoch a normách, ktorým sa implementuje Smernica 98/34/ES v znení Smernice 98/48/ES o  postupoch pri výmene informácií a Rozhodnutia Rady 3052/95/ES.  Väzby zákona 264/1999 Z. z. na návrh zákona o štátnej kontrole vnútorného trhu vo veci ochrany spotrebiteľa (1 čítanie NR SR) umožňujú implementáciu notifikačných povinností v zmysle Rozhodnutia Rady 3052/95/ES. 

Smernice nového prístupu

V sledovanom období boli prijaté nasledujúce právne akty: 
•	zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z.;
•	nariadenie vlády SR č. 391/1999 Z. z., ktorým sa ustanovujú podrobnosti o technických požiadavkách na strojové zariadenia v znení nariadenia vlády SR č. 475/2000 Z. z (98/37/EC, 98/79/EC) (ÚNMS SR, MPSVR SR), Účinnosť: 1. 1. 2000, prechodné obdobie do 30. decembra 2000;
•	nariadenie vlády SR č. 392/1999 Z. z., ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia (LVD) (73/23/EEC, 93/68/EEC) (ÚNMS SR), Účinnosť: 1. 1. 2000, prechodné obdobie do januára 2003; 
•	nariadenie vlády SR č. 393/1999 Z. z., ktorým sa ustanovujú podrobnosti o technických požiadavkách na spotrebiče  plynných palív (smernice 90/396/EEC, 93/68/EEC) (ÚNMS SR),  účinnosť: 1. januára 2000;
•	nariadenie vlády SR č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility (EMC) (89/336/EEC, 92/31/EEC, 93/68/EEC, 98/13/EC) (ÚNMS SR), Účinnosť: 1.1.2000, prechodné obdobie do januára 2003;
•	nariadenie vlády SR č. 395/1999 Z. z., ktorým sa ustanovujú podrobnosti o technických požiadavkách na hračky (88/378/EEC, 93/68/EEC) (ÚNMS SR), Účinnosť: 1. januára 2000;
•	nariadenie vlády SR č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou (smernice 90/384/EEC, 93/68/EEC), (ÚNMS SR), Účinnosť: 1. januára 2000 ;
•	nariadenie vlády SR č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky (OOP) (89/686/EEC, 93/68/EEC, 93/95/EEC, 96/58/EC) (MPSVR SR, ÚNMS SR), Účinnosť: 1. apríl 2001;
•	nariadenie vlády SR č. 117/2001 Z. z., ktorým sa ustanovujú podrobnosti o technických požiadavkách a postupoch posudzovania zhody zariadení a ochranných systémov  určených na použitie v prostredí s nebezpečenstvom výbuchu (ATEX) (94/9/EC ATEX 100A) (MPSVR SR, ÚNMS SR), Účinnosť: 1. apríla 2001;
•	nariadenie vlády SR č. 179/2001 Z. z., ktorým sa ustanovujú podrobnosti o technických požiadavkách na výbušniny pre civilné účely (93/15/EEC) (ÚNMS SR), Účinnosť: 1. júna 2001;
•	nariadenie vlády SR č. 180/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na plavidlá na rekreačné účely (94/25/EC) (MDPT SR), Účinnosť: 1. júna 2001;
•	nariadenie vlády SR č. 243/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na námorné vybavenie (96/98/EC) (MDPT SR), Účinnosť: 1. júla 2001;
•	nariadenie vlády SR č. č. 425/2000 Z. z., ktorým sa ustanovujú podrobnosti o technických požiadavkách a postupoch posudzovania zhody na elektrické chladničky pre domácnosť a ich kombinácie (96/57/EC) (ÚNMS SR), Účinnosť: 1. 1. 2001;
•	nariadenie vlády SR č. 433/2000 Z. z., ktorým sa ustanovujú podrobnosti o technických požiadavkách a postupoch posudzovania zhody teplovodných kotlov spaľujúcich kvapalné palivá alebo plynné palivá (92/42/EEC, 93/68/EEC) (ÚNMS SR, MH SR), Účinnosť: 1. 1. 2001;
•	nariadenie vlády SR č. 443/2001 Z. z. o technických požiadavkách na rádiové zariadenia a koncové telekomunikačné zariadenia (RTTE) (99/5/EC) (MDPT SR), Účinnosť: 1. 1. 2002;

V súčasnosti sú v legislatívnom procese návrhy týchto právnych aktov: 
•	novela nariadenia vlády SR č. 391/1999 Z. z. o stroj. zariadeniach (ÚNMS SR), účinnosť: 1. 1. 2002;
•	novela nariadenia vlády SR č. 392/1999 Z. z. o elektrických spotrebičoch v nízkom rozsahu napätia (LVD) (ÚNMS SR), účinnosť: 1. 1. 2002;
•	novela nariadenia vlády SR č.393/1999 Z. z. o spotrebičoch plynných palív (ÚNMS SR), účinnosť: 1. 1. 2002;
•	novela nariadenia vlády SR č. 394/1999 Z. z. o elektromagnetickej kompatibilite (EMC) (ÚNMS SR) , účinnosť: 1. 1. 2002;
•	novela nariadenia vlády SR č. 399/1999 Z. z. o váhach s neautomatickou činnosťou (ÚNMS SR) , účinnosť: 1. 1. 2002;
•	novela nariadenia vlády SR č. 29/2001 Z. z. o osobných ochranných prostriedkoch (MPSVR ) , účinnosť: 1. 4. 2002;

V prípade výsledkov PECA negociácií tiež novely:
•	Nariadenie vlády o aktívnych implantovateľných zdravotníckych pomôckach (90/385/EEC, 93/42/EEC, 93/68/EEC) (MZ SR);
•	Nariadenie vlády o  zdravotníckych pomôckach (93/42/EEC, 98/79/EC, 2000/75/EC) (MZ SR), účinnosť sa predpokladá od 1. 1. 2002;
•	Nariadenie vlády o diagnostických zdravotníckych pomôckach in vitro (98/79/EC), (MZ SR), Účinnosť sa predpokladá od 1. 1. 2002;
•	Nariadenie vlády SR o jednoduchých tlakových nádobách (87/404/EEC, 90/488/EEC, 93/68/EEC) (MPSVR, ÚNMS SR), účinnosť sa predpokladá od 1. 1. 2002;
•	Nariadenie vlády o  lanové dráhy pre prepravu osôb (2000/9/EC) (MDPT SR);
•	Nariadenie vlády SR o tlakových zariadeniach (97/23/EC) (MPSVR SR);

Motorové vozidlá

MDPT SR pripravuje novelizáciu zákona č. 315/1996 Z. z. o premávke na pozemných komunikáciách a vykonávacej vyhlášky č. 116/1997 Z. z. o podmienkach premávky vozidiel na pozemných komunikáciách. Oba právne predpisy budú podľa Negociačnej pozície kapitoly č. 1 “Voľný pohyb tovaru” a podľa NPAA 2001 novelizované k 31. 3. 2003 a zharmonizujú túto oblasť s právom EÚ v termíne do konca roku 2003.

Potraviny

V súčasnosti je v legislatívnom procese NR SR návrh novely zákona č.152/1995 Z. z. o potravinách.

Chemické látky 

Chemické látky a prípravky
V súvislosti s integračným procesom SR boli,  okrem zákona č. 163/2001 Z. z. o chemických látkach a prípravkoch doteraz prijaté nasledujúce vykonávacie predpisy k zákonu:
-	Vyhláška Ministerstva hospodárstva Slovenskej republiky č. 330/2001 Z. z, podrobnosti o požiadavkách na aerosólové rozprašovače, účinnosť: 1. 9. 2001
-	Vyhláška Ministerstva hospodárstva Slovenskej republiky č. 331/2001 Z. z podrobnosti o  klasifikácii a označovaní di(2-etylhexyl)ftalátu, účinnosť: 1. 9. 2001
-	Vyhláška Ministerstva hospodárstva Slovenskej republiky č. 401/2001 Z. z. o podrobnostiach o postupe pri dovoze alebo vývoze vybraných nebezpečných chemických látok a vybraných nebezpečných chemických prípravkov, ktorých uvedenie na trh je obmedzené pre ich účinky na život a zdravie ľudí a na životné prostredie a o podrobnostiach o postupe pri dovoze alebo vývoze vybraných nebezpečných chemických látok a vybraných nebezpečných chemických prípravkov, ktoré sú predmetom predbežného súhlasu po predchádzajúcom ohlásení, účinnosť: 17. 10. 2001
-	Výnos Ministerstva hospodárstva Slovenskej republiky č. 7/2001 Z. z., zoznam vybraných nebezpečných chemických látok a vybraných nebezpečných chemických prípravkov, ktorých uvedenie na trh je obmedzené pre ich účinky na život a zdravie ľudí a na životné prostredie a zoznam vybraných nebezpečných chemických látok a vybraných nebezpečných chemických prípravkov, ktoré sú predmetom predbežného súhlasu po predchádzajúcom ohlásení; účinnosť: 17. 10. 2001
	Výnos Ministerstva hospodárstva Slovenskej republiky č. 8/2001 Zoznam chemických látok nepodliehajúcich oznámeniu, účinnosť 17. 10. 2001
-	Vyhláška Ministerstva hospodárstva Slovenskej republiky č. 423/2001 Z. z. o podrobnostiach o metódach kontroly biologickej odbúrateľnosti povrchovo aktívnych látok v pracích prostriedkoch a v čistiacich prostriedkoch a o požiadavkách pri ich uvádzaní na trh, účinnosť: 1. 11. 2001
-	Vyhláška Ministerstva hospodárstva Slovenskej republiky č. 511/2001 Z. z  o hodnotení rizík existujúcich chemických látok a nových chemických látok na život a zdravie ľudí a na životné prostredie, Schválená: 5. 11. 2001, Účinnosť: 1. 1. 2002 
-	Vyhláška Ministerstva hospodárstva Slovenskej republiky č. 515/2001 Z. z. podrobnosti o obsahu karty bezpečnostných údajov, Vyhláška schválená: 5.11..2001, účinnosť:  1.1.2002 

Ďalšie vykonávacie predpisy k zákonu o chemických látkach a chemických prípravkoch sú v štádiu pokročilého legislatívneho procesu vo forme vyhlášok alebo výnosov Ministerstva hospodárstva a nadobudnú účinnosť v priebehu roka 2002. 

Hnojivá
V tejto oblasti hnojív boli okrem zákona č. 136/2000 Z. z. o hnojivách, ktorým sa implementuje Smernica Rady 80/876/EHS v znení smernice EP a Rady 97/63/ES, doteraz prijaté vykonávacie predpisy :
-	vyhláška Ministerstva pôdohospodárstva SR č. 26/2001 Z. z., ktorou sa ustanovujú typy hnojív, obsah rizikových prvkov, podmienky odberu, skladovania a metódy skúšania hnojív, pestovateľských substrátov a pôdnych pomocných látok (účinnosť: 1. februára 2001). (čiastočná transpozícia smernice Komisie 87/94/E v znení smernice 88/126/EHS)
-	vyhláška Ministerstva pôdohospodárstva SR č. 20/2001 Z. z., ktorou sa ustanovujú podrobnosti o registrácii hnojív a uznávaní výsledkov laboratórnych a vegetačných skúšok hnojív. (Smernica Rady 76/116/EHS v znení neskorších zmien a doplnkov, Smernica Komisie 77/535/EHS).

Na dokončenie úplnej transpozície smernice 87/94/EHS bude ešte potrebné vydať vykonávací predpis k zákonu 163/2000 o hnojivách - vyhlášku o metódach testovania, ktorá by mala nadobudnúť účinnosť do konca roku 2002.

Prekurzory
V roku 2002 bude potrebné prijať novelu zákona č. 268/2000 Z. z. o prekurzoroch, s predpokladanou účinnosťou od 1. 1. 2003. Novelou sa dokončí implementácia Nariadenia Komisie č. 1533/2000 (novelizuje Nariadenie Komisie č. 1485/96 ustanovujúce podrobné pravidlá pre uplatňovanie Smernice Rady 92/109/EEC týkajúcej sa neoprávanej výroby narkotík a psychrotropných látok), ktoré je čiastočne implementované zákonom č. 268/2000 Z. z. o prekurzoroch, a ďalšieho acquis prijatého v roku 2001 a 2002.)

Farmaceutické výrobky

MZ navrhlo do Prioritných úloh vlády SR na rok 2002 a  žiada zaradiť do Plánu legislatívnych úloh vlády SR na rok 2002 návrh zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach v znení neskorších predpisov. Navrhovaná právna úprava má harmonizovať súčasné platné znenie zákona č. 140/1998 Z. z. v súlade: 
a)	s nariadením (ES) č. 141/2000 o liekoch na zriedkavo sa vyskytujúce ochorenia,
b)	s nariadením (ES) č. 847/2000 o kritériách určovania liekov na zriedkavo sa vyskytujúce ochorenia a o definovaní pojmov ”podobný liek” a ”klinická nadradenosť”. 
c)	so smernicou č. 2001/20/ES o zavedení správnej klinickej praxe pri klinickom skúšaní liekov na humánne použitie,
d)	a v nadväznosti na pripravovaný zákon o geneticky modifikovaných organizmoch, ktorý bude v súlade so smernicou Rady č. 90/220/EHS o geneticky modifikovaných organizmoch v znení neskorších noviel smernice.

Metrológia

V oblasti metrológie boli v súvislosti s integračným procesom SR doteraz prijaté:
-	Zákon č. 142/2000 Z. z. o metrológii a o zmene a doplnení niektorých zákonov. 
Implementuje smernice 80/181/EEC, 71/316/EEC, 75/106/EEC a 76/211/EEC. (účinnosť od 1. júla 2000). 
Týmto zákonom sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a mení zákon č. 145/1995 Z. z. o správnych poplatkoch v znení neskorších predpisov.
-	Vykonávacie predpisy k zákonu č. 142/2000 Z. z. o metrológii: 
-	Vyhláška Úradu pre normalizáciu, metrológiu a skúšobníctvo Slovenskej republiky č. 206/2000 Z. z. o zákonných meracích jednotkách
Implementuje smernicu 80/181/EEC.
(účinnosť od 1. júla 2000)
-	Vyhláška Úradu pre normalizáciu, metrológiu a skúšobníctvo Slovenskej republiky zo 16. júna 2000 č. 207/2000 Z. z. o označenom spotrebiteľskom balení
Implementuje smernice 75/106/EEC, 75/107/EEC, 76/211/EEC a 80/232/EEC.
(uverejnené 30. júna 2000 v Zbierke zákonov Slovenskej republiky, čiastka 88, účinnosť od 1. júla 2000)
-	Vyhláška Úradu pre normalizáciu, metrológiu a skúšobníctvo Slovenskej republiky č. 210/2000 Z. z. o meradlách a metrologickej kontrole
Implementuje smernicu 71/316/EEC a 18 smerníc ustanovujúcich technické požiadavky, metrologické požiadavky, metódy technických skúšok pri schvaľovaní typu a metódy skúšania pri prvotnom overení. 
-	Nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou k zákonu č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov.
Implementuje smernicu Nového prístupu č. 90/384/EEC.
(účinnosť od 1. januára 2000)

V legislatívnom procese nie sú žiadne zákony ani novely zákonov súvisiace s integračným procesom. V nadväznosti na prebiehajúcu novelu Zákona č. 213/1997 o neziskových verejne prospešných organizáciách však bude pripravená novela zákona č. 142/2000 Z. z. o metrológii tak, aby implementačná infraštruktúra kopírovala štatút metrologických organizácií v EÚ.

Stavebné výrobky

Zákon č. 90/1998 Z. z. bol do sústavy právnych predpisov SR prijatý NR SR dňa 10. februára 1998 a účinnosť nadobudol 1. októbra 1998. Novela zákona bola NR SR prijatá v októbri 2000 a vyšla v Zbierke zákonov SR pod. č. 413/2000 Z. z. s dvoma termínmi účinnosti. Prvý termín, ktorým sa prijali zmeny v nezrovnalostiach so smernicou, bol stanovený od 1. 1. 2001. Druhý termín účinnosti je 1. 1. 2002, od tohto dátumu začne platiť Vyhláška Ministerstva výstavby a regionálneho rozvoja č. 520/2001 Z. z. ktorou sa určujú skupiny stavebných výrobkov, v súlade s rozhodnutiami EK, ako aj podrobnosti o preukazovaní zhody.

Sklo, textil, obuv

V nadväznosti na zákon č.  634/1992 Zb. o ochrane spotrebiteľa, v znení jeho novely č. 310/1999 Z. z., boli prijaté
•	vyhláška č. 106/2001 Z. z. o označovaní materiálového zloženia výrobkov z krištáľového skla  s účinnosťou 1. 4. 2001, ktorou bola implementovaná Smernica Rady č. 69/493/EHS z 15. decembra 1969, čím je zabezpečená úplná kompatibilita s acquis. 
•	vyhláška č. 18/1999 Z. z., ktorou sa ustanovujú podrobnosti o označovaní zloženia a spôsobe zaobchádzania s textilnými výrobkami. Vyhláškou sa zabezpečila implementácia smernice Rady č. 96/74/ES o názvoch textílií a jej doplnku č. 97/37/ES,
•	vyhláška č. 105/2001, ktorou sa ustanovujú podrobnosti o označovaní materiálov použitých v hlavných častiach obuvi. Vyhláškou bola implementovaná Smernica Európskeho parlamentu a Rady č. 94/11/ES o aproximácii práva členských štátov vzťahujúceho sa na označovanie materiálov použitých v hlavných častiach obuvi predávanej spotrebiteľovi, čím sa dosiahla úplná kompatibilita s acquis. Vyhláška nadobudla účinnosť 1. 4. 2001.

V nadväznosti na zákon č. 634/1992 Zb. o ochrane spotrebiteľa v znení jeho novely  č. 310/1999 Z. z., vydá ministerstvo hospodárstva vyhlášku o metódach skúšania textilných vlákien, ktorou sa implementujú Smernica Rady č. 96/73/ES zo 16. decembra 1996 o určitých metódach kvantitatívnej analýzy binárnych zmesí textilných vlákien a Smernica Rady č. 73/44/EHS z 26. februára 1973 o aproximácii zákonov členských štátov vzťahujúcich sa na kvantitatívnu analýzu ternárnych zmesí vlákien. Predpokladaný termín účinnosti vyhlášky je 1. 1. 2003.

Kontrola zbraní

Na dosiahnutie plnej kompatibility so smernicou 91/477/EC je potrebné prijať zákon o zbraniach a strelive (MV SR) s predpokladaným termín účinnosti podľa Plánu legislatívnych úloh vlády na rok 2002 od 1. 11. 2002.

Vrátenie kultúrnych predmetov

V rámci negociačného procesu je nutné ešte prijať zákon o navrátení nezákonne vyvezených vecí kultúrnej hodnoty, ktorým sa implementuje Smernica Rady 93/7/EEC o navrátení kultúrnych predmetov nezákonne vyvezených z územia členského štátu. V súlade s NPAA 2001 MK SR navrhlo zaradiť tento zákon do Plánu legislatívnych úloh vlády SR na 2002 (október). Účinnosť zákona sa predpokladá dňom pristúpenia.

Verejné obstarávanie

Doterajšia legislatíva:
-	od 1.januára 1994 do 31.decembra 1999 – v platnosti bol zákon č.263/1993 Z. z. o verejnom obstarávaní tovarov, služieb a verejných prác v znení neskorších predpisov – prijatím zákona č.120/1996 Z. z., ktorý novelizoval z.č.263/1993 Z. z. čiastočné prevzatie acquis,
-	zákon č.119/1996 Z. z. o koncesnom obstarávaní v znení neskorších predpisov (od 21.marca 1996), 
-	vyhláška č.357/1996 Z. z. (od 13.decembra 1996), 
-	od 1.januára 2000 je účinný zákon č.263/1999 Z. z. o verejnom obstarávaní a o zmene a doplnení niektorých zákonov (implementované príslušného acquis v značnom stupni),
-	od 1.januára 2001 je účinné nariadenie vlády č.389/2000 Z. z. o zverejňovaní predbežných oznámení, oznámení o vyhlásení metód verejného obstarávania, súťažných podkladov a výsledkov verejného obstarávania.

Legislatíva predložená na rokovanie Národnej rady Slovenskej republiky:
-	vládny návrh zákona, ktorým sa mení a dopĺňa zákon č.263/1999 Z. z. (tzv. ”podprahové obstarávanie”) – je nad rámec acquis,
-	poslanecký návrh zákona, ktorým sa mení a dopĺňa zákon č.263/1999 Z. z. – nie je v rozpore s acquis.
Obidva tieto návrhy zákona boli dňa 29.novembra 2001 Parlamentom schválené.

4) Administratívna kapacita

Horizontálne otázky (vrátane globálneho a nového prístupu)

V súčasnosti sa pripravuje vytvorenie realizačného strediska pre výkon notifikácií a medzirezortnú koordináciu procesu preskúmavania zlučiteľnosti slovenských technických predpisov v neharmonizovanej oblasti s článkami 28-30 Amsterdamskej zmluvy. Uznesením vlády SR č. 702/2001 bolo pre ÚNMS SR na tento účel schválené na rok 2002 navýšenie o 5 zamestnancov, čo však treba chápať ako prvý krok potrebný na akceleráciu tohto procesu na všetkých ústredných orgánoch štátnej správy. Školenie zodpovedných pracovníkov ústredných orgánoch štátnej správy, ktoré v danej oblasti prebieha už druhý rok bude treba rozšíriť aj na regionálnu samosprávu.
V roku 2003 sa podľa Národného programu pre prijatie acquis communautaire 2001 sa predpokladá navýšenie o 1 zamestnanca, čo je vzhľadom na predpokladanú realizáciu informačnej výmeny a screeningu v neharmonizovanej oblasti podhodnotené a bude potrebné zvýšiť na 4 pracovníkov, keďže aj ďalšia implementácia smerníc nového prístupu si vyžiada  administratívne posilnenie procesu koordinačných ”notifikujúcich autorít”. Tento počet zahŕňa aj administratívne infraštruktúry na vedenie databázy v zmysle smernice 2000/14/ ES o vonkajších zdrojoch hluku s nevyhnutnými registračnými mechanizmami výrobcov a dovozcov zariadení s takýmto možným rizikom.

Tým sa súčasne aj čiastočne reaguje  na kritiku v pravidelnej správe, ktorá bola v oblasti hluku vznesená ku kapitole 22 Životné prostredie.

Smernice nového prístupu

Na základe vládneho materiálu ”Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ” Národný inšpektorát práce požaduje zvýšenie počtu zamestnancov v kapitole takto:
-	o 25 inšpektorov práce v roku 2002 s nákladmi v celkovej sume  12 665 tis. Sk;
-	o 16 inšpektorov práce v roku 2003 s nákladmi v celkovej sume    8 821 tis. Sk;
-	o  5 inšpektorov práce v roku 2004 s nákladmi v celkovej sume    2 791 tis. Sk;

Tým istým uznesením vlády č. 702/2001 bolo pre ŠÚKL schválené navýšenie o 3 pracovníkov na zabezpečenie činnosti kompetentného orgánu v oblasti zdravotníckych pomôcok, aktívnych implantovateľných zdravotníckych pomôcok a diagnostických zdravotníckych pomôcok ”in vitro”, vykonávanie funkcie kompetentného orgánu pri nahlasovaní a klasifikácii zdravotníckych pomôcok a udržiavanie aktuálnej databázy zdravotníckych pomôcok napojenej na Európsku databázu.

Telekomunikačný úrad bude v roku 2002 posilnený o 5 pracovníkov (zabezpečujúcich úlohy súvisiace hlavne s kapitolou 19 Telekomunikácie). Plán na rok 2003 je posilnenie o 10 pracovníkov.

Motorové vozidlá

Podľa uznesenia č. 702/2001 Štátny dopravný úrad nebude posilnený v roku 2002. Plán na rok 2003 je posilnenie o 1 pracovníka.

Potraviny

Posilnenie administratívnych kapacít pre zosúladenie a implementáciu acquis pre potraviny:
1/ pre transpozíciu acquis pre potraviny, Ministerstvo pôdohospodárstva SR (odbor potravinárstva a výživy) – 7 ľudí;
2/ pre transpozíciu a implementáciu acquis pre potraviny, Ministerstvo pôdohospodárstva SR, Štátna veterinárna a potravinová správa – 3 ľudia. Po splnení požiadaviek z roku 2002 sa navýšenie administratívnych kapacít nepredpokladá.

Chemické látky 

Chemické látky a prípravky

Centrum pre chemické látky a prípravky je nová inštitúcia, ktorá bola zriadená na základe zákona NR SR č. 163/2001 Z. z. o chemických látkach a chemických prípravkoch dňa 1. 6. 2001. Plní úlohy, ktoré mu vyplývajú zo zákona o chemických látkach a prípravkoch. Centrum má 6 pracovníkov (bývalí pracovníci Ústavu preventívnej a klinickej medicíny). Plánovaný počet zamestnancov je 12. Centru boli pridelené nasledovné finančné prostriedky až 25. 10. 2001. Do toho termínu Centrum pracovalo len na základe pridelených záloh z MZ SR. 
Pri financovaní Centra najmä pridelení mzdových prostriedkov je k Centru pristupované ako k ostatným organizáciám rezortu zdravotníctva a nie je nijako zohľadnené jeho prioritné postavenie ako inštitúcie zabezpečujúcej implementáciu práva Európskej únie. 

Rok 2002 (Centrum pre chemické látky a prípravky) – 12 pracovníkov
V nadväznosti na zabezpečenie ustanovenia § 42 ods. 4 zákona č. 163/2001 Z. z. je v súčasnosti jeho stav pre MH SR poddimenzovaný. 

Prekurzory
Na kontrolu nad aplikáciou zákona č. 268/2000 Z. z. o prekurzoroch bolo uznesením vlády SR č. 702/2001 schválené navýšenie počtu pracovníkov o 1 pre Colné riaditeľstvo SR a o 1 pre Prezídium policajného zboru SR v roku 2002. 

Podľa  NPAA 2001 kapitola 01 Slobodný pohyb tovaru je pre Prezídium policajného zboru SR plánované na rok 2003 navýšenie počtu pracovníkov o 2.

Hnojivá
Na vykonávanie odborných úkonov vyplývajúcich zo zákona o hnojivách bolo uznesením vlády SR č. 702/2001 schválené na rok 2002 navýšenie počtu pracovníkov o 1 pre Ústredný kontrolný a skúšobný ústav poľnohospodársky.

Farmaceutické výrobky

Uznesením vlády č. 702/2001 bolo pre ŠÚKL schválené navýšenie o 3 osoby na účely zabezpečenia oblasti registrácie liekov a zdravotníckych pomôcok, inšpekcie správnej výrobnej praxe, správnej laboratórnej praxe, správnej veľkodistribučnej praxe, správnej klinickej praxe, kontroly liečiv, pomocných farmaceutických látok a liekov, kontroly kvality liekov a dohľadu nad liekmi, vrátane reklamy na lieky.

Metrológia

Podľa NPAA 2001 sa v roku 2002 pre oblasť metrológie požadovalo celkové navýšenie o 6 zamestnancov a v roku 2003 sa predpokladá celkové navýšenie o 8 zamestnancov.

Stavebné výrobky

V roku 2002 sa administratíva navŕši len na odbore preukazovania zhody, kde sa vplyvom preskupenia stavebných výrobkov do procesov kladie dôraz na úkony výrobcu. V databáze Slovenského registra stavebných výrobkov sa získa ucelený prehľad o stavebných výrobkoch ponúkaných výrobcami zo SR a štátov EÚ. Databázy sú spracovávané na elektronických médiách, no aj tak to bude mať vplyv na širšiu kontrolnú činnosť u autorizovaných osôb a osvedčovacieho miesta, či a ako dodržujú ustanovenia zákona a ako reagujú na nové rozhodnutia EK či návrhy prijímané SCC.

Vrátenie kultúrnych predmetov

MK SR nepredpokladá, že by schválenie ”zákona o navrátení nezákonne vyvezených vecí kultúrnej hodnoty” zakladalo osobitné požiadavky, či už na  personálne alebo materiálno-technické vybavenie.

Verejné obstarávanie

Úrad pre verejné obstarávanie nežiadal na rok 2002 a ďalšie obdobie navýšenie administratívnej kapacity.

Kapitola č. 2  - Slobodný pohyb osôb 

1)   Základná charakteristika kapitoly

Kapitola otvorená: 			12. júna 2001 
NP SR odovzdaná:  			8. decembra 2000  CONF-SK 70/00
Spoločná pozícia EÚ prijatá:  	31. mája 2001 CONF-SK  37/01
revidovaná:  22. júna 2001  CONF-SK 48/01
revidovaná: 5. decembra 2001  CONF-SK 48/01 REV1
Dodatkové informácie:	 	č. 1 -  2. marca 2001  CONF-SK 4/01
č. 2 - 20. júna 2001  CONF-SK 45/01
č. 3 - 11. septembra 2001 CONF-SK 77/01
Kapitola: 				predbežne uzatvorená 27. júna 2001 

2)   Celkové hodnotenie stavu kapitoly 

Slobodný pohyb osôb je jedna zo štyroch základných slobôd garantovaných Zmluvou o  založení Európskeho spoločenstva. Acquis communautaire v 2. kapitole zahŕňa 4 rozsiahle oblasti: vzájomné uznávanie odborných kvalifikácií, práva občanov, slobodný pohyb pracovníkov a koordináciu systémov sociálneho zabezpečenia. 

Vstupom do EÚ bude SR garantovať občanom EÚ a členom ich rodín práva bez akejkoľvek diskriminácie vyplývajúcej zo štátnej príslušnosti (článok 12 Zmluvy o EÚ), t. j. právo požiadať o prácu a voľne sa pohybovať na území SR za účelom hľadania zamestnania, bývať na území SR za účelom zamestnania ako aj pobytu na území SR za takých istých podmienok, ako občanom SR, a to aj potom, čo prestali byť zamestnanými. Slovenská republika je pripravená uplatňovať právo Európskej únie zabezpečujúce slobodu pohybu osôb, ktoré patrí k hlavným prvkom jednotného trhu, od dátumu svojho vstupu do EÚ.

Slovenská republika vo svojej negociačnej pozícii akceptovala acquis v kapitole „Slobodný pohyb osôb“ platné k 31. decembru 1999 a prehlásila, že je pripravená na jeho implementáciu v plnom rozsahu k referenčnému dátumu vstupu do EÚ 1. januára 2004. Všetka inštitucionálna infraštruktúra potrebná pre výkon a uplatňovanie acquis v oblasti slobodného pohybu osôb bude v dobe vstupu SR do EÚ zriadená a funkčná.

Okrem toho Slovenská republika v negociačnej pozícii uviedla: v oblasti vzájomného uznávania odborných kvalifikácií je slovenská legislatíva čiastočne v súlade s acquis. Do konca roku 2002 bude implementácia acquis v úplnom rozsahu ukončená a kompatibilita sa dosiahne ku dňu vstupu SR do EÚ – najmä pokiaľ ide požiadavky týkajúce sa štátnej príslušnosti a bydliska; jazykové požiadavky budú v proporcii a nebudú diskriminačné. 

V rámci všeobecného systému uznávania odborných kvalifikácií sa nesúlad odstráni niekoľkými novými právnymi úpravami. Tieto legislatívne práce sa ukončia v roku 2001. SR je pripravená ustanoviť ku dňu vstupu do EÚ národného koordinátora, ktorý bude koordinovať činnosť všetkých zainteresovaných orgánov a inštitúcií, ktoré rozhodujú o uznaní zahraničných kvalifikácií spadajúcich pod tzv. všeobecný systém uznávania, ako aj príslušný kontaktný bod.

Prístup k výkonu zdravotníckych povolaní pokrytých smernicami EÚ je v SR upravený v zákone č. 277/1994 Zb. o zdravotnej starostlivosti v znení neskorších predpisov. Ministerstvo zdravotníctva SR pripraví zákon o lekárskom povolaní (2002), zákon o povolaní sestra a pôrodná asistentka (2001).

Kompatibilita v oblasti občianskych práv bude dosiahnutá ku dňu vstupu. Nový zákon o pobyte cudzincov na území SR nadobudne účinnosť v roku 2002; budú v ňom upravené aj požiadavky EÚ v oblasti práva na pobyt obsiahnuté v acquis, ktoré môže Slovenská republika akceptovať a aplikovať ešte pred vstupom do EÚ. Problematika aktívneho a pasívneho volebného práva občanov Slovenskej republiky pri voľbách do Európskeho parlamentu a umožnenie občanom členských krajín EÚ voliť do Európskeho parlamentu na území SR bude upravená osobitným zákonom, ktorý nadobudne účinnosť ku dňu vstupu SR do EÚ.

V oblasti slobodného pohybu pracovníkov dňom vstupu do EÚ bude Slovenská republika pripravená zaručiť občanom členských krajín EÚ a členom ich rodín právo uchádzať sa v SR bez akejkoľvek diskriminácie založenej na štátnej príslušnosti o skutočne ponúkané zamestnania, pohybovať sa za tým účelom voľne na území SR a zotrvávať na tomto území za účelom výkonu zamestnania, ako aj zostať tu za určitých podmienok po skončení zamestnania. Národný úrad práce sa pripravuje na napojenie do siete EURES.

Slovenská republika koordináciu systémov sociálneho zabezpečenia bude uplatňovať podľa nariadení rady (EHS) č. 1408/71 a 574/72. V legislatíve SR sú zahrnuté všetky časti sociálneho zabezpečenia, pričom do konca roku 2002 SR zavedie zákonom úrazové poistenie, ktoré v súčasnosti existuje ako komerčný systém a tiež upraví zákon o zdravotnom poistení tak, aby mohol byť uplatňovaný systém refundácií nákladov bez výnimky.

MPSVR SR koncom marca 2001 predložilo pre EK návrhy vstupov do príloh k nariadeniam rady (EHS) č. 1408/71 a 574/72, ktoré po technických rokovaniach s EK boli upravené a nadväzne 18. mája 2001 boli vstupy SR odovzdané a prerokované 26. júna v Správnej komisii pre sociálne zabezpečenie migrujúcich pracovníkov. Tieto práce sú koordinované Medzirezortnou komisiou pre koordináciu systémov sociálneho zabezpečenia – túto komisiu zriadil minister práce, sociálnych vecí a rodiny v novembri 2000.

V zásade na Slovensku neočakávame v oblasti koordinácie sociálneho zabezpečenia žiadne problémy v súvislosti so vstupom do platnosti príslušnej legislatívy potrebnej pre uplatňovanie tohto európskeho práva.

Účasť na koordinačných mechanizmoch EÚ si vyžaduje nielen striktné uplatňovanie všetkých štyroch základných princípov v zmysle ich právneho výkladu, ale tiež vytvorenie štruktúr pre efektívnu implementáciu a monitorovanie pravidiel koordinácie. Vstup do EÚ si vyžaduje užšiu spoluprácu s medzinárodným spoločenstvom a vzrast medzinárodných kontaktov.

EÚ vo svojej spoločnej pozícii zdôraznila pre Slovensko význam súladu s Európskou dohodou, ako aj s Partnerstvom pre vstup, ktoré vytvárajú základné prvky posilnenej predvstupovej stratégie. EÚ poznamenala, že Slovensko je zaviazané prostredníctvom Partnerstva pre vstup a Národného programu pre prijatie acquis communautaire realizovať nevyhnutné právne a vymáhacie opatrenia potrebné pre zabezpečenie vzájomného uznávania odborných kvalifikácií a pre integráciu do európskeho systému koordinácie systémov sociálneho zabezpečenia a zosúladenie s acquis v týchto oblastiach. EÚ podporuje Slovensko v pokračovaní v jeho  postupnom legislatívnom zosúlaďovaní s acquis, ako aj v úsilí zabezpečiť jeho efektívnu implementáciu.

Pravidelná správa Európskej komisie konštatovala, že Slovenská republika dosiahla pokrok v oblasti slobodného pohybu osôb predovšetkým prijatím nového Zákonníka práce, Zákona o štátnej službe a Zákona o verejnej službe a poukázala na potrebu: 
•	urýchliť prijímanie acquis v oblasti vzájomného uznávania odborných kvalifikácií,
•	ustanoviť Stredisko pre ekvivalenciu dokladov o vzdelaní ako kontaktný bod a národného koordinátora pre smernice všeobecného systému,
•	jasne rozlíšiť medzi akademickým a odborným uznávaním kvalifikácií,
•	prijať opatrenia na odstránenie rozporov slovenskej legislatívy s predpismi ES vo vzťahu k štátnej príslušnosti, bydlisku a jazykovým požiadavkám,
•	dokončiť inventarizáciu orgánov oprávnených rozhodovať podľa smerníc všeobecného systému,
•	pokračovať v odbornej príprave s osobitným dôrazom na jazykovú prípravu v súvislosti s účasťou SR v sieti EURES
•	pokračovať v posilňovaní administratívnej infraštruktúry potrebnej pre koordináciu systémov sociálneho zabezpečenia 
•	posilňovať administratívne kapacity a pokračovať v rozvoji vzdelávacích a školiacich programov

Informácia o prechodnom období

Po zdĺhavých rokovaniach EÚ bola kapitola uzavretá na Konferencii o pristúpení 27. júna 2001. Spoločná pozícia EÚ bola kompromisom členských krajín, pričom v návrhu bola zakomponovaná požiadavka Rakúska a Nemecka na 7-ročné prechodné obdobie v štruktúre 2+3+2 roky. Navrhnutý model je flexibilný, umožňujúci krajinám, ktoré nemajú záujem ochraňovať svoj trh práce, liberalizovať ho ihneď po vstupe (zatiaľ tento postup oficiálne deklarovalo Švédsko, Holandsko, Dánsko a Írsko). SR zároveň môže uplatňovať recipročné opatrenia voči Nemecku a Rakúsku v oblasti poskytovania služieb v prihraničných regiónoch.

Neskôr na Prístupovej konferencii 26. októbra 2001 EÚ ponúkla SR rozšíriť kompromis v otázke pohybu osôb dohodnutý v júni 2001. Na základe prijatého negociačného dodatku môže SR uplatniť mechanizmus tzv. ochranných opatrení voči novým členským krajinám aj prípade, ak voči tejto novej členskej krajine neuplatňuje obmedzenia žiadna súčasná členská krajina. 

3)   Stav prijímania legislatívy v kapitole

V sledovanom období bolo prijatých niekoľko právnych noriem (zákonov, vyhlášok), do ktorých boli zapracované ustanovenia tzv. sektorových smerníc). Medzi najvýznamnejšie právne predpisy patria: 

•	zákon č. 236/2000 Z. z., ktorým sa mení a dopĺňa zákon č.138/1992 Zb. o autorizovaných architektoch a stavebných inžinieroch, 
•	novela zákona č. 277/1994 Z. z. o zdravotnej starostlivosti, ktorá  implementuje smernicu upravujúcu výkon povolania zubného lekára. 
•	zákon č. 409/2000 Z. z., ktorým sa mení a dopĺňa zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov;
•	novela živnostenského zákona;
Do týchto zákonov sú zapracúvané nediskriminačné ustanovenia pre občanov EÚ, ide najmä o požiadavky na bydlisko, štátnu príslušnosť a jazykové požiadavky.

V legislatívnom procese je návrh zákona o sociálnom poistení, ktorý bol v decembri 2001 predložený na rokovanie Legislatívnej rady vlády Slovenskej republiky.

V decembri 2001 sú predložené na rokovanie vlády návrh zákona o prídavku na dieťa a o príspevku k prídavku na dieťa a návrh zákona o rodičovskom príspevku. V prípade prijatia týchto zákonov Národnou radou Slovenskej republiky bude zavŕšený transformačný proces budovania štátnej sociálnej podpory. Návrhmi týchto zákonov sa rieši aj inštitucionálne zabezpečenie vyplácania týchto dávok, a to jediným platiteľom – okresným úradom, odborom sociálnych vecí. Akceptovaním  uvedeného návrhu sa splní jeden z predpokladov na plynulú exportovateľnosť týchto dávok po vstupe Slovenskej republike do Európskej únie.

Do vstupu SR do EÚ však treba prijať tieto právne úpravy: 

Zákon o uznávaní odborných kvalifikácií a ustanoviť Stredisko pre ekvivalenciu dokladov o vzdelaní ako kontaktný bod a národného koordinátora pre smernice všeobecného systému;
 
Zákon o vysokých školách – bude rozlišovať medzi akademickým a profesijným uznávaním kvalifikácií a bude ním tiež dosiahnutý úplný súlad s Gravierovej pravidlom. Návrh zákona sa nachádza v legislatívnom procese schvaľovania v NR SR. Predpokladaná účinnosť je 1. apríla 2002.

Zákon o lekárskom povolaní, o Slovenskej lekárskej komore, o povolaní zubného lekára, a o Slovenskej komore zubných lekárov a Zákon o povolaní sestra a pôrodná asistentka a o Slovenskej komore sestier a pôrodných asistentiek sú tiež v druhom čítaní v NR SR. 

Opätovne prerokovať a schváliť novelu zákona o advokácii, s ktorou sa dosiahne úplný súlad s acquis, pričom dňom nadobudnutia účinnosti tejto novely sa ruší zákon o komerčných právnikoch a dôjde k zlúčeniu Komory komerčných právnikov a s Komorou advokátov, čo prispeje k efektívnosti poskytovania právnej pomoci. 
 
Novelizovať zákon č. 10/1992 Zb. o súkromných veterinárnych lekároch a o Komore veterinárnych lekárov SR;

Novelizovať zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z. z;
Prijať novelu zákona č. 123/1996 Z. z. o doplnkovom dôchodkovom poistení v znení zákona č. 409/2000 Z. z. – ukončiť zosúladenie so smernicou 98/49/ES; 

4)   Administratívna kapacita
 
INŠTITÚCIA
	KOMPETENCIE	počet nových zam. v roku
2002	
MPSVR SR	Posilniť útvary zabezpečujúce európsku integráciu pre realizáciu úloh prierezovej práce v negociačnej skupine a pre zabezpečenie úloh spojených s využívaním pomoci EÚ v rámci už realizovaných a pripravovaných programov  	3	
Vzájomné uznávanie kvalifikácií	
MŠ SR - Ústav informácií a prognóz školstva 	Personálne a materiálne dobudovať Stredisko pre ekvivalenciu dokladov o vzdelaní na vykonávanie funkcie  kontaktného bodu a koordinátora, prípadne ďalších funkcií pre smernice č. 89/48 a 92/51  	1	
MZ SR 	-	Pre zdravotnícke povolania  vytvoriť útvar pre zabezpečenie realizácie činností súvisiacich s reguláciou  na úrovni štátnej správy a /alebo stavovských organizácií
-	Vytvoriť útvar pre akreditáciu, vrátane akreditácie vzdelávania 
-	Dobudovať útvar vzdelávania v Ministerstve zdravotníctva SR	3	
Koordinácia systémov sociálneho zabezpečenia	
MPSVR SR	Riadiť a zabezpečovať prípravu a vykonávať úlohy príslušného orgánu pre výplatu rodinných dávok	1	
MZ SR	Vybudovať úrad/správu zdravotného poistenia (centrálny register poistencov, centrálny register poskytovateľov zdravotnej starostlivosti, centrálny výber poistného, analytické činnosti)
Zabezpečiť rozvoj centrálneho registra poistencov: zefektívnenie obsahu a toku informácií	1

1
	
	SPOLU	10 	

2003

Posilnenie administratívnej kapacity v kapitole bude zamerané predovšetkým na orgány, ktoré uznávajú, resp. budú uznávať odborné kvalifikácie – činnosť Strediska pre uznávanie dokladov o vzdelaní v roku 2003 musí byť funkčná na štandardnej úrovni členských štátov EÚ. 

Osobitné zvýšenie počtov zamestnancov sa dotkne Sociálnej poisťovne, Národného úradu práce, Všeobecnej zdravotnej poisťovne a okresných úradov – ide o orgány, ktoré od prvého dňa vstupu SR do EÚ musia plniť úlohy vyplývajúce z exportu/ importu dávok sociálneho zabezpečenia. Zamestnanci týchto inštitúcií v priebehu roku 2003  budú vybavení príslušnými formulármi a súčasne musia byť jazykovo pripravení na spoluprácu/komunikáciu s obdobnými inštitúciami členských štátov EÚ, zodpovedajúci funkčný informačný systém je nevyhnutný. Odhadujeme, že pre rok 2003 pre celú kapitolu je potrebné zvýšenie o 50 zamestnancov a o 160 zamestnancov v okresných úradoch. Súbežné vzdelávanie vrátane vysokých jazykových znalostí je potrebné pre prípravu do príslušných inštitúcií SR i inštitúcií EÚ. 

Kapitola č. 3  -  Slobodné poskytovanie služieb

1)   Základná charakteristika kapitoly

Kapitola otvorená:			21. novembra 2000 
NP SR odovzdaná:  			19. júla 2000   CONF-SK 40/00
Spoločná pozícia EÚ prijatá:  	15. novembra 2000 CONF-SK  58/00
					revidovaná:  16. mája 2001 CONF-SK 32/01
Dodatkové informácie:		č.1 - 11. apríla 2001  CONF-SK 18 /01
č.2 - 2. mája 2001 CONF-SK 28/01
č. 3 - 11. septembra 2001 CONF-SK 78/01
Kapitola: 				predbežne uzatvorená 17. mája 2001 

2)   Celkové hodnotenie kapitoly 

Napriek celkovo pozitívnemu hodnoteniu zo strany Európskej komisie SR má určité rezervy v oblasti harmonizácie právneho rámca dozoru nad finančnými službami a posilnenia administratívnej kapacity v tomto smere.

V oblasti slobody zakladania podnikov a slobody poskytovania služieb je potrebné odstrániť  požiadavky na slovenské občianstvo, ktoré ešte stále existujú pre  profesie a miesta v oblasti hazardných hier. V oblasti bankovníctva došlo k zosúladeniu legislatívy s mnohými požiadavkami zakotvenými v smerniciach ES o bankovníctve, ktoré upravujú sféry minimálneho kapitálu, požiadaviek na vydanie licencie, individuálneho a konsolidovaného dohľadu, požiadaviek vnútornej kontroly, výmeny informácií medzi orgánmi finančného dozoru a pravidiel kapitálovej primeranosti. Nový zákon o bankách stanovil ako jednu z podmienok udelenia licencie aj preukázanie priehľadného a nezávadného pôvodu základného imania a ďalších finančných zdrojov, ich dostatočnosť a vyhovujúcu skladbu.  Osobitnú pozornosť však ešte treba venovať právnym ustanoveniam transponujúcim acquis súvisiace so systémami ochrany vkladov a harmonogramu na dosiahnutie minimálnej úrovne výšky poskytovaných náhrad za nedostupné vklady platnej v ES; systém ochrany vkladov by mal byť usporiadaný tak, aby po vstupe SR do EÚ dokázal pokryť potreby zahraničných pobočiek slovenských bánk. Schválením zákona o povinnom zmluvnom poistení zodpovednosti za škodu spôsobenú prevádzkou motorového vozidla došlo k odstráneniu monopolu Slovenskej poisťovne v tejto oblasti, čím sa slovenský poisťovací trh priblížil        k normám Spoločenstva. V oblasti investičných služieb a cenných papierov sa dosiahol malý pokrok. Smernice o investičných službách, kapitálovej primeranosti a kolektívnom investovaní sa majú transponovať najneskôr k 1. januáru 2003. Pokrokom možno označiť rekodifikáciu zákona o cenných papieroch.  Pokiaľ ide o implementáciu acquis z oblasti informačnej spoločnosti, je potrebné transponovať smernicu o elektronickom  podpise. Bol vypracovaný poslanecký návrh zákona o elektronickom podpise, ktorého schválenie sa však doteraz odkladalo. Prijatie tohto zákona je predpokladom na prijatie zákona o elektronickom obchodovaní. 

Informácia o prechodných obdobiach

Slovenská republika vynegociovala v kapitole Slobodné poskytovanie služieb 3-ročné prechodné obdobie do konca roku 2006 na uplatňovanie článku 4 smernice č. 97/9/ES upravujúcej kompenzačné schémy pre investorov, ktorý určuje výšku garantovaných prostriedkov investorov na 20 000 EURO. Hlavným argumentom pre akceptovanie prechodného obdobia zo strany Únie bola skutočnosť, že uvedená suma je pre SR v súčasnosti vysoká  v porovnaní s rozsahom obchodov vykonávaných obchodníkmi s cennými papiermi na účet klientov, z čoho vyplýva, že nie je predpoklad vytvorenia kompenzačnej schémy          s dostatočnou výškou prostriedkov tak, aby boli chránení investori v  požadovanej miere. 	
Prechodné obdobie spočíva okrem iného v tom, že počas jeho trvania môžu členské štáty zabrániť pobočke investičnej firmy zo SR podnikať na ich území, pokiaľ firma nebude uplatňovať minimálnu úroveň investorských kompenzačných schém povinnú v EÚ, t. j. 20 000 EURO. SR uviedla, že implementácia daného článku bude prebiehať v troch etapách -  v počiatočnom období - po zriadení kompenzačných schém sa predpokladá, že úroveň ochrany zverených finančných prostriedkov a cenných papierov bude na úrovni 5000 - 6000 EURO a bude sa vzťahovať len na investorov, ktorí sú fyzickými osobami. V závislosti od vývoja kapitálového trhu, počtu subjektov poskytujúcich finančné služby a výšky spravovaných prostriedkov sa bude počas prechodného obdobia postupne upravovať výška poskytovaných náhrad za nedostupné peňažné prostriedky a cenné papiere až na úroveň         20 000 EURO.

3)   Stav prijímania legislatívy

Medzi kľúčové právne predpisy tejto kapitoly patria novela Živnostenského zákona, zákon o bankách, zákon o cenných papieroch a investičných službách, zákon o povinnom zmluvnom poistení zodpovednosti za škodu spôsobenú prevádzkou motorového vozidla, novela zákona o ochrane vkladov a pripravený návrh zákona o dohľade nad finančným trhom, návrh zákona o poisťovníctve, návrh zákona o platobnom styku a novela zákona o ochrane osobných údajov v informačných systémoch. 

Novela Živnostenského zákona

Novela Živnostenského zákona účinná od septembra 2001 ustanovila, že remeselníci  a živnostníci z Európskej únie sa nebudú musieť registrovať ani mať povolenie na pobyt a takto budú môcť využívať výhody národného zaobchádzania. Novelizácia Obchodného zákonníka, ktorú prijala Národná rada SR v októbri 2001 a ktorá nadobudne účinnosť v januári 2002, zaručí, že od štátnych príslušníkov EÚ sa už nebude vyžadovať  bydlisko  na území Slovenskej republiky  pred ani po registrácii do Obchodného registra. 

Zákon o bankách 

Nový zákon č. 483/2001 Z. z. o bankách nadobudne  účinnosť od 1. januára 2002. V zákone sa pojmovo zosúlaďujú bankové činnosti s bankovými činnosťami upravenými v Smernici Európskeho parlamentu a Rady č. 2000/12 o zakladaní a podnikaní úverových inštitúcií, upravuje sa výkon bankového dohľadu ako na individuálnom základe, tak aj na konsolidovanom základe. Jednoznačne sa upravujú vzťahy medzi týmito dohľadmi tak, že bankový dohľad na konsolidovanom základe nenahrádza dohľad nad jednotlivými osobami zahrnutými do konsolidovaného celku a nenahrádza sa ním výkon bankového dohľadu na individuálnom základe nad bankami, ani dozor nad inými finančnými inštitúciami a poisťovňami. Návrh zákona jednoznačne umožňuje výmenu informácií medzi orgánmi bankového dohľadu a orgánmi dozoru nad finančnými inštitúciami a poisťovňami. Priamo     v zákone sa tiež upravuje minimálna výška základného imania, ktorá bola doteraz určovaná opatrením Národnej banky Slovenska; sprísňujú sa požiadavky na vnútornú  organizáciu bánk tak, aby sa zabezpečila funkčnosť bankových činností. Kladie sa dôraz na jednoznačné rozdelenie právomocí a zodpovedností v systéme riadenia bánk priamo v stanovách a tiež na jednoznačnú úpravu spolupráce medzi štatutárnym orgánom, dozornou  radou a vedúcimi zamestnancami banky. V rámci opatrení na nápravu sa zvyšuje pokuta do 20 mil. Sk. Národná banka Slovenska môže uložiť pokutu členovi štatutárneho orgánu, dozornej rady alebo vedúcemu zamestnancovi za porušenie povinností vyplývajúcich zo zákonov a iných všeobecne záväzných právnych predpisov a tiež za porušenie povinností uložených rozhodnutím Národnej banky Slovenska až do 1 mil. Sk.
 
V zákone sa tiež jednoznačne upravujú dôvody, kedy Národná banka Slovenska bude mať povinnosť zaviesť nútenú správu nad bankou (napríklad ak primeranosť vlastných zdrojov klesne pod 4 %) a kedy bude môcť zvážiť jej zavedenie. 

Zákon o ochrane vkladov 

Novela zákona o ochrane vkladov č. 492/2001 nadobudla  účinnosť od 1.decembra 2001. Novela zákona rieši ochranu bankových vkladov nielen fyzických osôb, ale aj ochranu bankových vkladov právnických osôb. 

Ďalšia podstatná zmena spočívala v určení maximálnej výšky náhrady poskytovanej za nedostupné vklady. Smernica platná v Európskej únii od 1. januára 2000 zabezpečuje v krajinách Európskej únie celkovú ochranu vkladov každého vkladateľa v jednotlivých bankách aspoň vo výške 20 000 EUR. Novelou sa zakotvil harmonogram tvorby výšky náhrady za nedostupný vklad tak, aby výška náhrady mala postupne stúpajúci trend (tridsaťnásobok do polovice roka 2002, potom nárast na štyridsaťnásobok a ku dňu vstupu SR do EÚ 20 000 EUR). Zároveň sa upravuje ustanovenie o výške poskytovanej náhrady tak, že vkladateľ bude mať nárok na náhradu len vo výške 90 % nominálnej hodnoty za nedostupný vklad v jednej banke. 

Zákon o cenných papieroch a investičných službách 

Nový zákon o cenných papieroch a investičných službách nadobudne účinnosť od 1. januára 2002. Zákon vychádza zo smerníc EÚ upravujúcich činnosť subjektov kapitálového trhu, ako aj informačnú povinnosť a ochranu investorov (smernice o poskytovaní investičných služieb v oblasti cenných papierov, o kapitálovej primeranosti obchodníkov s cennými papiermi a úverových inštitúcií, o kompenzačných schémach pre investorov, o koordinácii zostavovania, preskúmavania a distribúcie informácií o cenných papieroch vo forme prospektu pri vykonávaní verejnej ponuky. Okrem zosúladenia s právom EÚ v oblasti kapitálového trhu je zámerom zákona vytvoriť legislatívne predpoklady na riešenie známych, doteraz pretrvávajúcich problémov. 

Zákon o povinnom zmluvnom poistení zodpovednosti za škodu spôsobenú prevádzkou motorového vozidla

Nový zákon č. 413/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla nadobudol účinnosť od 1. októbra 2001. Tento zákon má za cieľ prispôsobovanie sa medzinárodným štandardom uplatňovaných predovšetkým v krajinách Európskej únie, zabezpečiť splniteľnosť oprávnených nárokov osôb poškodených prevádzkou motorového vozidla a zároveň by sa ním uskutočnila reforma poistného trhu v danej oblasti tak, aby došlo k odstráneniu monopolu a klienti by mohli využívať služby niektorej z komerčných poisťovní, ktorá bude oprávnená vykonávať tento druh poistenia. 

Pri stanovovaní limitu poistného plnenia, ktorý predstavuje najvyššiu hranicu poistného plnenia poisťovateľa pri jednej škodovej udalosti sa vychádzalo zo smerníc Európskej únie (100 000 EUR pri vecnej škode a 350 000 EUR pri škode na zdraví). Zákonom sú stanovené len najnižšie limity poistného plnenia z jednej škodovej udalosti. V poistnej zmluve však môže byť dohodnutý aj vyšší limit poistného plnenia pričom plnenie z jednej škodovej udalosti nesmie presiahnuť tento dohodnutý limit poistného plnenia.

Návrh nového zákona o poisťovníctve 

Návrh nového zákona o poisťovníctve bol dňa 6. novembra 2001 predložený na rokovanie do Národnej rady Slovenskej republiky.  Podľa návrhu nového zákona je poisťovňa akciová spoločnost' na území SR, ktorá vykonáva poist'ovaciu činnost' na základe povolenia udeleného úradom (vznik poist'ovne alebo zriadenie pobočky zahraničnej poist'ovne a výkon činnosti podl'a podmienok ustanovených v zákone). Iná osoba ako poist'ovňa nesmie bez povolenia úradu vykonávat' poist'ovacie činnosti, ak tento zákon neustanovuje inak. Úrad vydáva povolenie na vykonávanie poist'ovacej činnosti pre odvetvie životného a neživotného poistenia. Základné imanie musí byt' pre životné poistenie najmenej 80 mil. Sk;  pre jednotlivé druhy neživotného poistenia v rozpätí od 50 mil. Sk do 200 mil. Sk. Poist'ovňa nemôže súčasne vykonávat' poistenia pre odvetvie životného a neživotného poistenia (výnimky - povolenie na vykonávanie poistenia úrazu a choroby pre životné poist'ovne; poist'ovne, ktoré vykonávajú súčasne poistenie životné a neživotné na základe povolenia vydaného podl'a doterajších predpisov). 

Návrh zákona o dohľade nad finančným trhom 

Návrh zákona o dohľade nad finančným trhom bol dňa  28. septembra 2001 predložený na rokovanie do Národnej rady Slovenskej republiky. Cieľom vypracovania tohto zákona je vytvorenie kvalitatívne lepších podmienok pre výkon dohľadu nad kapitálovým trhom a poisťovníctvom a postupné priblíženie sa k úrovni výkonu bankového dohľadu vykonávaného Národnou bankou Slovenska.  V tejto súvislosti sa navrhuje zriadenie Úradu pre finančný trh (úrad) ako samostatného orgánu dohľadu nad finančným trhom, ktorému sa zveruje v oblasti verejnej správy dohľad nad kapitálovým trhom a komerčným poisťovníctvom tak, aby bol zabezpečený taký režim činnosti úradu, ktorý by spĺňal ciele a princípy regulácie požadované EK, medzinárodnými organizáciami združujúcimi regulačné orgány ako sú IOSCO (International Organization of Securities Commisions) a FESCO (Forum of European Securities Commisions). Samostatné postavenie úradu sa zabezpečí tým, že úrad sa zriaďuje ako neštátna inštitúcia sui generis, vyčlenená zo sústavy orgánov štátnej správy, bude orgánom verejnej správy a nebude vykonávať podnikateľskú činnosť. Úrad nebude závislý na štátnom rozpočte, pretože bude prevažne financovaný z príspevkov účastníkov finančného trhu a  bude disponovať dostatočnými právomocami (kontrolné postupy, povoľovanie činnosti účastníkom  finančného trhu, ukladanie sankcií, zahraničná spolupráca). 

Návrh zákona o platobnom styku 

V slovenskom právnom poriadku neexistuje komplexná právna úprava, ktorá by jednotne zastrešovala platobný styk. Platobný styk je čiastočne upravený najmä v týchto právnych predpisoch: 

Zákon č. 566/92 Zb. o Národnej banke Slovenska v znení zákona č. 149/2001 Z. z.;
Zákon č. 21/92 Zb. o bankách v znení neskorších predpisov (a schválený nový zákona o bankách);
Zákon č. 202/1995 Z. z. Devízový zákon v znení neskorších predpisov;
Zákon č. 513/91 Zb. Obchodný zákonník v znení neskorších predpisov; 
Zákon č. 600/92 Zb. o cenných papieroch v znení neskorších predpisov (a schválený nový zákona o cenných papierov a investičných službách);
Zákon č. 118/1996 Z. z. o ochrane vkladov v znení neskorších predpisov; 
Zákon č. 328/91 Zb. o konkurze a vyrovnaní v znení neskorších predpisov; 
Zákon č. 222/1946 Zb. o poštách v znení neskorších predpisov (resp. nový poštový zákon);
Trestný zákon v znení neskorších predpisov; 
Vyhláška NBS č. 275/1994 Z. z. o zásadách platobného styku;

Cieľom novej právnej úpravy platobného styku je zabezpečiť ochranu spotrebiteľa a ochranu platobných systémov v Slovenskej republike; nová právna úprava platobného systému v Slovenskej republike predpokladá uložiť povinnosti právnickým a fyzickým osobám (nielen bankám a pobočkám zahraničných bánk) a zároveň bude potrebné zakotviť možnosť sankcionovania neplnenia týchto povinností. Vzhl'adom na rozdrobenosť právnej úpravy platobného styku v SR neodporúčame implementovať predmetné smernice EÚ novelami príslušných v súčasnosti platných zákonov, ale za vhodnejšie riešenie považujeme pripraviť samostatnú zákonnú úpravu tejto oblasti. Podobný spôsob si pri implementácii smerníc zvolila aj väčšina členských štátov EÚ. Nemožno však vylúčiť novelizáciu zákonov, ktoré síce priamo nesúvisia s platobným systémom, ale v ich ustanoveniach je čiastočne upravený určitý  okruh dotknutých otázok.

Banková rada Národnej banky Slovenska 19. júla 2001 prijala rozhodnutie o príprave nového zákona o platobnom styku. Banková rada týmto rozhodnutím schválila harmonogram na prípravu zákona, podl'a ktorého bude návrh zákona predložený na rokovanie Národnej rady Slovenskej republiky v máji 2002. Práce súvisiace s prípravou návrhu zákona o platobného styku prebiehajú podl'a schváleného harmonogramu. 

Novela zákona o ochrane osobných údajov v informačných systémoch

V oblasti ochrany osobných údajov vykonáva štátny dozor nad ochranou osobných údajov v Slovenskej republike od roku 1999 splnomocnenec na ochranu osobných údajov a Útvar inšpekcie ochrany osobných údajov. Ochrana osobných údajov je upravená zákonom              č. 52/1998 Z. z. o ochrane osobných údajov v informačných systémoch. Splnomocnenec na ochranu osobných údajov je do funkcie menovaný vládou SR a pri plnení úloh je viazaný len zákonom, a teda nezávislý. Útvar inšpekcie je samostatným útvarom Úradu vlády SR a plní úlohy, ktoré splnomocnencovi vyplývajú zo zákona č. 52/1998 Z. z. Medzi hlavné úlohy patrí priebežné sledovanie stavu ochrany osobných údajov, zvyšovanie právneho vedomia obyvateľstva z oblasti ochrany osobných údajov, kontrola spracúvania osobných údajov a prijímanie a vybavovanie sťažností týkajúcich sa porušenia ochrany osobných údajov. Pri podozrení z porušenia povinností uložených zákonom môže štátny dozor predvolať prevádzkovateľa s cieľom podať vysvetlenie a v prípade zistenia nedostatkov mu uložiť povinnosť vykonať nápravu zisteného stavu. Ak je podozrenie zo spáchania trestného činu, podáva splnomocnenec oznámenie orgánom činným v trestnom konaní.

Dňa 1. 1. 2001 nadobudol pre SR platnosť Dohovor Rady Európy č. 108 na ochranu jednotlivcov pri automatizovanom spracovaní osobných údajov. Novela zákona č. 52/1998 Z. z. o ochrane osobných údajov v informačných systémoch, ktorej cieľom je zabezpečiť úplný súlad Smernicou EP a Rady 95/46/EC o ochrane jednotlivcov pri spracovaní osobných údajov a o voľnom pohybe týchto údajov, bola v novembri prerokovaná v Legislatívnej rade vlády SR. Vzhľadom na jej rozsah odporučila Legislatívna rada prepracovať návrh novely do nového zákona. Predpokladaný termín účinnosti nového zákona je v priebehu roka 2002. Zásadná zmena, ktorú prinesie nový zákon, sa týka najmä posilnenia nezávislosti štátneho dozoru nad ochranou osobných údajov, čo je najviac zdôrazňovaná požiadavka zo strany Európskej komisie. 

4)   Administratívna kapacita

V roku 2002 dôjde k navýšeniu administratívnych kapacít za kapitolu č. 3 v počte 6    pracovníkov  z toho:  4 pracovníci Úrad vlády SR a  2 pracovníci Ministerstva vnútra SR(uznesenie vlády SR č.702   z 18.7.20001).  Pre rok 2003 bude navýšenie administratívnej  kapacity  pre negociačnú kapitolu znovu prerokované a až potom stanovené na úrovni podpredsedníčky vlády SR pre EI.

Kapitola č. 4 - Slobodný pohyb kapitálu

1)   Základná charakteristika kapitoly

Kapitola otvorená: 			14. novembra 2000
NP SR odovzdaná: 			30. augusta .2000 CONF-SK 41/00
Spoločná pozícia EÚ prijatá: 	9. novembra 2000 CONF-SK 55/00
					revidovaná:  31. mája 2001 CONF-SK 38/01
					revidovaná:  22. júna 2001 CONF-SK 49/01
Dodatkové informácie:   		č. 1 - 11. apríla 2001 CONF-SK 19/01
					č. 2 - 11. mája 2001 CONF-SK 30/01
					č. 3 - 29. mája 2001 CONF-SK 35/01
					č. 4 - 20. júna 2001 CONF-SK 46/01
Kapitola: 					predbežne uzatvorená  27. júna 2001

2)   Celkové hodnotenie stavu kapitoly

V kapitole sa dosiahol výrazný pokrok, najmä v oblasti kapitálových pohybov a boja proti praniu špinavých peňazí. Pohyb dlhodobého kapitálu bol v prevažnej miere liberalizovaný, obmedzenia na pohyb krátkodobého kapitálu sa budú ďalej postupne odstraňovať. Bol zriadený Úrad pre finančný trh, orgán dozoru nad kapitálovým trhom a poisťovníctvom. Pokrok bol dosiahnutý aj v prijímaní legislatívy v oblasti prania špinavých peňazí, ktorou sa zrušila anonymita vkladových nástrojov, zaviedla povinnosť identifikácie pri každej bankovej operácii, nahlasovania neobvyklých operácií a zisťovania pôvodu peňazí. Bol posilnený Odbor finančného spravodajstva v rámci Úradu finančnej polície SKFP PPZ. 

V oblasti platobných systémov sa v nasledovnom období budú  transponovať smernice o cezhraničných platbách a konečnom zúčtovaní v platobných systémoch a systémoch zúčtovania cenných papierov. 

Informácia o prechodných obdobiach

V negociačnej pozícii za kapitolu č. 4 - Slobodné poskytovanie služieb Slovenská republika požadovala 5-ročné prechodné obdobie na zachovanie existujúcich obmedzení vzťahujúcich sa na nadobúdanie vlastníckeho práva cudzozemcov k nehnuteľnostiam využívaným na sekundárne bývanie a 10-ročné prechodné obdobie na zachovanie existujúcich  obmedzení súvisiacich s nadobúdaním poľnohospodárskej a lesnej pôdy do vlastníctva cudzozemcov. V priebehu negociácií SR prehodnotila svoju požiadavku na 5-ročné prechodné obdobie na nadobúdanie sekundárnych rezidencií, v súlade s negociačným mandátom vlády SR z marca 2001 bola táto požiadavka zo strany SR stiahnutá. 

Z dôvodu nepriechodnosti požiadavky na 10-ročné prechodné obdobie na nadobúdanie poľnohospodárskej a lesnej pôdy počas prístupových rokovaní v tejto kapitole zo strany EÚ, SR súhlasila s návrhom členských štátov EÚ a po vstupe do Únie SR bude uplatňovať 7-ročné prechodné obdobie na nadobúdanie poľnohospodárskej a lesnej pôdy do vlastníctva cudzozemcov. Z tohto prechodného obdobia sú vyňatí samostatne hospodáriaci roľníci, ktorí budú môcť nadobúdať poľnohospodársku a lesnú pôdu v SR, ak pôsobili na území SR aktívne v tejto oblasti najmenej tri roky. V prípade, že niektorá kandidátska krajina získa dlhšie PO považujeme za možné túto otázku opätovne otvoriť a prerokovať v súlade so všeobecným princípom „nič nie je dohodnuté, pokiaľ všetko nie je dohodnuté“.

3)   Stav prijímania legislatívy v kapitole

V sledovanom období bola prijatá nasledovná legislatíva:

•	novela zákona č. 70/1998 Z.z. o energetike (č. 276/2001, 1.8.2001) v rámci nového zákona č. 276/2001 Z.z. o regulácii v sieťových odvetviach;
•	novela zákona č. 194/1990 Zb. o lotériách a iných podobných hrách (č. 332/2000 Z.z., 1.1.2001);
•	nový zákon č. 330/2000 Z.z. o burze cenných papierov (1.11.2000);
•	novela zákona č. 600/1992 Zb. o cenných papieroch (č. 331/2000, 1.11.2000);
•	novela Devízového zákona č. 202/1995 Z.z. (č. 442/2000 Z.z., 1.1.2001);
•	nová vyhláška MF SR a NBS k Devízovému zákonu č. 202/1995 Zb. (č. 390/1999 Z.z, 1.1.2000) a jej novela (č. 477/2000 Z.z., 1.1.2001);
•	nový zákon č. 367/2000 Z.z. o ochrane pred legalizáciou príjmov z trestnej činnosti (1.1.2001);
•	novela Občianskeho zákonníka č. 40/1964 Zb. (č. 261/2001 Z.z., 1.9.2001);
•	 nový zákon o bankách č. 483/2001 Z.z. (1.1.2002);
•	nový zákon č. 329/2000 Z.z. o Úrade pre finančný trh (1.11.2000);
•	novela zákona č. 566/1992 Zb. o NBS (č. 149/2001 Z.z., 1.5.2001);

V legislatívnom procese sa práve nachádzajú tieto návrhy právnych aktov: 

•	nový zákon o cenných papieroch a investičných službách (1.1.2002);
•	nový zákon o poisťovníctve (1.4.2002) a vyhláška k uvedenému zákonu (do 1.1.2003);
•	novela vyhlášky MF SR a NBS, ktorou sa vykonávajú niektoré ustanovenia Devízového
zákona č. 202/1995 Z.z. v ZNP (1.1.2002);

Do vstupu SR do EÚ je nevyhnutné prijať tieto právne akty: 

•	novely Devízového zákona č. 202/1995 Z.z. v ZNP (1.1.2003,1.1.2004);
•	novela zákona č. 123/1996 Z.z. o doplnkovom dôchodkovom poistení zamestnancov v ZNP (do 1.1.2003);
•	novela zákona č. 194/1990 Zb. o lotériách a iných podobných hrách v ZNP (do 1.1.2004);
•	novela zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v ZNP (do 1.1.2004);
•	nový zákon o platobnom styku (do 1.1.2004);
•	novela Občianskeho zákonníka č. 40/1964 Zb. (do 1.1.2004);
•	novela zákona č. 367/2000 Z.z. o ochrane pred legalizáciou príjmov z trestnej činnosti (do 1.1.2004);
•	novela resp. rekodifikácia Trestného zákona č. 140/1961 Zb. ;
•	premietnutie Odporúčaní FATF do slovenskej legislatívy;

4)   Administratívna kapacita

V rokoch 2002-2003 sa z hľadiska potrieb MF SR nepredpokladá navýšenie administratívnych kapacít. Administratívne potreby Úradu finančnej polície sú zaregistrované v kapitole č. 24 - Spravodlivosť a vnútorné záležitosti. 

Kapitola č. 5 – Právo obchodných spoločností	

1)   Základná charakteristika kapitoly

Kapitola otvorená: 			30. marca 2001
NP SR odovzdaná: 			20. novembra 2000 CONF-SK 63/00
Spoločná pozícia EÚ prijatá: 		14. marca 2001  CONF-SK 9/01
                                            		revidovaná: 16. mája  2001 CONF-SK 33/01
Dodatkové informácie: 	 	č. 1 -  27. apríla  2001 CONF-SK 27/01
                                             		č. 2 -  7. mája 2001 CONF-SK 29/01 
Kapitola: 				predbežne uzatvorená 17. mája 2001

2)   Celkové hodnotenie stavu kapitoly

V porovnaní s minulým rokom došlo k podstatnému pokroku v tejto kapitole najmä z hľadiska prijímania relevantnej legislatívy; ďalšie kroky je však potrebné vykonať predovšetkým v oblasti vynútiteľnosti práv priemyselného vlastníctva.
 
V októbri parlament schválil zákon č. 435/2001 Z. z. o patentoch a doplnkových ochranných osvedčeniach, ktorý harmonizuje patentovú ochranu farmaceutických produktov na Slovensku na úroveň štátov EÚ. Zákon implementoval nariadenie Rady č. 1768/92/EHS o vytvorení doplnkového ochranného osvedčenia na lieky, nariadenie Rady EÚ č. 1610/96/ES o vytvorení doplnkového ochranného osvedčenia na výrobky na ochranu rastlín, smernicu č. 98/44/ES o ochrane biotechnologických vynálezov a vytvoril právne predpoklady pre implementáciu Európskej patentovej dohody v podobe zavedenia inštitútu európskeho patentu a prihlášky európskeho patentu na území Slovenskej republiky. Zavedenie doplnkového ochranného osvedčenia umožňuje predĺžiť povinnú ochranu pôvodných patentov po splnení zákonom stanovených podmienok o ďalších - najviac však 5 rokov, čím sa posilňuje patentová ochrana negenerických liečiv časovo náročných na výskum a testovanie. V oblasti ochrany práv priemyselného a duševného vlastníctva bol  prijatý zákon o opatreniach proti porušovaniu práv duševného vlastníctva pri dovoze, vývoze a spätnom vývoze tovaru (známy ako zákon o boji proti piratele), ktorý má za cieľ dosiahnuť už na štátnej hranici ochranu pred dovozom, vývozom alebo spätným vývozom falzifikátov a nedovolených napodobnenín a tým eliminovať škody spôsobené majiteľom, resp. držiteľom autorského práva, práva príbuzného autorskému právu, majiteľom patentu, autorského osvedčenia, priemyselného vzoru, úžitkového vzoru, ale aj výrobcom a predajcom, na ktorých sa zákon vzťahuje.

Oneskorila sa však príprava zákona o ochranných známkach, kde Únia už niekoľko rokov urguje Slovenskú republiku o zosúladenie legislatívy, ktorá je prvoradým krokom k právnej istote majiteľov ochranných známok.  Do vstupu bude SR musieť implementovať smernicu o právnej ochrane vzorov, smernicu o autorskom práve v informačnej spoločnosti a smernicu o následnom práve. V rámci reformy súdnictva sa uvažuje o zriadení osobitného súdu v Banskej Bystrici, ktorý by bol príslušný konať vo veciach vyplývajúcich z ochrany priemyselného a duševného vlastníctva.

Pokiaľ ide o oblasť autorských práv, tu Slovenská republika vykazuje už dlhšie vysoký stupeň kompatibility s acquis.  

Rozsiahlou novelou Obchodného zákonníka sa transponovali do nášho právneho poriadku smernice: Prvá, Druhá, Tretia, Šiesta, Jedenásta, Dvanásta  smernica o práve obchodných spoločností a Smernica o samostatne zárobkovo činných obchodných zástupcoch. Novela okrem iného odstraňuje povinnosť pre zahraničnú fyzickú osobu, ktorá sa zapisuje do obchodného registra, ako osoba oprávnená konať v mene predložiť doklad o povolení na pobyt na území SR pre občanov krajín EÚ a OECD. 

Dôležitým krokom vpred bolo sprístupnenie Obchodného registra na Internete od 1. 1. 2001 pre všetkých osem registrových súdov. Takto verejnosť získala bezplatný prístup k informáciám vedeným Obchodným registrom. Takýto výpis z registra však nie je právne záväzný; právne záväzným je výpis priamo cez príslušný registrový súd. Ďalšie kroky pre dostupnosť a zverejňovanie údajov o spoločnostiach v Obchodnom registri budú realizované v nadväznosti na prijatú novelu Obchodného zákona dňom 1. januára 2002, kedy bude sprístupnená na všetkých registrových súdoch Zbierka listín obchodných spoločností.

Slovenská republika bude pripravená pristúpiť a vykonávať príslušné dohovory v oblasti uznávania a výkonu rozhodnutí v občianskych a obchodných veciach (Bruselské dohovory a Lugánsky dohovor), ako aj Dohovor o použiteľnom práve na zmluvné záväzky dňom vstupu Slovenskej republiky do EÚ.

3)   Stav prijímania legislatívy v kapitole

V súvislosti s integračným procesom Slovenskej republiky do štruktúr Európskej únie Ministerstvo spravodlivosti Slovenskej republiky v rámci splnenia záväzkov vyplývajúcich z tejto kapitoly novelizovalo Obchodný zákonník. Ministerstvo spravodlivosti SR nemá v súčasnosti žiadne návrhy zákonov v legislatívnom procese, ktoré by implementovali smernice alebo iné právne akty Európskej únie zahrnuté do 5. kapitoly.

Ministerstvo spravodlivosti SR v roku 2002 pripraví ďalšiu novelizáciu Obchodného zákonníka s cieľom implementácie smernice 2000/35/ES o omeškaných platbách v obchodnom styku ako aj za účelom vytvorenia vhodných podmienok na výkon Nariadenia Rady č. 2157/2001/ES z 8. októbra 2001 o európskych obchodných spoločnostiach, ktoré nadobudne účinnosť 8. októbra 2004.

Vyhodnotenie spolupráce s Národnou radou SR z hľadiska prijímania prioritnej legislatívy z pohľadu EÚ:  

Počas prijímania vládneho návrhu zákona, ktorým sa mení a dopĺňa Obchodný zákonník, a o zmene a doplnení zákona č. 600/1992 Zb. o cenných papieroch v znení neskorších predpisov (tlač č. 989), vzniesli poslanci Ústavnoprávneho výboru Národnej rady SR nasledujúce pozmeňujúce návrhy : 
1.	Spresnenie textu § 2 ods. 1 (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
2.	Spresnenie textu § 27 ods. 7 (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
3.	Spresnenie textu § 28 ods. 7 (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
4.	Doplnenie textu § 28b ods. 3 (návrh nešiel nad rámec vládneho návrhu, neznamenal rýchlejšiu implementáciu acquis, znamenal legislatívne prepojenie Občianskeho súdneho poriadku s Obchodným zákonníkom),
5.	Vypustenie slov v texte § 68 ods. 6 (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
6.	Spresnenie textu § 68a ods. 2 písm. b) (návrh nešiel nad rámec vládneho návrhu, znamenal rýchlejšiu implementáciu acquis), 
7.	Spresnenie textu § 69b ods. 7 písm. d), § 112 ods. 2 písm. d), § 175 ods. 3 písm. e) a § 206 ods. 2 písm. g)  (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
8.	Spresnenie textu § 88a  ods. 2, § 115 ods. 3, § 117a ods. 2 a § 476 ods. 2 (návrh nešiel nad rámec vládneho návrhu, neznamenal rýchlejšiu implementáciu acquis, znamenal spresnenie textu ustanovenia),
9.	Doplnenie vety v texte § 768c  ods. 7 (návrh nešiel nad rámec vládneho návrhu, neznamenal rýchlejšiu implementáciu acquis, znamenal odstránenie retroaktívneho pôsobenia novely do procesu zápisu zmeny v obchodnom registri), 
10.	Spresnenie textu § 768c  ods. 10 (návrh nešiel nad rámec vládneho návrhu, neznamenal rýchlejšiu implementáciu acquis, znamenal odstránenie retroaktívneho pôsobenia novely do procesu zápisu zmeny v obchodnom registri),
11.	Vypustenie článku č. 3 z návrhu zákona (vyvolané skutočnosťou, že do Národnej rady SR bola doručená rekodifikovaná verzia zákona o cenných papieroch).

4)   Administratívna kapacita

Počas  roku 2001 nebolo oddelenie aproximácie práva Ministerstva spravodlivosti SR obsadené tak, ako predpokladal tabuľkový počet (to značí 1 vedúci, 2 odborní referenti  a 1 administratívny pracovník). Napriek tomu je evidentné, že uvedené oddelenie je potrebné posilniť vzhľadom na narastajúci počet právnych predpisov v oblasti občianskeho a trestného európskeho práva.  Predpokladaný počet  je najmenej 10 pracovníkov.

Na rok 2003 neboli na ešte oddelení aproximácie práva vypracované personálne analýzy. 

Kapitola č. 6  - Hospodárska súťaž 

1)   Základná charakteristika kapitoly

Kapitola otvorená: 			25. mája 2000
NP SR odovzdaná: 			28. marca 2000 CONF-SK 6/00
Spoločná pozícia EÚ prijatá:     	19. mája 2000 CONF-SK 29/00
    		   			revidovaná:  21. novembra 2001 CONF-SK 103/01
Dodatkové informácie:			č. 1 - 19. apríla 2001 CONF-SK 21/01 
			č. 2 - 26. júla 2001 CONF-SK 59/01
			č. 3 - 2. augusta 2001 CONF-SK 71/01
Kapitola:	 		otvorená 

2)   Celkové hodnotenie stavu kapitoly

V sledovanom období nastal v legislatíve antitrustu pokrok prijatím nového zákona                č. 136/2001 Z. z. o ochrane hospodárskej súťaže a v oblasti štátnej pomoci prijatím novely zákona č. 231/1999 Z. z. o štátnej pomoci, čím sa dosiahol vyšší stupeň kompatibility s právom ES/EÚ. Konkrétne zákonom č. 136/2001 Z. z. sa posilnila dlho kritizovaná nezávislosť Protimonopolného úradu SR a novelou zákona o štátnej pomoci nastalo ďalšie zosúladenie s acquis prostredníctvom zavedenia nových pravidiel poskytovania štátnej pomoci v oblasti zamestnanosti a vzdelávania, regionálneho rozvoja, malého a stredného podnikania a citlivých sektorov (automobilový priemysel, lodiarsky priemysel, oceliarsky priemysel a priemysel syntetických vlákien). Novela zákona o štátnej pomoci bola predložená do parlamentu spoločne so zákonom o investičných stimuloch, ktorý sleduje podporu zahraničným investíciám v SR v súlade so zásadami poskytovania štátnej pomoci, t. j., aby došlo k súladu právnych noriem, ktoré explicitne upravujú problematiku motivácie vstupu zahraničných investícií do SR vo väzbe na potencionálne úľavy od štátu (zákon o dani z príjmov, zákon o štátnej pomoci a zákon o investičných stimuloch). Rezervy má SR vo sfére praktickej implementácie pravidiel poskytovania štátnej pomoci, čo však do istej miery súvisí od administratívnej schopnosti Úradu pre štátnu pomoc plniť úlohy vyplývajúce zo zákona. V tejto súvislosti sa preto plánuje integrácia Úradu pre štátnu pomoc do Protimonopolného úradu SR, ktorý si vybudoval dobré meno v orgánoch EÚ. Slovensko tiež predložilo návrh regionálnej mapy štátnej pomoci. Správa o štátnej pomoci za rok 1999 bola publikovaná začiatkom roka 2001.

Oblasť antitrustu je po prijatí nového zákona o ochrane hospodárskej súťaže vyriešená uspokojivo. Takisto nastal pokrok v oblasti štátnej pomoci, bola prijatá novela o štátnej pomoci a nový zákon o investičných stimuloch. Problematickou v rokovaniach ostáva oblasť poskytovania štátnej pomoci formou daňových úľav pre zahraničných investorov.  

Túto kapitolu zatiaľ uzatvorili len krajiny, ktoré neposkytovali štátnu pomoc, nekompatibilnú s acquis, zahraničným investorom (Lotyšsko, Litva, Estónsko, Slovinsko)  

Konkrétne je v oblasti štátnej pomoci potrebné najmä:
-	zlepšiť disciplínu v oblasti štátnej pomoci podľa pravidiel EÚ;
-	posilniť administratívne kapacity, pretože uplatňovanie zákona o štátnej pomoci je stále nekonzistné a nedostatočne transparentné, pričom EK nepoukazuje na nedostatočný počet pracovníkov Úradu pre štátnu pomoc, ale zdôrazňuje potrebu prijímania kompetentných a kvalifikovaných zamestnancov;
-	zlepšiť spoluprácu medzi poskytovateľmi štátnej pomoci a Úradom pre štátnu pomoc,
-	zaviesť adekvátny systém oznamovania štátnej pomoci;
-	vykonávať dôkladnejšie hĺbkové analýzy prípadov poskytnutia štátnej pomoci, podrobne skúmať rámcové schémy štátnej pomoci a viac pozornosti venovať privatizačnému procesu;
-	zabezpečiť súlad existujúcich schém štátnej pomoci s acquis a zabezpečiť, aby všetky opatrenia vlády zamerané na podporu prílivu zahraničných investícií (vrátane zákona o investičných stimuloch a § 35 zákona o daniach z príjmov) boli uplatňované v súlade so zásadami poskytovania štátnej pomoci Európskeho spoločenstva;

3)   Stav prijímania legislatívy v kapitole

V sledovanom období boli prijaté nasledovné právne akty týkajúce sa integračného procesu SR do EÚ v danej kapitole: 

•	Zákon č. 231/1999 Z.z. o štátnej pomoci
•	Zákon č. 434/2001 Z. z., ktorým sa mení a dopĺňa zákon č. 231/1999 Z. z. o štátnej pomoci.

•	Protimonopolný úrad prijal nový zákon o ochrane hospodárskej súťaže č. 136/2001 Z.z., ktorý nadobudol účinnosť 1.5.2001. Zákon bol vypracovaný na základe predchádzajúceho zákona č. 188/1994 Z.z. avšak s viacerými upresneniami ako aj so zavedením nových inštitútov s cieľom ďalšieho zosúlaďovania s právom ES.

•	Na nový zákon nadväzujú dve nové vyhlášky s účinnosťou od 10.5.2001. 
    - Jednou je vyhláška o výpočte obratu, ktorá podrobnejšie upravuje otázky týkajúce sa obratu pre účely nového zákona a vychádza z Oznámenia Komisie o kalkulácii obratu podľa Nariadenia Rady č. 4064/89 o kontrole koncentrácií medzi podnikmi v znení Nariadenia Rady č. 1310/97. 
   - Druhou vyhláškou bol prevzatý dotazník pre prípad oznámenia koncentrácie podnikateľmi, ktorý používa pri posudzovaní koncentrácií Európska komisia. Dotazník obsahuje výpočet informácií a podkladov, ktoré podnikateľ musí predložiť úradu v rámci oznámenia koncentrácií podľa zákona. 

•	Zákon č. 366/1999 Z.z. o daniach z príjmov

Počnúc 1.1.2000 nadobudol účinnosť nový zákon o daniach z príjmov č. 366/1999 Z.z. Podľa § 35 tohto zákona, daňovníkom dane z príjmov právnických osôb so sídlom na území SR sa poskytuje daňový úver, t.j. oslobodenie od dane pri splnení stanovených podmienok v dĺžke 5 zdaňovacích období počnúc zdaňovacím obdobím, kedy prvýkrát vykáže základ dane a daň po nadobudnutí účinnosti tohto zákona. 

Od 1.1.2001 nadobudla účinnosť novela zákona o daniach z príjmov č. 466/2000 Z.z., ktorou sa dopĺňa znenie § 35 o znenie § 35a resp. podmienky úľavy podľa § 35 boli nahradené novými podmienkami uvedenými v § 35a. 
     
NR SR schválila dňa 9.11.2001 novelu zákona o daniach z príjmov v znení neskorších predpisov, ktorá dopĺňa podmienky uvedené v § 35a) zákona č. 366/1999 Z.z. o daniach z príjmov o ods. 11, a to o ďalšie podmienky uvedené v § 35a ods. 11 nadväzujúce na znenie § 6 zákona č. 231/1999 Z.z. o štátnej pomoci.  Na základe uvedenej novely sa právo na úľavu na dani resp. daňový úver poskytuje podľa súčasných pravidiel iba do 31.12.2001. Po tomto termíne musí byť poskytovanie tejto pomoci v súlade so zákonom o štátnej pomoci,  t.j. v súlade s acquis. 

V súčasnosti sú v legislatívnom procese návrhy týchto právnych aktov týkajúcich sa integrácie:

•	Návrh zákona, ktorým sa mení a dopĺňa zákon č. 231/1999 Z.z. o štátnej pomoci v znení zákona č. 434/2001 Z.z. a ktorým sa mení a dopĺňa zákon č. 136/2001 Z.z. o ochrane hospodárskej súťaže, ktorým sa sleduje integrácia Úradu pre štátnu pomoc do Protimonopolného úradu SR a s tým súvisiaci prenos kompetencií.

Do vstupu SR do EÚ je nutné prijať v súlade so  záväzkami nasledujúce prioritné právne akty: 

•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre vertikálne dohody
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž dohody o distribúcii a údržbe motorových vozidiel
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre dohody o výskume a vývoji 
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre dohody o špecializácii 
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre dohody v oblasti poisťovníctva 
•	Návrh nariadenia vlády SR o zjednodušenom postupe hodnotenia určitých koncentrácií 
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre dohody medzi linkovými prepravnými spoločnosťami 
•	Návrh nariadenia vlády SR o povolení skupinovej výnimky zo zákazu dohôd obmedzujúcich súťaž pre dohody o prevode technológií 

4)   Administratívna kapacita

Úrad pre štátnu pomoc – zvýšenie počtu zamestnancov v roku 2002 o 10, v roku 2003 sa nepredpokladá žiadne navýšenie; vzhľadom na predpokladanú integráciu oboch úradov v roku 2002 bude o personálnom posilňovaní rozhodovať v zásade Protimonopolný úrad SR.  		

Kapitola č. 7 - Poľnohospodárstvo

1)   Základná charakteristika kapitoly

Kapitola otvorená:  			12. júna 2001 
NP SR odovzdaná: 			8. decembra 2000 CONF-SK 71/00
Spoločná pozícia EÚ prijatá: 		6. júna 2001 CONF-SK 39/01
Dodatočné informácie: 		č. 1 - 26. februára 2001 CONF-SK 3/01
č. 2 - 6. septembra 2001 CONF-SK 74/01
č. 3 - 10. septembra 2001 CONF-SK 75/01
č. 4 - 25. septembra 2001 CONF-SK 89/01
č. 5 - 8. októbra 2001 CONF-SK 93/01
č. 6 – 20. decembra 2001
Kapitola: 				otvorená

2)   Celkové hodnotenie stavu kapitoly

Dosiahnutie pokroku v oblasti transpozície a implemetácie acquis je závislé od faktorov:
•	zabezpečenie dostatočných finančných prostriedkov (napr. na dobudovanie hraničných priechodov, na zabezpečenie prekladov acquis, na vybudovanie Integrovaného administratívneho a kontrolného systému;
•	urýchlenie legislatívneho procesu (presadenie zákona o aproximačných nariadeniach vlády SR v NR SR, presadenie prijatia nového veterinárneho zákona a následných vykonávacích právnych predpisov)

V oblasti liberalizácie obchodu je treba skonštatovať, že Slovensko má ukončené rokovania o liberalizácii obchodu v rámci agrárnych výrobkov. Dohodnuté koncesie sa uplatňujú od 1. júla 2000 ako autonómne opatrenia. Definitívna platnosť bude zabezpečená po odsúhlasení členskými štátmi EÚ. V rámci tejto liberalizácie sú odsúhlasené aj komodity, na ktoré sa vzťahuje tzv. dvojitá nula. Ďalej boli ukončené rokovania za spracované poľnohospodárske výrobky a obchod s rybami a rybími výrobkami. Tieto koncesie ešte nenadobudli platnosť, pretože musia byť odsúhlasené Asociačnou radou SR/EÚ. Vládou SR boli tieto koncesie už schválené. SR je taktiež pripravená začať rokovania o ďalšej liberalizácii obchodu s vínom.

Rámcovú stratégiu postupu pre zavedenie Integrovaného administratívneho a kontrolného systému prerokovalo a schválilo vedenie ministerstva dňa 9.júla 2001. Obsahuje stručný náčrt postupu s rámcovým harmonogramom a kvantifikáciu hlavných úloh, ktoré je potrebné vykonať v časovom rámci cca 2 rokov (do konca roku 2003). Na základe toho bol  k 15. septembru 2001 zriadený odbor Platobnej agentúry, ktorého úlohou je na príprava Platobnej agentúry a zavedenie systému Integrovaného administratívneho a kontrolného systému na kontrolu priamych platieb. Materiál zaoberajúci sa implementáciou IACS v SR bol prerokovaný a schválený vo vláde SR dňa 6. decembra 2001.

Vzhľadom na súčinnosť rezortov pri implementácii Integrovaného administratívneho a kontrolného systému (IACS) bol vypracovaný súhrnný informatívny materiál o budovaní Platobnej agentúry a zavedení tohto systému. Jeho cieľom je informovať členov vlády o význame a rozsahu prác spojených s prípravou a implementáciou Integrovaného administratívneho a kontrolného systému v oblasti personálnej, inštitucionálnej, legislatívnej a materiálnej, ako aj potrebe spolupráce jednotlivých rezortov pri jeho realizácii. Zároveň sú tu kvantifikované doterajšie aktivity, ktoré je možno využiť pre prípravu IACS (výsledky doterajších a prebiehajúcich projektov Phare, existujúce dokumentácie a databázy využiteľné pre IACS) ako aj potreba dodatočných aktivít a zdrojov na zabezpečenie úlohy v súlade s požiadavkami legislatívy EÚ. Celkove sa predpokladá potreba dodatočných zdrojov (nad rámec vládou schváleného rozpočtu na rok 2002 o 174,2 mil. Sk a nad rámec uvažovaného rozpočtu na rok 2003 o 228,8 mil. Sk. Uvedené zdroje by bolo potrebné určitým spôsobom alokovať, nakoľko zriadenie a fungovanie Integrovaného administratívneho a kontrolného systému je kľúčovým nástrojom pre prijímanie významných finančných prostriedkov po vstupe do EÚ.

Relatívne značný pokrok bol, s podporou twinningového projektu Phare, vykonaný v oblasti označovania a tvorbe registra hovädzieho dobytka, ktorý by mal byť v zásade ukončený do konca 1. polroka 2002. Registre ostatných druhov hospodárskych zvierat sa začnú budovať v budúcom roku. V oblasti registra poľnohospodárskych pozemkov bola zvolená  kombinovaná metóda, ktorá pre identifikáciu využíva katastrálne údaje a digitálne  ortofotomapy. Pri tvorbe ortofotomáp sa použijú letecké snímky, ktoré boli spracované v rokoch 1998-2000 na Úrade geodézie, kartografie a katastra SR, ako aj ďalšie podkladové materiály, ktoré vlastnia iné rezorty (MO SR, MV SR). Chýbajúce letecké snímky (asi 45 % územia SR) sa zabezpečia vo vegetačnom období roku 2002.

Pripravené je zadanie na vypracovanie komplexného  projektu na zabezpečenie chýbajúcich komponentov Integrovaného administratívneho a kontrolného systému a komplexné prepojenie celého systému, vrátane detailného  harmonogramu úloh sa predpokladá do konca marca 2002.

Informácia o prechodných obdobiach, zvláštnych úpravách a ďalších negociačných požiadavkách SR

SR v negociačnej pozícii z decembra 2000 predložila 43 negociačných požiadaviek a požiadala o 6 PO, v 7 prípadoch o zvláštne úpravy z legislatívy EÚ. Ostatné požiadavky (vrátane požiadaviek na priame platby a kvóty) boli uvedené v 30 prípadoch. Počas rokovaní  boli jednotlivé požiadavky prehodnotené v súlade s negociačným mandátom vlády SR z júla 2001 a októbra 2001. V súčasnej etape rokovaní SR uplatňuje 28 požiadaviek: 

Zvláštne úpravy:

1. 	zvláštne úpravy pre 63 mliekárenských prevádzkární s limitovanou kapacitou SR požaduje postup podľa rozhodnutia Komisie č. 165/95/ES, ktorým sa upravujú kritériá pre udeľovanie zvláštnych úprav z Článku  11 smernice č. 46/92/EHS. 

2. 	zvláštne úpravy pre určité špecifické prevádzkarne - "salaše" s limitovanou kapacitou do 500 tisíc litrov mlieka ročne, ktoré produkujú zo surového ovčieho mlieka "ovčí hrudkový syr" (čerstvý mäkký syr), určený na ďalšie spracovanie (výrobu syra "bryndze"), SR požaduje udelenie zvláštnych úprav podľa rozhodnutia Komisie č. 165/95/ES, ktorým sa upravujú kritériá pre udeľovanie výnimiek z Článku 11 smernice č. 46/92/EHS. SR žiada pre tieto prevádzkarne "salaše" udelenie zvláštnych úprav zo všeobecných a špecifických stavebných a technických podmienok pre schvaľovanie prevádzkarní,  zo všeobecných a špecifických hygienických požiadaviek pri výrobe, balení a skladovaní mliečnych výrobkov a zo systému vlastných kontrol vrátane systému HACCP.

3. 	zvláštnu úpravu umožňujúcu neimplementovať Článok 4 smernice č. 46/92/EHS, vo veci uvádzania na trh surového konzumného mlieka na priamu spotrebu.

4. 	zvláštnu úpravu umožňujúcu ustanoviť v národnej legislatíve také požiadavky a podmienky, pri použití ktorých by 7 prevádzkární pre výrobu syra "bryndze" z nepasterizovanej suroviny mohlo byť klasifikovaných (schválených) ako priemyselné prevádzkárne podľa článku 10 smernice č. 46/92/EHS aj napriek tomu, že surovina (ovčí hrudkový syr vyrobený zo surového ovčieho mlieka) pochádza zo "salašov", t.j. prevádzkarní s limitovanou kapacitou, klasifikovaných (schválených) podľa článku 11 smernice č. 46/92/EHS ako prevádzkárne so zvláštnymi úpravami.

•	zvláštnu úpravu umožňujúcu neimplementovať Odsek 1 Článku 6 smernice č. 46/92/EHS - možnosť výroby mliečnych výrobkov s použitím surového kozieho mlieka bez tepelného ošetrenia a/alebo mliečnych výrobkov vyrobených z kozieho mlieka bez tepelného ošetrenia. Zvláštna úprava sa žiada len pre kozie mlieko. (NP stiahnutá v septembri 2001)

•	zvláštnu úpravu pre oblasť ochrana zvierat (animal welfare) - usmrcovanie kožušinových zvierat. (NP stiahnutá vo februári 2001)

Prechodné obdobia

1. 	prechodné obdobie na 3 roky, do 31. 12. 2006, na prispôsobenie výšky minimálnych poplatkov za veterinárne prehliadky a veterinárne kontroly v SR minimálnym poplatkom Spoločenstva podľa smernice č. 73/85/EHS o financovaní veterinárnych prehliadok a kontrol výrobkov živočíšneho pôvodu.

2. 	prechodné obdobie na 3 roky, do 31. 12. 2006:
a) 	pre maximálne 6 jednotlivých priemyselných prevádzkarní  na produkciu a manipuláciu s čerstvým mäsom - bitúnky a rozrábky čerstvého mäsa,
b) 	pre maximálne 7 jednotlivých priemyselných prevádzkarní na produkciu hydinového mäsa, 
c) 	pre maximálny počet 37 individuálnych priemyselných prevádzkarní na výrobu mäsových výrobkov z červeného mäsa a hydinového mäsa, 
d) 	pre maximálne 2 jednotlivé prevádzkárne na výrobu vaječných výrobkov, 
e) 	pre maximálne 6 priemyselných mliekarenských prevádzkarní a maximálne 10 priemyselných mliekární so špecializovanou výrobou,
f) 	pre maximálne 5 prevádzkarní na úpravu a spracovanie produktov rybolovu (spracovanie a produkcia rýb).

3.	ponechanie doterajších podpôr na udržovacie šľachtenie a novošľachtenie po dobu 3 rokov, do 31.12.2006 (na základe Vestníka MP SR v Prílohe č. 3 k §11 - Dotácie na zachovanie genofondu a šľachtenie odrôd, osív a sadív a hospodárskych zvierat)

•	prechodné obdobie na 3 roky, do 31. 12. 2006, na zavedenie „acquis communitaires„ v oblasti Animal welfare pre ošípané (Smernica Rady 91/630/EEC stanovujúca minimálne normy pre ochranu ošípaných) (nová NP predložená v septembri 2001 a následne stiahnutá v decembri 2001)

•	prechodné obdobie na 3 roky, do 31.12.2006, na dobudovanie IACS v plnej kompatibilite s pravidlami platnými v EÚ. (NP stiahnutá v septembri 2001)

•	prechodné obdobie na 3 roky, do 31.12.2006, na používanie označenia „Tuzemský rum“, v rámci nariadenia Rady č. 1576/89/EHS (čl. 1 ods. 4, písm. a) Rum). (NP stiahnutá v septembri 2001)

•	prechodné obdobie na 3 roky, do 31. 12. 2006, na dobudovanie potrebnej infraštruktúry 3 hraničných veterinárnych staníc. (NP stiahnutá v septembri 2001)

•	prechodné obdobie na 3 roky, do 31. 12. 2006, na implementáciu článkov smernice Rady č. 74/99/ES, ktoré sa týkajú podmienok chovu nosníc v kvalitatívne odlišných klietkových systémoch, než aké sú zaužívané v praxi v SR (implementácia článku 3 písm. b) smernice Rady č. 74/99/ES a kapitoly II a článku 5 smernice Rady č. 74/99/ER odsekov 2, 3, 4, 5 a 6 a naň nadväzujúceho Paragrafu 2. (NP stiahnutá v septembri 2001)

Ostatné požiadavky - kvóty

1. priznanie a poskytovanie priamych platieb pre nasledujúce plodiny:
•	obilniny (pšenica tvrdá a mäkká, jačmeň, raž, ovos, kukurica na zrno a ostatné. obilniny) pestované na výmere 800 tis. ha
•	olejniny (repka, slnečnica, sója) pestované na výmere 185 tis. ha
•	bielkovinové plodiny (hrach, kŕmne strukoviny) pestované na výmere 52 tis. ha
•	ľan pestovaný na ploche 2000 ha.
(NP upravená v septembri 2001: navýšenie výmery olejnín o 113 tis. ha a strukovín o 10 tis. ha a v decembri doplnenie výmery ľanu - 2000 ha)

2.	zaradenie niektorých vytypovaných slovenských krajov do prílohy II nariadenia Rady č. 1251/99/ES, ako tradičné pestovateľské oblasti tvrdej pšenice. V prílohe III tohto nariadenia žiada SR stanovenie maximálnej garantovanej výmery pre SR vo výške 5.000 ha.

3.	v zmysle nariadenia Rady č. 1577/96/ES priznať produkčnú podporu pre pestovanie niektorých strukovín - šošovice - na výmere 1 200 ha, ako aj zvýšenie celkovej maximálnej garantovanej výmery v EÚ o 1200 ha (NP upravená v decembri 2001).

4.	stanovenie produkčných kvót bieleho cukru podľa nariadenia Rady č. 2038/99/ES v kvóte A bieleho cukru (190 tis. ton) a kvóte B bieleho cukru (45 tis. ton).

5.	stanovenie produkčných kvót izoglukózy v kvóte A izoglukózy (50 tis. ton - v sušine) a kvóte B izoglukózy (10 tis. ton - v sušine).

6.	stanovenie národného garantovaného množstva pre poskytovanie podpory spracovateľom dlhého ľanového vlákna podľa článku 3 (1) nariadenia rady č. 1673/2000 ES vo výške 800 ton a národného garantovaného množstva pre poskytovanie podpory spracovateľom krátkeho ľanového vlákna podľa článku 3 (2) nariadenia rady č.1673/2000 ES vo výške 1 600 ton (nová NP predložená v decembri 2001)

7.	pridelenie kvóty (národného prahu) pre produkty spracované z rajčín odpovedajúce množstvu  36 000 ton čerstvých rajčín (nová NP predložená v decembri 2001)

8.	stanovenie objemu výroby úsuškov, pre ktorý bude možné čerpať podporu EÚ podľa nariadenia Rady č. 603/95 o spoločnej organizácii trhu so sušeným krmivom.

9.	stanovenie, podľa nariadenia Rady č. 3950/92, ročnej kvóty výroby mlieka v objeme 1.200 mil. litrov pre predaj (dodávky) mlieka do spracovateľského priemyslu: 1.140 mil. litrov (95 % národnej kvóty) - kvóta A, a pre priamy predaj (z dvora) 60 mil. litrov (5 % národnej kvóty) - kvóta D.

10.	stanovenie národného limitu 80.000 ks pre hovädzí dobytok „special beef premium“, podľa nariadenia Rady č. 1254/99/ES (NP predložená v decembri 2001)

11.	stanovenie národného limitu 50.000 ks pre kravy bez trhovej produkcie mlieka, podľa nariadenia Rady č. 1254/99/ES (NP upravená v decembri 2001)

12.	stanovenie národného limitu 320.000 ks na jatočné býky a voly (Slaughter premium), podľa nariadenia Rady č. 1254/1999/ES (NP upravená v decembri 2001: navýšenie kvóty o 190 000 ks)

13.	stanovenie národnej kvóty 400.000 ks na bahnice a kozy (370.000 ks na bahnice a 30.000 ks kozy), podľa nariadenia Rady č. 2467/98/ES. (NP upravená v septembri 2001: navýšenie kvóty o 100 000 ks)

14.	právo na opätovnú výsadbu 800 ha ročne do roku 2010, okrem plôch vinohradov vysadených ako náhrada za vyklčované prestarnuté vinohrady v prirodzenej obmene, podľa nariadenia Rady (ES) č. 1493/99, Hlava II, článok 4 – právo na opätovnú výsadbu. (NP upravená v septembri 2001: „v rámci nariadenia 1493/99/ES garantovanie zberovej plochy vinohradov vo vinárskych regiónoch SR na úrovni 22 227 ha.)

15.	spracovateľskú kvótu vo výške 2 600 ton ročne podľa článku 9 (2) nariadenia Rady č. 2075/92 o spoločnej organizácii trhu so surovým tabakom (nová NP predložená v septembri 2001)

•	zachovanie a poskytovanie národných dotácií:
•	na zachovanie chovov dostihových koní a jazdeckých koní, 
•	na úhradu časti škôd v rastlinnej výrobe a živočíšnej výrobe (vrátane škôd katastrofálneho rozsahu) a 
•	na investičnú činnosť bonifikáciou úrokov z úverov. (NP stiahnutá v septembri 2001)

•	zachovanie a poskytovanie priamych platieb na dojnice vyplácané na tonu mlieka v rámci stanovenej kvóty, podľa nariadenia Rady č. 1255/99/ES. (NP stiahnutá v septembri 2001)

•	zachovanie špeciálnej prémie na 230.000 ks bahníc chovaných v znevýhodnených oblastiach, podľa nariadenia Rady č. 2467/98/ES (časť špeciálne prémie pre znevýhodnené oblasti - LFA). (NP stiahnutá v septembri 2001)

Ostatné požiadavky - všeobecné

1. 	zaradenie do zóny „B“ v rámci nariadenia Rady (ES) č. 1493/99, príloha III – vinohradnícke zóny. 

2. 	v rámci nariadenia Rady č. 1493/99/ES zahrnúť do legislatívy EÚ, klasifikáciu, resp. označenie vín podľa členenia podľa § 9 a 13 zákona č. 332/96 Z.z. o vinohradníctve a vinárstve. (NP upravená v septembri 2001)

3. 	v rámci nariadenia Komisie č. 1056/96/ES akceptovať tokajský región v rámci prístupových rokovaní Slovenska do EÚ.

4. 	zaradenie liehovín vyrábaných v SR, v označení ktorých sú geografické názvy, do nariadenia Rady č. 1576/89/EHS Dodatku II – Liehoviny, chránené geografické názvy liehovín.

5. 	možnosť neuplatňovať tie ustanovenia smerníc EÚ, ktoré sa týkajú osív a sadív druhov poľnohospodárskych plodín, ktoré sa v SR z dôvodov agroekologických podmienok nepestujú (napr. ryža, podzemnica olejná, bavlník, pistácie, oliva a pod.).

6. 	uznanie územia SR, ako chránenej zóny bez výskytu Erwinia amylovora a Globodera pallida a začlenenie do Prílohy smernice Komisie č. 92/76/EHS ako aj do Prílohy I. B, II. B., III. B. a IV. B. smernice Rady č. 77/93/EHS.

•	iniciovanie rokovaní o ochrannej dovoznej klauzule pred vstupom do EÚ (NP stiahnutá v decembri 2001)

•	v rámci nariadenia Komisie č. 1164/89, článok 2, príloha A, zaradenie v SR uznaných odrôd ľanu a konope do príslušného zoznamu ES. (NP stiahnutá v septembri 2001)

•	v rámci nariadenia Rady č. 2200/96/ES, čl. 3 (2) -  kontrola kvality, uznanie celého územia, ako jednej výrobnej oblasti z hľadiska prepravy netriedeného ovocia a zeleniny. (NP stiahnutá v septembri 2001)

•	v rámci nariadenia Rady č. 2200/96/ES, čl.11 (1) organizácie výrobcov a ich kategórie (i – ovocie a zelenina), (ii - ovocie), (iii - zelenina) a nariadenia Komisie č. 412/97/ES – kritéria uznania organizácií výrobcov iných než pre citrusové ovocie - zaradenie do kategórie s minimálnym počtom členov/minimálnym obratom 15/0,5 alebo 5/1 mil. EURO. (NP stiahnutá v septembri 2001)

•	v rámci nariadenia Rady č. 2200/96/ES, čl. 11/1, kategória (iv, vi a vii) - produkty určené na spracovanie (iv), orechy (vi) a hríby (vii) a nariadenia Komisie č. 412/1997, zaradenie do kategórie s minimálnym počtom členov/minimálnym obratom v  mil. EURO – 10/0,25 alebo 5/0,5. (NP stiahnutá v septembri 2001)

•	zaradenie vytypovaných denaturačných prostriedkov, používaných v SR, do smernice Rady č. 3199/93/ES o vzájomnom uznávaní postupov pre úplné denaturovanie liehu pre účely výnimky zo spotrebnej dane. (NP stiahnutá v septembri 2001)

•	uznanie katastrálneho územia, ako základnej jednotky pre kategorizáciu poľnohospodárskych oblastí. (NP stiahnutá v septembri 2001)

•	uznanie pôvodného klasifikačného systému BPEJ prevedeného do 100 bodového hodnotiaceho systému na vymedzenie poľnohospodárskej pôdy do iných znevýhodnených oblastí, kde PPČ-KÚ (podnikové porovnávacie číslo - katastrálne územie)  31 bodov zodpovedá 80 % úrovni národného priemeru alebo 35 bodov v tých prípadoch, kde úroveň TTP je 70 % a viac. (NP stiahnutá v septembri 2001)

•	uznanie vymedzenia poľnohospodárskej pôdy do znevýhodnených oblastí na katastrálnej úrovni. (NP stiahnutá v septembri 2001)

•	zvýšenie kritéria hustoty obyvateľstva na km2 o 15% oproti národnému priemeru. (NP stiahnutá v septembri 2001)

3)   Stav prijímania legislatívy v kapitole

V sledovanom období boli prijaté nasledovné zákony:

•	zákon NR SR č. 491/2001 Z. z. o organizovaní trhu s vybranými poľnohospodárskymi výrobkami, ktorým sa zriaďuje Intervenčná poľnohospodárska agentúra SR. V nadväznosti na to sa bude odvíjať ďalšia aproximácia acquis. Bol vypracovaný návrh zásad podpory a organizovania trhu, ktoré špecifikujú komodity podliehajúce organizovaniu trhu a zároveň  špecifikujú finančný, objemový a kvalitatívny rámec. Následne budú do 1. apríla 2002 prijaté nové trhové poriadky pre jednotlivé komodity vo forme aproximačných nariadení vlády SR v súlade s legislatívou EÚ;
•	veterinárne vyhlášky a zákon o veterinárnej starostlivosti (Zákon č.337/1998 Z.z. o veterinárnej starostlivosti, výnos Ministerstva pôdohospodárstva Slovenskej republiky zo 7. marca 2001 č. 678/2001-100 o požiadavkách na zabezpečovanie zdravotnej neškodnosti a hygienickej bezchybnosti živočíšnych produktov a výnos Ministerstva pôdohospodárstva Slovenskej republiky zo 7. marca 2001 č. 468/2001-100, ktorým sa ustanovujú podrobnosti o všeobecných a osobitných hygienických podmienkach pre jednotlivé druhy prevádzkarní a zariadení);
•	Potravinový kódex a novela zákona o potravinách schválená dňa 18. 12. 2001 NR SR (Zákon č.152/1995 Z.z. o potravinách, výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky z 26. marca 2001 č. 877/2001-100, ktorým sa vydáva hlava Potravinového kódexu Slovenskej republiky upravujúca produkty rybolovu a výrobky z nich);
•	zákon o poľnohospodárstve (Zákon č. 240/1998 Z.z. o poľnohospodárstve v znení zákona č. 361/2000 Z. z.);
•	novela zákona o rastlinolekárskej starostlivosti, ktorá vytvorila legislatívny rámec pre prijatie právnych noriem upravujúcich túto oblasť v súlade s právom EÚ. Zákon nadobudne účinnosť 1.januára 2002 s výnimkou ustanovení týkajúcich sa rastlinných pasov a chránených zón, ktoré vstúpia do platnosti dňom vstupu SR do EÚ. V nadväznosti na uvedený zákon bola vypracovaná a schválená nová vyhláška, ktorou sa ustanovujú podrobnosti o rastlinolekárskej starostlivosti. Vzhľadom na rozsah navrhovaných zmien nahrádza novelu výnosu 2785/1988 o fytosanitárnych podmienkach na dovoz, vývoz a prevoz rastlín a rastlinných materiálov.

Konštatovanie Európskej komisie, že ,,Slovensko prijalo vládne nariadenie týkajúce sa požiadaviek označovania a kvality pre lieh a liehoviny", je možno chápať ako pozitívnu reakciu, pričom harmonizácia s EÚ bola dosiahnutá cez Potravinový kódex SR. Hlavou 30 Potravinového kódexu SR – Lieh a liehoviny, ktorá vstúpila do účinnosti 1.júna 2001, bola dosiahnutá plná harmonizácia SR s acquis pre označovanie a kvalitatívne parametre pre lieh a liehoviny, ako aj harmonizované podmienky pre geografické označovanie liehovín v súlade s acquis. Na tomto poli SR vykonáva ďalšie negociačné kroky v súvislosti so zaradením slovenských liehovín do zoznamu liehovín EÚ, ktoré majú chránené  geografické názvy, čím sa dosiahne vzájomná reciprocita  pre uznávanie národných liehovín. Jedná sa napr. o liehoviny ako Demänovka bylinná horká, Demänovka bylinný likér, Karpatské brandy špeciál, Slovenská borovička, Bošácka slivovica atď.  

V súlade so zákonom o organizovaní trhu s vybranými poľnohospodárskymi výrobkami dôjde aj k sfunkčneniu Slovenskej agrárnej marketingovej organizácie v rámci novozriadenej Intervenčnej poľnohospodárskej agentúry SR k účinnosti zákona, t.j. k 1.januáru 2002.

V súčasnosti sú v legislatívnom procese návrhy týchto právnych aktov:

Je pripravený nový zákon o veterinárnej starostlivosti, pričom úplná kompatibilita s acquis je závislá od jeho čo najskoršieho presadenia v NR SR. Na jeho základe sa v priebehu budúceho roka plánuje vydať viac ako 60 vykonávacích právnych predpisov k tomuto zákonu vo forme aproximačných nariadení vlády SR, ktoré umožnia zrýchlenie legislatívneho procesu a úplnú transpozíciu acquis.

Označenie hovädzieho dobytka, teda označenie 100% populácie hovädzieho dobytka vrátane malých farmárov, bude ukončené do polovice roku 2002. Na označovanie sa používajú dve ušné značky (1 kovová/1 plastová), na ktorých sú identické čísla. Pasy pre hovädzí dobytok sa začnú vydávať pre zvieratá od 15. 12. 2001 spolu s registrom na farme a ostatnými potrebnými tlačivami, ktoré umožnia monitorovanie pohybu zvierat. Centrálna evidencia hovädzieho dobytka (databáza) bude funkčná od 1. 4. 2002. V priebehu roka 2002 bude databáza a jej fungovanie dolaďované a budú eliminované prípadné problémy spojené s jej fungovaním. Databáza bude plne funkčná a operačná do konca roku 2002. Všetky zvieratá budú označené ušnými značkami, ktoré sú plne v súlade s EÚ, do konca roku 2003.

Súčasný stav v Agro-environmentálnych opatreniach:

1.	Pre Plán rozvoja poľnohospodárstva a vidieka (implementáciu programu SAPARD) boli vypracované Agroenvironmentálne schémy na realizáciu opatrenia č. 6 – Poľnohospodárske výrobné postupy smerujúce k ochrane životného prostredia -pilotných lokalít v rámci SR)
2.	Pri schvaľovaní Plánu, si EK vymedzila uviesť do textu pre dané opatrenie formuláciu: Berúc do úvahy zložitosť opatrenia a jeho charakter pilotnej akcie, všetky ďalšie požadované podrobnosti týkajúce sa tohto opatrenia budú definované neskôr v spolupráci s Komisiou ešte pred začatím implementácie tohto opatrenia. 
Podrobnosti sa dotýkajú Kódexu správnej poľnohospodárskej praxe; financovania opatrenia – výpočet ušlého príjmu, dodatočných nákladov; povinného vzdelávania; kontroly a monitoringu; hodnotenia.
3.	V októbri 2001 vypracovala Komisia „Guidance on agri-environmental pilot actions within Sapard„ – Usmernenie agroenvironmentálnych pilotných č6.	inností v rámci programu Sapard. Toto usmernenie predložila na verejnú diskusiu a v dňoch12.-13.11.2001 sa uskutočnil v Bruseli seminár k tomuto usmerneniu. Závery a odporúčania sa premietnu do agroenvironmentálnych schém pre pilotné projekty programu SAPARD, ktoré posúdi pred ich realizáciou EK.
4.	Na základe ujasnenia podmienok EK bude v prvej polovici roku 2002 vypracovaný    i Agro-environmentálny program Slovenskej republiky ako povinný prvok acquis (nariadenie č.1257/1999) s predpokladom jeho zavedenia do dotačného systému SR od roku 2003.
5.	Regionalizácia zvýhodnených oblastí je rozpracovaná podľa kritérií stanovených v nariadení Rady ES 1257/1999.

Legislatíva, ktorú je potrebné prijať ešte do vstupu SR do EÚ:

1.	ochrana geografických označení a označení pôvodu pre poľnohospodárske produkty a potraviny – táto je v gescii Úradu priemyselného vlastníctva SR, pričom aproximácia acquis bude zabezpečená do konca roku 2002 cez rekodifikáciu zákona 159/1973 o ochrane označení pôvodu výrobkov;
2.	osvedčenia o špecifických  znakoch poľnohospodárskych výrobkov a potravín – v gescii MP SR, v roku 2001 boli vykonané nasledujúce kroky. 
Definície „špecifický charakter“ a „osvedčenia špecifického charakteru“ (§2, ods.28, 29) a splnomocnenie pre vydanie predpisu a aproximáciu acquis v tejto oblasti (nariadenie 2082/92 o certifikátoch špecifického charakteru pre poľnohospodárske výrobky a  potraviny) sú zakotvené v  novele zákona č.152/1995 o potravinách (§30, ods.3) s  tým, že nadobudnú účinnosť od 1.1.2004. Novelu zákona schválila NR SR s účinnosťou od 1. 1. 2002;

4)   Administratívna kapacita

Inšpekčné štruktúry sú už zriadené. Ide o orgány potravinového dozoru: Slovenská poľnohospodárska a potravinárska inšpekcia, Štátna veterinárna správa SR, v horizonte 2002 – 2003 bude zabezpečená ich akreditácia podľa EN 45011. Na základe prijatej novely zákona o potravinách dochádza k vytvoreniu Štátnej veterinárnej a potravinovej správy zlúčením ŠVS SR a SPPI. 

Na základe pilotného projektu na vytvorenie vinohradníckeho registra v jednej modelovej obci bola v stanovenom termíne do 30. novembra 2001 spracovaná metodika realizácie s návrhom opatrení. Následne bol vo vedení MP SR dňa 5. decembra 2001 schválený materiál na riešenie finančného a inštitucionálneho  zabezpečenia  ukončenia vinohradníckeho registra pre celé územie SR. Termín ukončenia registrácie viníc je 31. december 2003 v súlade so schváleným harmonogramom. 

Od 1. januára 2002 vzniká nová Intervenčná poľnohospodárska agentúra SR. Jej účelom je stabilizácia trhu s vybranými poľnohospodárskymi výrobkami a potravinami na území SR s cieľom podporovať ich výrobu, nákup a predaj a minimalizovať negatívne dôsledky zmien na tomto trhu s nimi. Organizovanie trhu vykonáva agentúra štátnym intervenčným nákupom za intervenčné ceny, predajom výrobkov získaných štátnym intervenčným nákupom a kvantitatívnym regulovaním výroby, odbytu a spotreby (kvotácia). Štátny intervenčný nákup výrobkov možno uskutočniť, ak v určenom období ustanoveným spôsobom zistená cena výrobku dosahovaná na vymedzenom trhu poklesne pod vopred určenú cenovú úroveň. Podrobnosti upravuje zákon č. 491/2001 Z. z. o organizovaní trhu s vybranými poľnohospodárskymi výrobkami.

Na potenciálnej vonkajšej hranici EÚ sa uvažuje s fungovaním 3 hraničných veterinárnych a fytosanitárnych staníc:
Vyšné Nemecké - cestný priechod na hranici s Ukrajinou
Čierna nad Tisou - železničný priechod na hranici s Ukrajinou
Bratislava - letisko.

Na dostavbu týchto hraničných prechodoch boli vyčíslené finančné požiadavky v nasledovnej výške:
2 mil. Sk na dostavbu Vyšné Nemecké
30 mil. Sk na dobudovanie Čiernej nad Tisou
40 mil. Sk na dobudovanie letiska Bratislava

Uznesenie vlády SR v II. polroku 2001 vyčlenilo finančné prostriedky, ktoré mali byť presunuté na MDPT SR, avšak finančné prostriedky v nedostatočnej miere pokrývajú budovanie hraničných prechodov. Dobudovanie prechodov bude kryté z rozpočtu MDPT SR s najneskorším termínom ukončenia do 31.12.2003.

Kapitola č. 8 – Rybné hospodárstvo

1)   Základná charakteristika kapitoly

Kapitola otvorená: 			24. októbra 2000
NP SR odovzdaná:  			26. mája 2000 CONF-SK 32/00
Spoločná pozícia EÚ prijatá:  	27. septembra 2000 CONF-SK 44/00
revidovaná: 18. októbra 2000 CONF-SK 48/00 
Dodatkové informácie:	 	č. 1 - 9. októbra 2000 CONF-SK 45/00
č. 2 - 12. septembra 2001 CONF-SK 79/01
Kapitola: 				predbežne uzatvorená 24. októbra 2000 

2)   Celkové hodnotenie stavu kapitoly

Kapitola Rybné hospodárstvo patrila k prvým predbežne uzavretým kapitolám Slovenskej republiky aj vďaka malému rozsahu rybného hospodárstva. Napriek tomu SR musí implementovať komunitárnu legislatívu týkajúcu sa bezpečnosti a hygieny lovených i dovážaných rýb. V tejto súvislosti bol v kapitole dosiahnutý určitý pokrok predovšetkým v otázkach týkajúcich sa kvality a dovozu a transportu rýb a rybích výrobkov prijatím Potravinového kódexu, hlava produkty rybolovu a výrobky z nich - vyhlášky k zákonu o veterinárnej starostlivosti. Nedoriešená zostáva doteraz otázka štrukturálnej politiky, aj keď boli prijaté prvé kroky v tejto oblasti v podobe zákona o organizácii trhu s vybranými poľnohospodárskymi výrobkami a umožnenie vzniku odbytových výrobných združení, ktoré sú podporované cez dotačný vestník Ministerstva pôdohospodárstva SR. V záverečnej fáze schvaľovania sa tiež nachádza nový zákon o rybárstve, ktorý rieši otázky veľkosti lovených a dovážaných rýb a kompetencií s ohľadom na kvalitu voľných vôd a ich členenie, čím sa  kapitola Rybné hospodárstvo prelína s kapitolou Životné prostredie.

3)   Stav prijímania legislatívy v kapitole

V sledovanom období boli prijaté tieto integračné právne akty: 

•	zákon o organizovaní trhu s vybranými poľnohospodárskymi výrobkami;
•	veterinárne vyhlášky a zákon o veterinárnej starostlivosti (Zákon č.337/1998 Z.z. o veterinárnej starostlivosti, výnos Ministerstva pôdohospodárstva Slovenskej republiky zo 7. marca 2001 č. 678/2001-100 o požiadavkách na zabezpečovanie zdravotnej neškodnosti a hygienickej bezchybnosti živočíšnych produktov a výnos Ministerstva pôdohospodárstva Slovenskej republiky zo 7. marca 2001 č. 468/2001-100, ktorým sa ustanovujú podrobnosti o všeobecných a osobitných hygienických podmienkach pre jednotlivé druhy prevádzkarní a zariadení);
•	Potravinový kódex a zákon o potravinách (Zákon č.152/1995 Z.z. o potravinách, výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky z 26. marca 2001 č. 877/2001-100, ktorým sa vydáva hlava Potravinového kódexu Slovenskej republiky upravujúca produkty rybolovu a výrobky z nich)
•	zákon o poľnohospodárstve (Zákon č. 240/1998 Z.z. o poľnohospodárstve v zmysle jeho zmien a doplnkov); 

V súčasnosti sú v legislatívnom procese tieto návrhy právnych aktov:

•	zákon o rybárstve (nový zákon je v NR SR)
•	návrh vyhlášky k návrhu zákona o rybárstve (pripravený na medzirezortné         pripomienkové konanie)

Na dosiahnutie integrácie SR do EÚ je nutné prijať do vstupu ešte tieto návrhy právnych aktov:

•	nový zákon o veterinárnej starostlivosti;
•	vykonávacie predpisy k zákonu o organizovaní trhu s vybranými poľnohospodárskymi produktmi;

4)   Administratívna kapacita

V roku 2001 bola administratívna kapacita zvýšená o 1 pracovné miesto. V  roku 2002 má ministerstvo dostať prostriedky na 2 novovytvorené miesta. Na rok 2003 sa počíta so zvýšením o 3 pracovníkov. 

Kapitola č. 9 - Dopravná politika 

1)   Základná charakteristika kapitoly

Kapitola otvorená:	           21. novembra 2000	
NP SR odovzdaná:		30. augusta 2000 CONF-SR 42/00	
Spoločná pozícia EÚ prijatá:		15. novembra 2000 CONF-SR 59/00
Dodatkové informácie:		č. 1 - 25. júna 2001 CONF-SR 47/01
		č. 2 - 26. júla 2001 CONF-SK 60/01
		č. 3 - 17. októbra 2001 CONF-SK 94/01
		č. 4 - 14. novembra 2001 CONF-SK 100/01
Kapitola:				otvorená 

2)   Celkové hodnotenie stavu kapitoly

Slovenská republika pripravila rokovania v negociáciách tak, aby mohla byť kapitola čo najskôr uzavretá. Slovensko nepožaduje žiadne prechodné obdobie v tejto kapitole, čo však neznamená, že kapitola je úplne bezproblémová; gestor kapitoly - MDPT SR, ako aj ostatné zúčastnené rezorty musia podstatne zintenzívniť úsilie hlavne v oblasti tvorby a prijímania novej legislatívy a budovania administratívnych štruktúr prakticky vo všetkých dopravných odvetviach s dôrazom na cestnú a železničnú dopravu, čo platí najmä po uzavretí kapitoly, ktoré sa očakáva ihneď ako Európska únia odsúhlasí svoj návrh na zavedenie prechodného obdobia na kabotáž v nákladnej medzinárodnej doprave. Prístup Únie sa v priebehu iba pár mesiacov menil - od návrhu  EK na 4+1 rokov, následne cez návrh belgického predsedníctva EÚ na 2+2+1, neskôr 2+3, v súčasnosti je navrhovaný pre Slovensko model 2+2 roky; t. j. po dvoch rokoch by došlo k prehodnoteniu ekonomických dopadov kabotáže SR ma vnútorný trh, konkrétne dopravnú politiku jednotlivých členských štátov EÚ. 

Slovenská republika konzultovala zavedenie prechodného obdobia zo strany Únie s dopravcami (Česmad); podľa ich vyjadrenia by nemalo prípadné obmedzenie prístupu na trh zo strany EÚ v oblasti kabotáže, (vzhľadom na jej minimálny rozsah v poskytovaní dopravných služieb) robiť problémy. Dopravcovia privítali skutočnosť, že medzinárodná doprava, ktorá tvorí podstatnú časť ich výkonov, bude liberalizovaná ihneď po vstupe SR do EÚ.

Pokiaľ Únia zaujme jednoznačný postoj k otázke prechodného obdobia na kabotáž, je kapitola v princípe pripravená na uzavretie a mala by byť prerokovaná na mimoriadnej Prístupovej konferencii 21. decembra 2001. 

Informácia o prechodných obdobiach

V spoločnej pozícii členské štáty konštatujú, že vykonávanie medzinárodnej nákladnej cestnej dopravy a kabotáže subjektami z nových členských štátov bude predmetom obmedzenia zo strany EÚ, pretože podmienkou plnej integrácie do vnútorného dopravného trhu je plná implementácia príslušnej legislatívy EÚ.  

Počas švédskeho predsedníctva sa uskutočnilo technické rokovanie s Európskou komisiou, na ktorom sa prediskutovali a vyjasnili otázky na expertnej úrovni. Slovenská strana následne vypracovala dodatočné informácie, v ktorých upresnila spôsob a časový rámec prijímania a uplatňovania acquis communautaire. Súčasne boli definované detailné harmonogramy implementácie legislatívy EÚ, podľa ktorých bude SR schopná nielen prijať, ale aj implementovať acquis v tejto oblasti pred vstupom do únie.

V októbri 2001 Európska komisia pripravila návrh spoločnej pozície EÚ, kde navrhuje uzavrieť kapitolu s tým, že dňom vstupu SR do EÚ bude liberalizovaná medzinárodná doprava, ale súčasne EÚ žiada uplatniť 4-ročné prechodné obdobie pre slovenských dopravcov na vykonávanie národnej dopravy v štátoch EÚ (tzv. kabotáž). Navyše umožňuje jednotlivým členským štátom EÚ predĺžiť štvorročné obdobie o jeden ďalší rok v prípade narušenia dopravného trhu daného štátu. Požiadavku prechodného obdobia EK zdôvodňuje tým, že prevádzkové náklady slovenských medzinárodných dopravcov sú oveľa nižšie ako v EÚ a vo vnútroštátnej doprave náklady ešte nie sú dostatočne premietnuté úplnou implementáciou acquis. 

V nadväznosti na uvedené stanovisko EK, slovenská strana predložila Dodatkovú informáciu, v ktorej nepriamo reagovala na tento návrh konštatujúc, že zavedenie prechodného obdobia považuje za neadekvátne a podložila svoje stanovisko štúdiou, ktorú pre EK vypracoval Holandský ekonomický inštitút.

Belgické predsedníctvo predložilo kompromisný návrh (2+2+1), ktorý spočíva v tom, že 

1. 	štvorročné prechodné obdobie, počas ktorého by boli podniky registrované na Slovensku vyňaté z pôsobenia z národných dopravných služieb (kabotáže) v prípadoch „hire and reward“ (vozidlá prenajaté bez vodiča a za odmenu) a „own account“ (na vlastný účet) by sa rozdelilo na 2+2 roky. Počas prechodného obdobia by si súčasné a nové ČŠ navzájom postupne zvyšovali povolenia na vykonávanie kabotáže na základe bilaterálnych zmlúv.

2. 	Začiatkom tretieho roku prechodného obdobia súčasný alebo nový ČŠ môže začať aplikovať acquis po následnej notifikácii EK.

3. 	Počas ďalšieho roka nasledujúceho po prechodnom období hociktorý ČŠ môže uplatniť ochrannú klauzulu („safeguard clause“) v prípade vážneho narušenia domáceho trhu následkom zvýšenej kabotáže, ako napr. v prípade značného prevýšenia ponuky nad dopytom. Táto klauzula je obsiahnutá v článku 7 Nariadenia 3118/93 a umožnila by ČŠ dočasne prerušiť uplatňovanie acquis s následnou notifikáciou EK.

Následne bol tento návrh modifikovaný na PO v rozsahu 2+3 roky, čo by umožnilo v prípade tých krajín, ktoré nebudú ochraňovať svoj trh, liberalizovať ho po 2 rokoch. Návrhy sú v súčasnosti diskutované v rámci Skupiny Rady EÚ pre rozšírenie. Celkový vývoj negociácií k tejto otázke komplikuje požiadavka Rakúska na predĺženie uplatňovania systému ekobodov aj po roku 2003.  Na požiadavku Rakúska pozitívne reagovala Európska rada v Laeken, čo predpokladá urýchlenie negociácií EÚ s kandidátskymi krajinami v krátkom čase. 

3)   Stav prijímania legislatívy v kapitole

V priebehu sledovaného obdobia boli prijaté tieto právne predpisy, ktoré sa dotýkajú kapitoly Dopravná politika:

•	zákon č. 343/1999 Z.z., ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov;
•	zákon č. 388/2000 Z.z., ktorým sa dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov;
•	zákon č. 439/2001 Z.z., ktorým sa mení a dopĺńa zákon č. 135/1961 Zb. o pozemných komunikáciách (cestný zákon) v znení neskorších predpisov;
•	zákon č. 231/1999 Z.z. o štátnej pomoci;
•	zákon č. 434/2001 Z.z., ktorým sa mení a dopĺňa zákon č. 231/1999 Z.z. o štátnej pomoci;
•	zákon č. 335/1999 Z.z., ktorým sa mení a dopĺňa zákon NR SR č. 87/1994 Z.z. o cestnej dani,
•	zákon č. 405/2000 Z.z., ktorým sa mení a dopĺňa zákon NR SR č. 315/1996 Z.z. o premávke na pozemných komunikáciách;
•	zákon č. 259/2001 Z.z. o Železničnej spoločnosti a.s., a o zmene a doplnení zákona NR SR č. 258/1993 Z.z. o Železniciach Slovenskej republiky v znení zákona č. 152/1997 Z.z.;
•	zákon č. 260/2001 Z.z., ktorým sa mení a dopĺňa zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 58/1997 Z.z.;
•	zákon č. 340/2000 Z. z., ktorým sa mení a dopĺňa zákon NR SR č. 168/1996 Z.z. o cestnej doprave v znení neskorších predpisov;
•	zákon č. 338/2000 Z.z. o vnútrozemskej plavbe a o zmene a doplnení niektorých zákonov;
•	zákon č. 435/2000 Z.z. o námornej plavbe;

V súčasnosti sú v legislatívnom procese tieto návrhy právnych aktov:

•	návrh novely zákona č. 143/1998 o civilnom letectve (letecký zákon) a o zmene a doplnení niektorých zákonov a príslušných všeobecne záväzných vykonávacích predpisov.

V súvislosti s integračným procesom je nutné do vstupu SR do EÚ prijať tieto právne akty: 

•	zákon o preprave nebezpečného tovaru, 
•	novely zákona NR SR č.168/1996 Z.z. o cestnej doprave v znení neskorších predpisov,
•	novela zákona o štátnej pomoci,
•	zákon o regulačnom úrade v železničnej doprave,
•	novela zákona NR SR č. 164/1996 Z.z. o dráhach a o zmene zákona 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 58/1997 Z.z.,
•	novela zákona NR SR č. 315/1996 Z.z. o premávke na pozemných komunikáciách v znení neskorších predpisov,
•	novela zákona č. 143/1998 Z.z. o civilnom letectve (letecký zákon) a o zmene a doplnení niektorých zákonov a príslušných všeobecne záväzných vykonávacích predpisov,
•	novela zákona č. 338/2000 Z.z. o vnútrozemskej plavbe a o zmene a doplnení niektorých zákonov,
•	novela zákona č. 435/2000 Z.z. o námornej plavbe.

Spolupráca s NR SR

Bol vypracovaný poslanecký návrh novely zákona NR SR č.168/1996 Z.z. o cestnej doprave v znení neskorších predpisov, ktorý mal zvýšiť finančnú spoľahlivosť na úroveň stanovenú v smernici Rady 96/26/ES v znení smernice Rady 98/76/ES, pričom preukazovanie finančnej spoľahlivosti sa malo začať uplatňovať nielen na medzinárodnú dopravu, ale aj na dopravu vnútroštátnu. Dopravná licencia mala byť udeľovaná na určitý čas, najviac na päť rokov. Tento návrh mal mimoriadny význam z hľadiska integrácie v doprave, bohužiaľ ho poslanci z doteraz neznámych dôvodov dňa 11. mája 2001 neschválili, čím spôsobili v Kapitole č. 9 Dopravná politika vážne problémy, ktoré sa neskôr prejavili v nepriaznivom hodnotení prijímania tohto zákona v Pravidelnej správe EK o pripravenosti SR na členstvo v EÚ.

S účinnosťou od 1. januára 2001 nadobudol účinnosť poslanecký návrh zákona č. 405/2000 Z.z., ktorým sa mení a dopĺňa zákon NR SR č. 315/1996 Z.z. o premávke na pozemných komunikáciách. Uvedený zákon stanovuje povinnosť uvádzať v technickom preukaze okrem držiteľa vozidla aj jeho majiteľa. Týmto bol dosiahnutý súlad so smernicou Rady 1999/37/ES o registračných dokumentoch pre vozidlá. Pre objektívnosť treba dodať, že účelom tohto návrhu nebola harmonizácia s uvedenou smernicou, ale problematika historických vozidiel.

4)   Administratívna kapacita

Pre rok 2002 bolo v rámci Kapitoly č. 9 stanovených 25 nových pracovných miest. Z hľadiska budúcich potrieb v roku 2003 Ministerstvo dopravy, pôšt a telekomunikácií SR potrebuje zvýšiť administratívnu kapacitu o ďalších najmenej 39 miest.

Kapitola č. 10 - Dane

1)   Základná charakteristika kapitoly

Kapitola otvorená: 			12. júna 2001
NP SR odovzdaná: 			20. novembra 2000 CONF-SK 64/00
Spoločná pozícia EÚ prijatá: 		7. júna 2001 CONF-SK 40/01
					revidovaná: 7. decembra 2001 CONF-SK 107/01
Dodatkové informácie:		č. 1 -  26. júla 2001 CONF-SK 61/01
			č. 2 -  26. júla 2001 CONF-SK 70/01
			č. 3 -  5. novembra 2001 CONF-SK 99/01
			č. 4 -  16. novembra 2001 CONF SK 101/01
			č. 5 -  6. decembra 2001 CONF-SK 106/01
Kapitola: 				otvorená 

2)   Celkové hodnotenie stavu kapitoly

V súčasnom období sa očakáva spoločná pozícia EÚ, a to najmä vo vzťahu k požadovaným prechodným obdobiam v legislatíve dane z pridanej hodnoty a spotrebných daniach

Informácia o prechodných obdobiach

Slovensko požiadalo v Negociačnej pozícii ku kapitole č. 10 - Dane z decembra 2000 o 6 prechodných období:

Daň z pridanej hodnoty
1.	5-ročné prechodné obdobie na zachovanie zníženej sadzby DPH na plyn a elektrickú    energiu do 31. 12. 2008 
2.	5-ročné prechodné obdobie na zachovanie zníženej sadzby DPH na tepelnú energiu do 31. 12. 2008
3.	5-ročné prechodné obdobie na zachovanie zníženej sadzby DPH na stavby a stavebné práce do 31. 12. 2008
4.	5-ročné prechodné obdobie na zachovanie oslobodenia od povinnosti registrovať sa za platiteľa dane z pridanej hodnoty do ročného obratu 40.000 EUR do 31. 12. 2008

Spotrebné dane
5.	5-ročné prechodné obdobie na uplatňovanie minimálneho zaťaženia sadzbou spotrebnej dane pri zdaňovaní cigariet nižšej ako 57 % maximálnej (maloobchodnej) ceny cigariet do 31. 12. 2008
6.	5-ročné prechodné obdobie na uplatnenie výnimky pri zdaňovaní výroby ovocných destilátov z pestovateľského pálenia do 31. 12. 2008

Charakteristika súčasnej etapy rokovaní z hľadiska akceptovateľnosti žiadostí SR o PO v línii negociačného mandátu  vlády SR z 9. mája 2001

1.	SR požiadala o poskytnutie technického  prechodného obdobia v trvaní jedného roka v súlade s existujúcou Šiestou Smernicou o dani z pridanej hodnoty. Uvedené umožní na základe zhodnotenia situácie EK v SR uplatňovať po vstupe do EÚ trvalo zníženú sadzbu DPH na elektrickú energiu a plyn. 
2.	SR pokračuje v presadzovaní  požiadavky 5-ročného prechodného obdobia na uplatnenie zníženej sadzby DPH na tepelnú energiu. 
3.	SR pokračuje v presadzovaní  požiadavky 5-ročného prechodného obdobia na uplatnenie zníženej sadzby DPH na stavby a stavebné práce. 
4.	SR na základe dôkladnej analýzy modifikovala svoju požiadavku na prechodné obdobie a požiadala o trvalú výnimku z uplatňovania stanoveného limitu registrácie platiteľa dane z pridanej hodnoty (5.000 EUR) do ročného obratu 35.000 EUR.  
5.	Otázka prechodného obdobia na zdaňovanie cigariet je v rámci kapitoly dane osobitne problematická najmä v súvislosti s novou legislatívou EÚ, ktorá vstúpi do platnosti v prvých mesiacoch 2002. Nová smernica EÚ o zdaňovaní cigariet predpokladá  zavedenie fixnej čiastky 60 EUR (od 1. 7. 2002) a 64 EUR (od 1. 7. 2006) na 1000 kusov cigariet, ktorá bude tvoriť najnižšiu hranicu minimálnej možnej sadzby spotrebnej dane z cigariet pri uplatnení minimálnej spotrebnej dane 57 % z maloobchodnej ceny najpredávanejšej značky. Oproti v súčasnosti SR požadovanému 5-ročnému prechodnému obdobiu na zdaňovanie cigariet, EÚ navrhuje uplatniť model 3+1 rok (t. j. 3 roky prechodné obdobie pre súčasné acquis + 1 rok pre nové acquis). 
6.	SR požiadala o trvalú výnimku pre pestovateľské pálenie ovocia s modifikáciou v súčasnosti platného systému (ročný limit 30l a zdaňovaný 50 % štandardnej sadzby spotrebnej dane pre etylalkohol). Čo sa týka trvalého uplatnenia výnimky pre pestovateľské pálenie, 

Vyššie uvedené požiadavky SR sú v súčasnosti v štádiu rokovaní s EÚ. Na základe doterajšieho vývoja možno konštatovať, že žiadosti SR pod bodmi 1, 2, 4 budú zo strany EÚ plne akceptované. 

Čo sa týka požiadavky na 5-ročné prechodné obdobie pre stavby a stavebné práce pre oblasť bývania bude EÚ pravdepodobne súhlasiť so 4-ročným PO, t. j. do 31. 12. 2007,  čo sa týka stavieb a stavebných prác financovaných zo štátneho a verejných rozpočtov, nie je pre EÚ akceptovateľná, nakoľko použitie DPH je vo vzťahu k rozpočtom dopadovo/bilančne neutrálne. V otázke prechodného obdobia na zdaňovanie cigariet bude SR aj naďalej pokračovať v presadzovaní tohoto prechodného obdobia v pôvodne požadovanej dĺžke (t. j. 5 rokov).

Čo sa týka trvalého uplatnenia výnimky pre pestovateľské pálenice EÚ v princípe akceptuje modifikovanú požiadavku SR a navrhuje stanoviť 30 l ovocného destilátu, ktoré by bolo zdaňované maximálne do výšky 50 % štandardnej sadzby spotrebnej dane pre etylalkohol.

3)   Stav prijímania legislatívy v kapitole

Daň z pridanej hodnoty

Zákon č. 289/1995 Z.z. o dani z pridanej hodnoty bol doteraz osemkrát novelizovaný, a to
- zákonom Národnej rady Slovenskej republiky č. 200/1996 Z.z., 
- zákonom Národnej rady Slovenskej republiky č. 386/1996 Z.z., 
- zákonom č. 371/1997 Z.z.,
- zákonom č. 60/1999 Z.z.,
- zákonom č. 153/1999 Z.z., 
- zákonom č. 342 /1999 Z.z., 
- zákonom č. 246/2000 Z.z.,
- zákonom prijatým Národnou radou SR dňa 9. novembra 2001 účinným od 1.1.2002.

Zámerom noviel zákona o dani z pridanej hodnoty bolo dosiahnutie ďalšieho pokroku v prispôsobovaní právnej úpravy DPH v Slovenskej republike legislatíve Európskej únie, a to predovšetkým Šiestej smernici Rady EÚ 77/388/EHS v znení jej zmien a dodatkov, ktorá je základnou smernicou upravujúcou uplatňovanie dane z pridanej hodnoty v Európskej únii, Ôsmej smernici Rady EÚ 79/1072/EHS, ktorá upravuje mechanizmy refundácie dane z pridanej hodnoty podnikateľským subjektom, ktoré nemajú sídlo na území krajiny, Trinástej smernici Rady EÚ 86/560/EHS, ktorá upravuje mechanizmy refundácie dane z pridanej hodnoty podnikateľským subjektom, ktoré nemajú sídlo na území Spoločenstva.

Predpokladá sa, že na zabezpečenie súladu právnej úpravy dane z pridanej hodnoty so sekundárnou legislatívou Európskej únie je potrebné vypracovať a prijať dve novely zákona o dani z pridanej hodnoty s účinnosťou od 1. januára.2003 a od 1. januára 2004.

Spolupráca s NR SR

 V roku 2001 predložili poslanci Národnej rady SR 6 návrhov na vydanie zákona, ktorým sa mení a dopĺňa zákon č. 289/1995 Z.z. o dani z pridanej hodnoty v znení neskorších predpisov.
V apríli 2001 predložila skupina poslancov návrh na vydanie zákona, ktorým sa mení a dopĺňa zákon č. 289/1995 Z.z. v znení neskorších predpisov, v ktorom navrhli zmenu ustanovení týkajúcich sa úpravy podmienok na uplatnenie odpočtu dane pri prijatých zdaniteľných plneniach a zmenu súvisiacich ustanovení. Návrh nebol v rozpore s legislatívou Európskej únie, avšak s ohľadom na zabezpečenie príjmov štátneho rozpočtu v roku 2002 nebol akceptovateľný z dôvodu navrhovanej účinnosti od 1. augusta 2001.

V apríli 2001 predložil poslanec Marián Mesiarik návrh na vydanie zákona, ktorým sa mení a dopĺňa zákon č. 289/1995 Z.z. v znení neskorších predpisov, v ktorom navrhol nulovú sadzbu dane pre vybrané potraviny. Návrh bol v rozpore s legislatívou Európskej únie.

V júni 2001 predložil poslanec Rastislav Šepták dva návrhy na vydanie zákonov, ktorými sa mení a dopĺňa zákon č. 289/1995 Z.z. v znení neskorších predpisov, v ktorých navrhol zmenu ustanovení týkajúcich sa vzniku daňovej povinnosti a sankcií za porušenie povinností vyplývajúcich zo zákona. Prvý návrh bol v rozpore s legislatívou Európskej únie. Druhý návrh legislatíva Európskej únie nepokrýva.

V auguste 2001 predložil poslanec Štefan Šlachta návrh na vydanie zákona, ktorým sa mení a dopĺňa zákon č. 289/1995 Z.z. v znení neskorších predpisov, v ktorom navrhol preradenie služieb týkajúcich sa používania internetu zo základnej do zníženej sadzby dane. Návrh bol v rozpore s legislatívou Európskej únie.

V septembri 2001 podala skupina poslancov návrh na vydanie zákona, ktorým sa mení a dopĺňa zákon č. 289/1995 Z.z. v znení neskorších predpisov, v ktorom navrhla zmenu ustanovení týkajúcich sa postavenia Slovenského rozhlasu a Slovenskej televízie v dani z pridanej hodnoty. Návrh bol schválený v Národnej rade SR a je v rozpore s legislatívou Európskej únie.

Spotrebné dane

V sledovanom období boli prijaté nasledujúce právne akty
 
•	zákon č. 239/2001 Z.z. o spotrebnej dani z minerálnych olejov;
•	zákon č. 430/2001 Z.z. ktorým sa mení a dopĺňa zákon Národnej rady Slovenskej republiky č. 309/1993 Z. z. o spotrebnej dani z vína;

V súčasnosti sú v legislatívnom procese tieto právne akty
 
•	novela zákona č. 312/1993 Z.z. o spotrebnej dani z tabaku a tabakových výrobkov

S termínom vstupu Slovenskej republiky do EÚ je nutné prijať tieto právne akty

•	novelu zákona č. 239/2001 Z.z. o spotrebnej dani z minerálnych olejov;
•	nový zákon o spotrebnej dani z tabaku a tabakových výrobkov;
•	nový zákon o spotrebnej dani z liehu;
•	nový zákon o spotrebnej dani z piva;
•	nový zákon o spotrebnej dani z vína;

Spolupráca s NR SR

Pri prerokúvaní návrhov zákonov, do ktorých sú zapracované ustanovenia smerníc a nariadení EÚ vo výboroch NR SR, najmä vo výbore NR SR pre pôdohospodárstvo, sú skúsenosti     z pohľadu predkladateľa návrhu zákona veľmi negatívne. Predkladané pozmeňujúce návrhy sú zo strany niektorých poslancov v rozpore so zásadami prijatými v procese približovania a v rozpore so smernicami EÚ. Príkladom je posledný Návrh Výboru Národnej rady Slovenskej republiky pre pôdohospodárstvo na vydanie novely zákona č. 239/2001 Z.z. o spotrebnej dani z minerálnych olejov, kde poslanci požadujú krok od kompatibility ešte pred nadobudnutím účinnosti zákona  (1. januára 2002).

Priame dane

V oblasti priamych daní sa uskutočňujú potrebné legislatívne opatrenia vo vzťahu k aproximácií smerníc Rady č. 90/434/EHS, č. 90/435/EHS, č. 90/436, č. 69/335/EHS a č. 77/799/EHS. Základným právnym predpisom v tejto oblasti je zákon č. 366/1999 Z. z. o daniach z príjmov v znení neskorších predpisov. Zákon o daniach z príjmov je čiastočne kompatibilný so sekundárnou legislatívou EÚ. Úplná aproximácia zákona o daniach z príjmov s právnymi predpismi uplatňovanými v EÚ sa predpokladá v zdaňovacom období pred vstupom SR do EÚ.  Zákon č. 366/1999 Z. z. o daniach z príjmov (vládny návrh zákona) bol schválený s účinnosťou od 1. januára 2000 a čiastočne sa ním aproximovalo  zdaňovanie pri zlučovaní, delení, prevodoch majetku a výmeny akcií a zdaňovanie materských a dcérskych spoločností.  

Zákon č. 358/2000 Z. z., ktorým sa mení a dopĺňa zákon č. 366/1999 Z. z. o daniach z príjmov (poslanecký návrh zákona) bol schválený  s účinnosťou od 1. januára 2001. Novela zákona sa dotýkala zdaňovania príjmov fyzických osôb, ktoré nie sú predmetom harmonizácie s právom EÚ. Ďalšia novely zákona (Zákon č. 385/2000 Z. z. o sudcoch a prísediacich a o zmene a doplnení niektorých zákonov) novelizovala s účinnosťou od 1. januára 2001 príjmy fyzických osôb, ktoré nie sú predmetom harmonizácie s právom EÚ.

Zákon č. 466/1999 Z. z., ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (vládny návrh zákona) bol schválený  s účinnosťou čiastočne od 1. januára 2001 a čiastočne od 1. januára 2002. Zákonom sa zdokonalila právna úprava, ktorá sa dotýkala zdaňovania fyzických osôb a právnických osôb. V súlade s Kódexom (vedenia) daňových opatrení týkajúcich sa zdaňovania podnikateľských aktivít (Code of Conduct for business taxation) zákon ohraničil obdobie pre poskytnutie daňového úveru. SR je pripravená riadiť sa cit. Kódexom a je pripravená vykonať relevantné úpravy v zákone o daniach z príjmov s platnosťou od roku 2004, t.j. predpokladaným vstupom SR do EÚ.

Zákon č. 154/2001 Z. z. o prokurátoroch a právnych čakateľoch prokuratúry (vládny návrh zákona) novelizoval zákon č. 366/1999 Z. z. v znení neskorších predpisov s účinnosťou od     1. mája 2001. Novela zákona sa dotýkala  zdaňovania príjmov fyzických osôb, ktoré nie sú predmetom harmonizácie s právom EÚ.

V súčasnosti je v schvaľovacom procese v NR SR návrh zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Zákon  upravuje spôsob zdanenia vykonávaných reorganizácií spoločností s právnym nástupníctvom tak, aby v čase splynutia, zmeny, zlúčenia či rozdelenia spoločností tak ako v krajinách EÚ nedochádzalo k zdaneniu. Ďalej sa zosúlaďujú úľavy na dani (daňový úver) s požiadavkami EÚ pri zachovaní princípu nezavádzania daňovej retroaktivity.

Spolupráca  s NR SR 

Návrh skupiny poslancov NR SR Petra Tatára, Petra Zajaca, Jána Langoša, Petra Osuského, Františka Šebeja, Jozefa Kužmu, Jaroslava Slaného, Jána Šimka, Júliusa Brocku, László Gyurovszkého na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Návrh zákona navrhoval upraviť podmienky zdaňovania príjmov fyzických osôb a právnických osôb. Uvedené zmeny neboli v súlade s harmonizáciou práva SR s právom EÚ.

Návrh skupiny poslancov Národnej rady Slovenskej republiky  Ľubomíra Andrassyho, Milana Ištvána, Ersébet Dolníkovej, Evy Rusnákovej, Márie Angelovičovej na vydanie zákona, ktorým sa mení a dopĺňa zákon č.366/1999 Z. z. o daniach z príjmov v znení neskorších predpisov.  Návrh zákona navrhoval oslobodenie príjmov príjmy škôl a školských zariadení získané z podnikateľskej činnosti vykonávanej  v súvislosti s plnením ich hlavných úloh. Uvedené zmeny neboli v súlade s harmonizáciou práva SR s právom EÚ.

Návrh skupiny poslancov Národnej rady Slovenskej republiky Júliusa Brocku, Rudolfa Bauera, Pavla Hrušovského, Františka Mikloška, Petra Muránskeho, Vladimíra Palka, Alojza Rakúsa, Márie Sabolovej, Anny Záborskej na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Návrh zákona navrhoval zvýšenie nezdaniteľnej časti základu dane na vyživované dieťa. Uvedená zmena nebola v súlade s harmonizáciou práva SR s právom EÚ.

Návrh poslanca Národnej rady Slovenskej republiky Rastislava Šeptáka na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Návrh zákona sa dotýkal zvýšenia limitu na odpisovanie osobných dopravných prostriedkov a zrušením limitu na spotrebu pohonných hmôt. Uvedené zmeny neboli v súlade s harmonizáciou práva SR s právom EÚ.

Správa daní

V sledovanom období boli prijaté nasledujúce právne akty

•	zákon č. 150/2001 Z.z. o daňových orgánoch a ktorým sa mení a dopĺňa zákon č. 440/2000 Z.z. o správach finančnej kontroly;
•	novela zákona č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, ktorá bola  schválená NR SR dňa 9.11.2001;
	
V súčasnosti sú v legislatívnom procese tieto návrhy právnych aktov

•	novela zákona č. 150/2001 Z.z. o daňových orgánoch a ktorým sa dopĺňa zákon č. 440/2000 Z.z.  o správach finančnej kontroly;
•	návrh zákona o medzinárodnej pomoci pri správe daní;
•	návrh legislatívneho zámeru zákona o vzájomnej pomoci pri vymáhaní niektorých finančných pohľadávok;

Do vstupu SR do EÚ je nutné prijať nasledovné právne akty

•	novela zákona č. 150/2001 Z.z. o daňových orgánoch a ktorým sa dopĺňa zákon č. 440/2000 Z.z.  o správach finančnej kontroly s predpokladaným termínom účinnosti 1.4.2002;
•	zákon o medzinárodnej pomoci pri správe daní. Navrhuje sa, aby zákon nadobudol účinnosť 1.7.2002 s výnimkou vybraných ustanovení, ktoré sa budú vzťahovať k  postupom medzinárodnej spolupráce medzi členskými štátmi  Európskej únie a ktoré nadobudnú účinnosť dňom, kedy sa Slovenská republika stane členským štátom Európskej únie;
•	zákon o vzájomnej pomoci pri vymáhaní niektorých finančných pohľadávok.  V návrhu legislatívneho zámeru zákona sa navrhuje, aby zákon nadobudol účinnosť 1.1.2003 s výnimkou vybraných ustanovení, ktoré sa budú vzťahovať k  postupom vzájomnej pomoci medzi členskými štátmi Európskej únie a ktoré nadobudnú účinnosť dňom, kedy sa Slovenská republika stane členským štátom Európskej únie;

Spolupráca s NR SR

K zákonom v oblasti správy daní, ktoré boli prerokované NR SR neboli predložené poslanecké návrhy, ktoré by išli nad rámec vládneho návrhu zákona a znamenali rýchlejšiu implementáciu acquis. Predložené pozmeňovacie návrhy poslancami NR SR znamenali len spresnenie textu vládneho návrhu.

4)   Administratívna kapacita

Odbor nepriamych daní

Pre rok 2002 boli pre sekciu daňovú a colnú schválení 2 pracovníci pre analytické oddelenie, ale  pre posilnenie aproximácie práva v tejto prioritnej oblasti, neboli doteraz schválení žiadni pracovníci.  

Odbor priamych daní

Vláda SR uznesením vlády schválila zvýšenie počtu pracovníkov odboru daní z príjmov Ministerstva financií SR o 3 pracovníkov od 1. januára 2002 z dôvodu zvýšenia nárokov na zabezpečenie jednotného metodického postupu pri realizácii a uplatnení zákona o daniach z príjmov v predvstupovom procese SR do EÚ.

Správa daní

V súvislosti s prijatím zákona o medzinárodnej spolupráci pri správe daní a zákona o vzájomnej pomoci pri vymáhaní niektorých finančných pohľadávok a ich implementácie do praxe daňovej správy, sa navrhuje  zvýšenie počtu zamestnancov v odbore pre legislatívu a metodiku správy daní o 5 osôb v roku 2002  a  o 5 osôb v roku 2003.

Kapitola č. 11 – Hospodárska a menová únia

1)   Základná charakteristika kapitoly

Kapitola otvorená: 			30. marca 2001
NP SR odovzdaná: 			20. novembra 2000  CONF-SK 65/00
Spoločná pozícia EÚ prijatá: 		7. marca 2001  CONF-SK 5/01
					revidovaná:  28. marca 2001  CONF-SK 13/01
Dodatkové informácie:			č. 1 - 13. marca 2001  CONF-SK 8/01 
		č. 2 - 26. júla 2001 CONF-SK 62/01
Kapitola::	 			predbežne uzatvorená 30. marca 2001

2)   Celkové hodnotenie stavu kapitoly

Agenda kapitoly zahŕňa oblasť celkovej hospodárskej politiky, fiskálnej politiky, menovej politiky, kurzovej politiky ako aj legislatívny rámec týkajúci sa týchto oblastí a inštitucionálne usporiadanie. Oblasť celkovej hospodárskej politiky, fiskálnej, menovej a kurzovej politiky je v Pravidelnej správe EK za rok 2001 hodnotená v časti Ekonomické kritériá. Európska komisia uvádza, že SR je fungujúcou trhovou ekonomikou. Ďalej EK konštatuje, že SR sa podarilo udržať makroekonomickú stabilitu založenú na balíčku ekonomických opatrení zo začiatku roku 1999 a taktiež dosiahla pokrok v implementácii štrukturálnych reforiem, predovšetkým v oblasti reštrukturalizácie a privatizácie bankového sektora, resp. v oblasti sieťových odvetví. V oblasti fiskálnej politiky, EK zdôrazňuje, že pre udržanie makroekonomickej stability zo strednodobého hľadiska je dôležité dodržanie striktnej fiskálnej disciplíny. Podľa EK súčasný mix hospodárskej politiky kladie vyššie nároky na menovú politiku, zatiaľ čo fiskálna politika je viac expanzívna. V danom makroekonomickom prostredí NBS mohla plniť ciele v znižovaní inflácie. 

EK konštatuje, že SR bude účastníkom HMÚ od dátumu vstupu do EÚ s postavením krajiny s derogáciou podľa článku 122 Zmluvy ES. Potrebné inštitucionálne a legislatívne zmeny musí implementovať k dátumu vstupu. Čo sa týka aproximácie legislatívy, táto je v súlade s acquis vo všetkých oblastiach, ktoré je potrebné harmonizovať pred vstupom do EÚ, t.j. nezávislosť centrálnej banky, zákaz priameho financovania verejného sektora centrálnou bankou a zákaz privilegovaného prístupu verejného sektora k finančným inštitúciám. Výrazný pokrok v uvedených oblastiach priniesla novela zákona o NBS účinná od 1. mája 2001 a novela Ústavy SR účinná od 1. júla 2001.

Prvotnou podmienkou účasti krajiny v hospodárskej a menovej únii je prijatie potrebných opatrení, zameraných na dosiahnutie súladu s acquis v oblasti slobodného pohybu kapitálu.

V oblasti koordinácie hospodárskej politiky, sa SR v roku 2001 zapojila do predvstupovej procedúry fiskálneho dohľadu (PPFD) – iniciatívy EK, ktorej cieľom je postupná príprava kandidátskych krajín na mechanizmy fiskálneho dohľadu uplatňované v členských krajinách EÚ a v rámci tejto iniciatívy predložila EK k 1. aprílu 2001 prvú Notifikáciu fiskálneho deficitu a dlhu. V tejto súvislosti je potrebné dokončiť harmonizáciu hospodárskej štatistiky a štatistiky verejných financií so štatistikami uplatňovanými v EÚ.

Ďalšou súčasťou PPFD je príprava Predvstupového ekonomického programu (PEP). Predvstupový ekonomický program (PEP) bol prerokovaný a schválený vládou dňa 5.9.2001 uznesením č. 828/2001 a dňa 1.10.2001 bol predložený Európskej komisii.

Dokument má okrem úvodu  - štyri základné časti:
•	Prehľad súčasného ekonomického vývoja (premieta aktuálne informácie o vývoji vnútornej a vonkajšej ekonomiky);
•	Strednodobý makroekonomický rámec (2001-2004) – makroekonomická prognóza;
•	Verejné financie (hlavné zámery fiskálnej politiky, pričom jej hlavnou úlohou v strednodobom horizonte je redukovať celkový deficit verejnej správy a súčasne pôsobiť na podporu ekonomického rastu);
•	Štrukturálne reformy (udržateľná fiskálna pozícia bude podporená štrukturálnymi reformami);

Dokument zároveň obsahuje budúce strategické záväzky, vyplývajúce z pripravovaného PEP, rovnako ako hodnotenie plnenia predchádzajúcich záväzkov, prijatých v rámci Spoločných priorít hospodárskej politiky – Joint Assessment.

V oblasti fiskálnej politiky, významným nástrojom riadenia verejných financií, ktorý uplatňuje SR, je príprava strednodobého finančného výhľadu, ktorý je od roku 2000 súčasťou návrhu štátneho rozpočtu na príslušný rok. Na zlepšenie efektívnosti výdavkov verejných financií je potrebné zaviesť systém štátnej pokladnice a zabezpečiť s tým súvisiaci inštitucionálny a legislatívny rámec.

SR nežiada v kapitole 11 žiadne prechodné obdobia pri implementácii legislatívy.

3)   Stav prijímania legislatívy v kapitole

Základný legislatívny rámec v slovenskom právnom poriadku pre oblasť hospodárskej a menovej únie tvoria:

·	Zákon č. 566/1992 Zb. o Národnej banke Slovenska v znení neskorších predpisov;
·	Zákon o bankách v znení neskorších predpisov;
·	Zákon č. 202/1995 Z.z. Devízový zákon v znení neskorších predpisov;
·	Zákon č. 303/1995 Z.z. o rozpočtových pravidlách v znení neskorších predpisov;
·	Zákon o štátnom rozpočte ne príslušný rok (v súčasnosti platný zákon č. 472/2000 Z.z. o štátnom rozpočte na rok 2001);
•	     Zákon č. 322/1992 Zb. o štátnej štatistike v znení neskorších predpisov;

Z dôvodu nedostatku informácií (nedisponujeme súhrnom pozmeňovacích návrhov poslancov ku všetkým predmetným zákonom a novelám zákonov)  nie je možné urobiť vyhodnotenie týchto návrhov. Treba však poznamenať, že v súvislosti s novelou Zákona o NBS, prijatie ktorej vytvorilo predpoklady pre uzatvorenie kapitoly 11 - HMÚ, treba oceniť aktívny prístup poslancov NR SR a ich flexibilný prístup pri zapracovaní pozmeňovacích návrhov v súlade s odporúčaniami Európskej komisie.   

4)   Administratívna kapacita

Inštitucionálny základ pre oblasť hospodárskej a menovej únie tvoria:
•	Národná banka Slovenska – zodpovedná za realizáciu menovej politiky
•	Ministerstvo financií SR – zodpovedné za realizáciu fiskálnej politiky (resp. vláda SR – zodpovedná za realizáciu a koordináciu celkovej hospodárskej politiky)

Slovenská republika v danej kapitole potrebuje posilniť a dobudovať inštitucionálny rámec pre zabezpečovanie úloh vyplývajúcich z prípravy a budúceho členstva v HMÚ. Správa o pokroku za rok 2001 upozorňuje na potrebu posilniť Inštitút finančnej politiky MF SR, posilniť o ekonomicky a právne odborne zdatných expertov je však potrebné aj ďalšie útvary MF SR a NBS.

Kapitola č. 12 – Štatistika

1)   Základná charakteristika kapitoly

Kapitola otvorená: 				25. mája 2000
NP SR odovzdaná: 				28. marca 2000 CONF-SK 07/00
Spoločná pozícia EÚ prijatá: 			10. mája 2000 CONF-SK 23/00 
Dodatková informácia: 			č. 1 - 26. júla 2001 CONF-SK 63/01
Kapitola: 					predbežne uzatvorená 25. mája 2000 

2)   Celkové hodnotenie stavu kapitoly

Kapitola Štatistika patrí v zásade k najmenej problematickým kapitolám  celého prístupového procesu a preto bola aj uzavretá medzi prvými kapitolami - už 28. marca 2000. Na zabezpečenie úplného súladu s princípmi štatistiky Európskej únie však bude potrebné dokončiť proces legislatívnych zmien, najmä pokiaľ ide o kvalitu a pokrytie štatistických zisťovaní.

V niektorých špecifických oblastiach je stále potrebné dosiahnuť pokrok, vrátane národných účtov a štatistiky zahraničného obchodu. V oblasti národných účtov sú potrebné zlepšenia v regionálnych účtoch, ročných národných účtoch a štvrťročných národných účtoch.

V štatistike zahraničného obchodu je potrebné, aby Slovensko do dátumu vstupu do Únie zaviedlo systém INTRASTAT, ktorý zbiera štatistické informácie o obchode na vnútornom trhu vo všetkých komoditách medzi členskými štátmi EÚ.

Štatistický úrad SR možno považovať za adekvátne personálne vybavený a s náležitými kompetenciami na implementáciu acquis. Mali by sa však realizovať politiky zacielené na zlepšenie náboru a udržanie kvalifikovaných pracovníkov. Je potrebné zabezpečiť kvalitné personálne zdroje na regionálnej úrovni.

3)   Stav prijímania legislatívy v kapitole

Základný právny rámec tvorí zákon  č. 322/1992 Zb. o štátnej štatistike v znení zákona           č. 306/1999 Z. z., ktorý zharmonizoval slovenskú úpravu s komunitárnou v oblasti povinnosti  spravodajských jednotiek poskytovať údaje, možnosti sankcionovania za neplnenie spravodajských povinností, spolupráce s medzinárodnými organizáciami pri harmonizácii medzinárodných odporúčaní a noriem v štatistike a možnosti poskytovania údajov medzinárodným organizáciám.

Úplný súlad s legislatívou EÚ bude dosiahnutý prostredníctvom nového zákona o štátnej štatistike, ktorý bol prijatý NR SR dňa 29. novembra 2001 a nadobudne účinnosť od              1. januára 2002. Nový zákon zabezpečí úplnú transpozíciu základných princípov štatistiky EÚ do slovenskej legislatívy, umožní implementáciu sekundárnej legislatívy EÚ z oblasti štatistiky a stanoví jej záväznosť v ekonomickej a štatistickej praxi. Žiadne ďalšie zákony nie je v tomto smere potrebné prijať.

V rámci tejto kapitoly neboli podané žiadne poslanecké návrhy zákonov, ktoré by bol v rozpore s acquis. 

4)   Administratívna kapacita

Vláda SR schválila uznesením č. 702 z 18. júla 2001 zvýšenie počtu nových zamestnancov Štatistického úradu SR na zabezpečenie implementácie práva EÚ pre rok 2002 o 20 pracovníkov (10 osôb na zavedenie systému INTRASTAT, 7 osôb na dobudovanie systému národných účtov a rozšírenie cenových štatistík, 2 osoby na rozvoj regionálnej štatistiky a 1 osoba na posilnenie oddelenia európskej integrácie) a súčasne pridelila aj mzdové prostriedky na tento účel. Potreby rezortu v roku 2003 si vyžadujú ďalšie navýšenie administratívnej kapacity celkom o 119 zamestnancov.

Kapitola č. 13 – Sociálna politika a zamestnanosť 

1)   Základné charakteristiky kapitoly

Kapitola otvorená: 			30. marca 2001
NP SR odovzdaná: 			26. mája 2000 CONF-SK 33/00
revidovaná: 20. novembra 2000 CONF-SK 66/00
Spoločná pozícia EÚ prijatá: 		14. februára 2001 CONF-SK 2/01
revidovaná:  16. mája 2001 CONF-SK 34/01
Dodatkové informácie: 		č. 1 - 11. apríla 2001 CONF-SK 20/01
č. 2 - 24. apríla 2001 CONF-SK 24/01
č. 3 - 11. septembra 2001 CONF-SK 80/01
Kapitola: 				predbežne uzatvorená 17. mája 2001

2)   Celkové hodnotenie stavu kapitoly

Pracovné právo

Reforma pracovného práva vyústila do prijatia nového Zákonníka práce, zákona o štátnej službe a zákona o verejnej službe, ktoré nadobudnú účinnosť 1. apríla roku 2002. Prijatím týchto zákonov došlo k vyčleneniu právnej úpravy štátnozamestnaneckých, verejnoprávnych vzťahov do zákona o štátnej službe. Zákonník práce sa vzťahuje na pracovnoprávne vzťahy zamestnancov v podnikateľskej sfére, ktoré majú zmluvnoprávny charakter. Na príprave všetkých zákonov participovali aj sociálni partneri zastúpení KOZ SR a AZZZ SR.

Základnými znakmi, ktorými je charakterizovaný nový Zákonník práce, je demokratizácia, dispozitívnosť, deregulácia. Významným činiteľom demokratizácie života zamestnancov v pracovnom procese je ich účasť na rozvoji, riadení a kontrole zamestnávateľa.               Nový Zákonník práce zodpovedá podmienkam trhového hospodárstva. Presadzovanie princípov slobody, zmluvnosti, demokratizácie v pracovnoprávnych vzťahoch vedie k ich diferenciácii. 

Doterajšie podrobné úpravy vo vykonávacích pracovnoprávnych predpisoch sa navrhuje zrušiť, pracovnoprávne normy sa obmedzujú na úpravu nevyhnutných právnych záruk. Ustanovenie priaznivejších pracovných podmienok zamestnávania, úprava vzťahov medzi zamestnávateľmi a zamestnancami, úprava vzťahov medzi zamestnávateľmi a ich organizáciami a zástupcami zamestnancov bude predmetom kolektívneho vyjednávania.

Základné zásady Zákonníka práce, ktoré obsahujú základné pravidlá, nosné myšlienky pracovnoprávnej úpravy vychádzajú zo základných sociálnych práv zakotvených v Ústave Slovenskej republiky.
Prijatím nového Zákonníka práce došlo k úplnej harmonizácii pracovného práva SR s pracovným právom EÚ. V Novom Zákonníku práce sa okrem iného: 

•	Novo upravili podmienky vysielania zamestnancov k inému zamestnávateľovi na území členských štátov EÚ v rámci poskytovania služieb v súlade so smernicou Rady č. 96/71 ES. Zabezpečia sa tak pracovné podmienky pre zamestnancov,  najmä dĺžka pracovného času a odpočinok, dĺžka dovolenky, minimálna mzda, zvýhodnenie za prácu nadčas, bezpečnosť a ochrana zdravia pri práci, pracovné podmienky pre ženy, mladistvých a zamestnancov starajúcich sa o deti mladšie ako tri roky a rovnaké zaobchádzanie. Uvedené ustanovenie nadobudne účinnosť až dňom vstupu do EÚ.
•	V súlade  so smernicou Rady č.  94/33/EHS  o ochrane mladistvých ľudí pri práci sa presne ustanovili podmienky, za ktorých môžu fyzické osoby mladšie ako 15 rokov vykonávať ľahké práce.
•	Precizovala sa úprava týkajúca platobnej neschopnosti zamestnávateľa. Upravili sa podmienky poskytovania peňažnej náhrady z garančného fondu a to v súlade so smernicou  Rady č. 80/987/EHS , ktorá sa bude poskytovať najviac v rozsahu 3 mesiacov z posledných 18 mesiacov trvania pracovného pomeru predchádzajúcich začiatku platobnej neschopnosti zamestnávateľa.
•	Úprava pracovného času sa zosúladila so smernicou Rady č. 94/103/ES o aspektoch pracovného času, najmä pokiaľ ide o rozvrhnutie pracovného času, nepretržitého odpočinku,  nočnej práce. V tejto súvislosti sa upravilo aj poskytovanie dovolenky.
•	Nový Zákonník práce ukladá aj povinnosť zamestnávateľovi vykonať dočasnú úpravu pracovných podmienok, ak tehotná žena vykonáva prácu, ktorú tehotné ženy nemôžu vykonávať alebo podľa lekárskeho posudku ohrozuje jej tehotenstvo. Uvedená úprava sa precizovala v súlade so smernicou Rady  č. 96/34/EHS.
•	Stanovili sa noví zástupcovia zamestnancov a to zamestnanecké rady, v prípade ak ide o zamestnávateľa, ktorý zamestnáva menej ako 20 zamestnancov a viac ako 5 zamestnancov, zamestnaneckých dôverníkov. Ustanovení zástupcovia zamestnancov budú pôsobiť u zamestnávateľa len v prípade, ak u zamestnávateľa nepôsobí odborová organizácia.
•	Rovnako sa v novom Zákonníku práce upravili podmienky pre vznik európskych zamestnaneckých rád a to v súlade so smernicou Rady č. 94/45/ES o zriadení európskej zamestnaneckej rady alebo postupu v podnikoch komunitárnej veľkosti pre účely informovania zamestnancov  a konzultovania s nimi.
•	Nový Zákonník práce zabezpečuje rovnosť zaobchádzania pre mužov a ženy, pokiaľ ide o prístup k zamestnaniu, funkčný postup, odborné vzdelávanie a o pracovné podmienky. V súlade so smernicou Rady č. 76/207/EHS, vylúčenie diskriminácie v súlade so smernicou Rady č. 2000/43/ES o rovnakom zaobchádzaní s osobami bez ohľadu na ich rasový alebo etnický pôvod.
•	Zvýrazňuje sa aj princíp rovnakého zaobchádzania ustanovením zákazu nepriamej diskriminácie, ku ktorej môže dôjsť, ak navonok neutrálny pokyn, rozhodnutie alebo prax podstatne znevýhodňuje určitý okruh zamestnancov, ak tieto skutočnosti sa nemôžu ospravedlniť objektívnymi dôvodmi.
•	V novej právnej úprave sa zakotvila aj ochrana dôstojnosti mužov a žien na pracovisku v súlade so smernicou  č. 90/157/ES o ochrane dôstojnosti mužov a žien na pracovisku a odporúčaním komisie č. 92/131/ES.
•	Zároveň sa  v právnej úprave zakotvil mechanizmus, ako sa zamestnanec môže domôcť uvedených práv. Ustanovuje sa v súlade so smernicou Rady č. 97/80/ES o dôkaznom bremene, že zamestnanec môže podať sťažnosť, následne sa môže svojho práva domáhať na súde.  Zamestnanec má aj právo na primerané odškodnenie a to náhradu nemajetkovej  ujmy v peniazoch. Dôkazné bremeno v prípade diskriminácie je na zamestnávateľovi.
•	Nový Zákonník práce ustanovuje minimálne požiadavky na zosúladenie rodičovských a pracovných povinností  oboch rodičov a to úpravou pracovných podmienok mužov a žien starajúcich sa o deti, aj ustanovením individuálneho práva na rodičovskú dovolenku matke a otcovi už od narodenia dieťaťa a ochranou pred skončením pracovného pomeru. Zavedením inštitútu rodičovskej dovolenky  sa zabezpečuje rovnoprávnosť mužov a žien na čerpanie rodičovskej a materskej  dovolenky  v súlade so smernicou Rady č. 96/34/ES o rodičovskej dovolenke.

Princíp rovnakého zaobchádzania

V NR SR bol tiež schválený Zákon o verejnom ochrancovi práv, ktorý bude účinný od            1. januára 2002. Tento zákon upravuje rozsah a spôsob, ktorým sa novokonštituovaný verejný ochranca práv ako nezávislý orgán bude podieľať na ochrane základných práv a slobôd fyzických a právnických osôb, ak orgány verejnej správy budú konať v rozpore s právnym poriadkom, alebo princípmi demokratického štátu.

Súčasne sa pod gesciou podpredsedu vlády SR pre ľudské práva, menšiny a regionálny rozvoj pripravuje Zákon o rovnakom zaobchádzaní a Zákon o zriadení Centra pre rovnaké zaobchádzanie. Pripravovaný návrh zákona o rovnakom zaobchádzaní konkretizuje obsah ustanovení o rovnosti a nediskriminácii, ktoré sú zakotvené v Ústave SR, v niektorých medzinárodných zmluvách a zákonoch. Vychádza z potreby zabezpečiť subjektom práva takú ochranu proti všetkým formám diskriminácie založenú na čo najširšom (otvorenom) počte dôvodov, ktorá poškodeným obetiam zaručí možnosť domáhať sa adekvátnej a efektívnej súdnej ochrany, vrátane náhrady škody a nemajetkovej ujmy. V tejto súvislosti je veľmi dôležité, aby pojem „diskriminácia“, ktorý je obsiahnutý v rôznych slovenských právnych predpisoch, bol interpretovaný a aplikovaný súdmi (resp. orgánmi verejnej správy) jednotne.  Zákon o rovnakom zaobchádzaní preto stanovuje definície všetkých foriem diskriminácie (priama diskriminácia, nepriama diskriminácia, obťažovanie, postih), čím v súlade s najnovšími pohľadmi na tento spoločenský problém a v súlade s požiadavkami aproximácie práva (smernica Rady 2000/43/ES o vykonávaní zásady rovnakého zaobchádzania s osobami bez ohľadu na ich rasový alebo etnický pôvod a smernica Rady 2000/78/ES, ktorá ustanovuje všeobecný rámec pre rovnaké zaobchádzanie v zamestnaní a povolaní) „aktualizuje“ a nadväzuje na definície už obsiahnuté v našom právnom poriadku.

Návrh zákona o zriadení Centra pre rovnaké zaobchádzanie upravuje zriadenie, postavenie Centra, jeho pôsobnosť,  orgány Centra a postup pri podávaní, prijímaní a evidovaní sťažností proti porušovaniu zásady rovnakého zaobchádzania v oblasti pracovnoprávnych vzťahov a v oblasti poskytovania služieb a rozhodovanie o nich. Centrum bude verejnoprávnou inštitúciou. Vo svojej činnosti nebude podriadené orgánom štátnej správy a územnej samosprávy, ani iným orgánom verejnej moci.

Sociálny dialóg
            
Vláda SR venuje maximálne úsilie rozvíjaniu tripartizmu – trojstranných vzťahov – trojuholníku vzťahov medzi vládou, zamestnávateľmi a zamestnancami a ich organizáciami, ako aj sociálnemu dialógu a sociálnemu partnerstvu. Vrcholom tohto úsilia bolo v roku 1999 prijatie zákona č. 106/1999 Z. z. o hospodárskom a sociálnom partnerstve (zákon o tripartite). Zákon zabezpečuje účasť sociálnych partnerov na riešení zásadných problémov hospodárskeho a sociálneho rozvoja, posilňuje sociálny dialóg a jeho rovnováhu. Inštituciálnym vyjadrením trojstranným vzťahov je vytvorenie Rady hospodárskej a sociálnej dohody Slovenskej republiky.  

Okrem hospodárskeho a sociálneho partnerstva realizovaného v Rade hospodárskej a sociálnej dohody na celoštátnej úrovni existuje ešte hospodárske a sociálne partnerstvo uplatňované vo verejnoprávnych inštitúciách –  Sociálna poisťovňa, Všeobecná zdravotná poisťovňa a Národný úrad práce. Sociálna poisťovňa je nositeľom sociálneho zabezpečenia, má postavenie verejnoprávnej inštitúcie, má sústavu samosprávnych a výkonných orgánov a samostatne hospodári z finančnými prostriedkami, jej správna rada je zložená z 21 členov v paritnom zložení. Sociálni partneri sú paritne zastúpení aj v samosprávnych orgánoch Všeobecnej zdravotnej poisťovne a v samosprávnych orgánoch Národného úradu práce.

Regionálny sociálny dialóg

Aby sociálny dialóg fungoval efektívne, je dôležité poznať dokonale sociálnu situáciu štátu. Z prieskumu bolo zistené, že sociálny dialóg sa presúva aj do regionálnej pôsobnosti. Svedčí o tom vznik regionálnych tripartít v rôznych regiónoch Slovenska. Regionálne tripartity v SR, ako spoločné, iniciatívne, konzultačné a dohodovacie orgány miestnej štátnej správy, odborov a zamestnávateľov daného regiónu sa začínajú podieľať na formovaní hospodárskej a v oblasti svojej pôsobnosti na báze konsenzu. Veľmi dobré skúsenosti s fungovaním regionálneho sociálneho dialógu sú v krajoch : Košice, Žilina, Prešov a Banská Bystrica. 

Pokiaľ ide o vecné a problémové okruhy, ktorými sa regionálne tripartity zaoberajú a ktoré by v  budúcnosti mali riešiť spočívajú v problémoch hospodárskeho a sociálneho rozvoja regiónu, problematike zabezpečovania aktívnej politiky zamestnanosti, v riešení nezamestnanosti v regióne, v problematike menšín, ochrane spotrebiteľa, podpore rozvoja malého a stredného podnikania a s tým spojenou poradenskou činnosťou, ďalej sú to  problémy rezortov školstva, dopravy a zdravotníctva, ochranu životného prostredia, porušovanie ústavných práv občanov a pod.

Zamestnanosť

V prvom polroku 2001 pokračovala tendencia rastu počtu pracujúcich, ktorá začala v                 4. štvrťroku 2000. Intenzita medziročných prírastkov počtu pracujúcich sa postupne zvyšovala (4.Q 2000 +0,2 %, 1.Q 2001 +0,3 %, 2.Q 2001 +1,7 %). Okrem zlepšenia ekonomickej situácie v podnikovej sfére bol tento vývoj ovplyvnený najmä programom podpory zamestnania dlhodobo nezamestnaných.

Miera zamestnanosti, vypočítaná ako podiel počtu pracujúcich vo veku 15 – 64 rokov z počtu obyvateľov vo veku 15 – 64 rokov (metóda Eurostatu), bola 56,1 %; oproti roku 2000 poklesla o –0,3 percentuálneho bodu.

Vývoj nezamestnanosti

V roku 2001 má nezamestnanosť klesajúci charakter. V 1.Q 2001 predstavovala miera nezamestnanosti 19,7 %, v 2.Q 2001 19,2 %. Miera nezamestnanosti v roku 2001 je však vyššia oproti priemernej miere nezamestnanosti za rok 2000 (18,6 %) o 1,1, resp. o 0,6 percentuálneho bodu.

V súlade s uznesením vlády SR č. 908 z 8. novembra 2000 k Národnému plánu zamestnanosti Ministerstvo práce, sociálnych vecí a rodiny SR vypracovalo Súhrnnú správu o plnení opatrení Národného plánu zamestnanosti, ktorú vláda SR schválila svojim uznesením č. 1038 zo dňa 31. októbra 2001. V tejto súvislosti vláda SR uložila ministrovi práce, sociálnych vecí a rodiny SR vypracovať návrh „Národného akčného plánu zamestnanosti na roky 2002 a 2003.

MPSVR SR pripravilo Národný akčný plán zamestnanosti na roky 2002 a 2003. Cieľom je, spolu s ostatnými ministerstvami a sociálnymi partnermi, v tomto dokumente navrhnúť prioritné opatrenia na riešenie situácie na trhu práce. Ako východisko budú slúžiť priority vyplývajúce z dokumentu „Spoločné hodnotenie priorít zamestnanosti v SR“, ktorý bol podpísaný ministrom práce, sociálnych vecí a rodiny SR a Európskou komisárkou pre zamestnanosť a sociálne veci dňa 26. novembra 2001. Do Národného akčného plánu zamestnanosti na roky 2002 a 2003 budú zahrnuté aj opatrenia z Národného plánu zamestnanosti, ktoré majú dlhodobejší charakter. Tento dokument je vypracovaný v súlade so zásadami zamestnanosti v EÚ 2001 a 2002.

Opatrenia z pripravovaného akčného plánu zamestnanosti na roky 2002 a 2003 budú vyhodnotené podľa súboru ukazovateľov odporučených EK. Tieto ukazovatele schválila vláda SR svojim uznesením č. 1038/2001. V súčasnom období sa začína vytvárať potrebná databáza pre toto hodnotenie.

Bezpečnosť a ochrana zdravia pri práci

V sledovanom období na základe zákona  č. 158/2001, ktorým sa mení a dopĺňa zákon č. 330/1996 Z.z. o bezpečnosti a ochrane zdravia pri práci s účinnosťou od 1. 5. 2001 bola ukončená transpozícia rámcovej smernice 89/391/EHS, 15 individuálnych smerníc (v súlade s implementačným kalendárom), bolo transponovaných do nariadení vlády SR. Zákon ustanovuje všeobecné zásady prevencie, vylúčenie alebo obmedzenie rizika. Povinnosti zamestnávateľa v oblasti bezpečnosti a ochrany zdravia pri práci boli doplnené o možnosť zamestnancov vyjadrovať sa ku všetkým plánovaným a vykonávaným opatreniam na úseku bezpečnosti a ochrany zdravia pri práci o povinnosť zamestnávateľa poskytnúť zamestnancom a zástupcom zamestnancov potrebné informácie. Právna úprava sa doplnila o určenie podmienok na odbornú spôsobilosť bezpečnostného technika a podmienok na vydávanie oprávnení na poradenstvo, výchovu a vzdelávanie v oblasti ochrany práce. Novela zákona obsahuje splnomocňovacie ustanovenie na vydanie ďalších všeobecne záväzných právnych predpisov, ktoré súvisia najmä s harmonizáciou práva SR s právom EÚ. 

Zákonom č. 95/2000 Z. z. z 8. februára 2000 o inšpekcii práce a o zmene a doplnení niektorých zákonov bol vytvorený právny predpoklad pre posilnenie integrovaného dozoru u zamestnávateľov, a tým aj praktického uplatňovania pracovnoprávnych predpisov, predpisov o bezpečnosti a ochrane zdravia pri práci, mzdových predpisov, vrátane dodržiavania zásady rovnakej odmeny.  S účinnosťou od 1. 7. 2001 podľa tohto zákona do pôsobnosti NIP prešiel aj dozor nad dodržiavaním pracovnoprávnych predpisov upravujúcich najmä vznik, zmenu a skončenie právnych vzťahov, pracovné podmienky zamestnancov vrátane pracovných podmienok žien, mladistvých a osôb so zmenenou pracovnou schopnosťou, mzdových predpisov a záväzkov vyplývajúcich z kolektívnych zmlúv.

Súčasne tento rozsah dozoru od 1. 7. 2001 sa vyčlenil z pôsobnosti Národného úradu práce.

3)   Stav prijímania legislatívy v kapitole

V sledovanom období boli prijaté nasledovné právne akty týkajúce sa integračného procesu SR do EÚ v danej kapitole: 

•	Zákon č. 105/1999 Z. z., ktorým sa mení a dopĺňa zákon č. 1/1992 Zb. o mzde, odmene za pracovnú pohotovosť a o priemernom zárobku v znení neskorších predpisov;
•	Zákon č. 106/1999 Z. z. o hospodárskom a sociálnom partnerstve (zákon o tripartite);
•	Zákon č. 346/1999 Z. z., ktorým sa mení a dopĺňa zákon NR SR č. 90/1996 Z. z. o minimálnej mzde v znení neskorších predpisov;
•	Zákon č. 292/1999 Z. z., ktorým sa mení a dopĺňa zákon NR SR č. 387/1996 Z. z. o zamestnanosti v znení neskorších predpisov a mení a dopĺňa zákon č. 328/1991 Zb. o konkurze a vyrovnaní v znení neskorších predpisov;
•	Zákon č. 297/1999 Z. z., ktorým sa mení a dopĺňa Zákonník práce;
•	Zákon č. 95/2000 Z. z. o inšpekcii práce a o zmene a doplnení niektorých zákonov;
•	Zákon č. 244/2000 Z. z., ktorým sa dopĺňa Zákonník práce;
•	Zákon č. 245/2000 Z. z., ktorým sa mení  a dopĺňa zákon NR SR č. 387/1996 Z. z. o zamestnanosti v znení neskorších predpisov a o zmene a doplnení niektorých zákonov;
•	Zákon č. 209/2001 Z. z., ktorým sa mení  a dopĺňa zákon č. 2/1991 Zb. o kolektívnom vyjednávaní v znení neskorších predpisov a mení a dopĺňa zákon NR SR č. 152/1994 Z. z. o sociálnom fonde  a o zmene a doplnení zákona č. 286/1992 Zb. o daniach z príjmov v znení neskorších predpisov;
•	Zákon č. 311/2001 Z. z. Zákonník práce;
•	Zákon č. 312/2001 Z. z. o štátnej službe a o zmene a doplnení niektorých zákonov;
•	Zákon č. 313/2001 Z. z.  o verejnej službe;
•	Zákon č. 158/2001 Z. z., ktorým sa mení  a dopĺňa zákon NR SR č. 330/1996 Z. z. o bezpečnosti a ochrane zdravia pri práci v znení zákona č. 95/2000 Z. z.  a o zmene a doplnení Zákonníka práce;
•	Nariadenie vlády SR č. 159/2001 Z. z. o minimálnych bezpečnostných a zdravotných požiadavkách pri používaní pracovných prostriedkov, účinnosť 1. 5. 2001 (transpozícia smernice Rady 89/655/EHS z 30. 11. 1989 týkajúca sa minimálnych požiadaviek na bezpečnosť a ochranu zdravia pri používaní pracovných prostriedkov pracovníkmi pri práci a smernica Rady 95/63/ES z 5. 12. 1995, ktorou sa dopĺňa smernica 89/655/EHS);
•	Nariadenie vlády SR č. 201/2001 Z. z. o minimálnych bezpečnostných a zdravotných požiadavkách na pracovisko. Nariadenie vlády SR nadobudlo účinnosť 1. júna 2001 (transpozícia smernice rady 89/654/EHS z 30. novembra 1989 týkajúcej sa minimálnych požiadaviek na bezpečnosť a ochranu zdravia na pracovisku).
•	Nariadenie vlády SR č. 204/2001 Z. z.  o minimálnych bezpečnostných a zdravotných požiadavkách pri práci s bremenami. Nariadenie nadobudlo účinnosť 1. júla 2001 (transpozícia smernice Rady 90/269/EHS z 29. mája 1990 o minimálnych požiadavkách na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbtice); 
•	Nariadenie vlády SR č. 247/2001 Z. z. o minimálnych  bezpečnostných  a zdravotných požiadavkách pri práci so zobrazovacími jednotkami. Nariadenie vlády SR nadobudlo účinnosť 1. júla 2001 (transpozícia Smernice rady 90/270/EHS z 29. mája 1990 o minimálnych bezpečnostných a zdravotných požiadavkách na prácu so zobrazovacími jednotkami).
•	Nariadenie vlády SR č. 444/2001 Z. z. o požiadavkách na používanie označenia, symbolov a signálov na zaistenie bezpečnosti a ochrany zdravia pri práci, účinnosť 1. 12. 2001 (transpozícia smernice rady 92/58 z  24. júna 1992 o minimálnych požiadavkách na zaistenie bezpečnostných  a/alebo zdravotných označení pri práci);
•	Nariadenie vlády SR č. 510/2001 Z. z. o minimálnych bezpečnostných a zdravotných požiadavkách na stavenisko, účinnosť 1. 1. 2002 (transpozícia smernice rady 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách);

V súčasnosti sú v legislatívnom procese návrhy týchto právnych aktov týkajúcich sa integrácie:

•	Novela zákona č. 95/2000 Z. z. o inšpekcii  práce a o zmene a doplnení niektorých zákonov (navrhovaná účinnosť 1. apríla 2002) – ide o ukončenie transpozície smernice rady 96/71/ES z 16. 12. 1996 týkajúcej sa vysielania pracovníkov v rámci poskytovania služieb;
•	Nariadenie vlády SR o bezpečnosti a ochrane zdravia pri práci s chemickými faktormi, ktoré transponuje smernicu Rady č. 98/24/ES o ochrane zdravia a bezpečnosti pracovníkov pred rizikami súvisiacimi s používaním chemických látok pri práci (štrnásta individuálna smernica v zmysle článku 16 smernice Rady 89/3914/EHS) a smernicu Rady č. 2000/39/ES, ktorou sa ustanovuje prvý zoznam indikačných expozičných limitných hodnôt pri práci pri implementácii smernice Rady č. 98/24/ES;
•	Nariadenie vlády SR o bezpečnosti a ochrane zdravia pri práci s karcinogénnymi a mutagénnymi faktormi, ktoré transponuje smernicu Rady č. 90/394/ES o ochrane pracovníkov pred rizikami spojenými s vystavením karcinogénom pri práci (šiesta individuálna smernica v zmysle článku 16 smernice Rady 89/3914/EHS), ktorá je doplnená smernicou Rady č. 97/42/ES a smernicou Rady č. 99/38/ES;
•	Nariadenie vlády SR o bezpečnosti a ochrane zdravia pri práci s biologickými faktormi, ktoré transponuje smernicu Rady č. 2000/54/ES o ochrane pracovníkov pred rizikami súvisiacimi s expozíciou biologickým faktorom pri práci (siedma individuálna smernica v zmysle článku 16 smernice Rady 89/3914/EHS), ktorá je konsolidovanou verziou smerníc Rady č. 90/679/EHS, 93/88/EHS, 95/30/ES a 97/59/ES;
•	Nariadenie vlády SR o bezpečnosti a ochrane zdravia pri práci s azbestom, ktoré transponuje smernicu Rady č. 83/477/EHS o ochrane pracovníkov pred rizikami spojenými s expozíciou azbestu pri práci (druhá individuálna smernica v zmysle článku 8 smernice Rady 80/1107/EHS) a smernicu Rady č. 91/382/EHS;
•	Nariadenie vlády SR o ochrane zdravia pred hlukom a vibráciami, ktoré transponuje smernicu Rady č. 86/188/EHS o ochrane pracovníkov pred rizikami súvisiacimi s expozíciou hluku pri práci (tretia individuálna smernica v zmysle článku 8 smernice Rady 80/1107/EHS);
•	Nariadenie vlády SR o minimálnych požiadavkách na bezpečnosť a ochranu zdravia zamestnancov pri banskej činnosti a pri dobývaní ložísk nevyhradených nerastov (smernica rady 92/91/EHS z 3. novembra 1992 o minimálnych požiadavkách na zlepšenie bezpečnosti a ochrany zdravia pracovníkov pri ťažbe nerastov vŕtaním, smernica rady 92/104/EHS z 3. decembra 1992 o minimálnych požiadavkách na zlepšenie bezpečnosti a ochrany zdravia pracovníkov v povrchovom a podzemnom ťažobnom priemysle).

Do vstupu SR do EÚ je nutné prijať v súlade so záväzkami v predbežne uzavretej kapitole tieto právne akty: 

•	Novelu zákona č. 387/1996 Z. z. o zamestnanosti v znení neskorších predpisov;
•	Nový zákon o zdravotnom poistení;
•	Nový zákon o sociálnom poistení;
•	Zákon o kapitalizačnom dôchodkovom poistení;
•	Zákon o zákaze diskriminácie;
•	Návrh nariadenia vlády SR o minimálnych požiadavkách na zaistenie bezpečnosti  a ochrany zdravia pri práci vo výbušnom prostredí;
•	Návrh nariadenia vlády SR o podmienkach poskytovania osobných ochranných pracovných prostriedkov;

Spolupráca s NR SR

Pozmeňujúce poslanecké návrhy k návrhom zákonov, ani iniciatívne poslanecké návrhy nemali charakter návrhov, ktoré by znamenali rýchlejšiu implementáciu acquis alebo by predpokladali vyššiu kompatibilitu s acquis. 

4)   Administratívna kapacita

KAPITOLA  13 – SOCIÁLNA POLITIKA A ZAMESTNANOSŤ
INŠTITÚCIA
	KOMPETENCIE	počet nových zamestnancov v r. 2002	
MPSVR SR	Posilniť útvary zabezpečujúce európsku integráciu pre realizáciu úloh prierezovej práce v negociačnej skupine a pre zabezpečenie úloh spojených s využívaním pomoci EÚ v rámci už realizovaných a pripravovaných programov  	3	
ÚV SR	Sekcia ľudských práv a menšín
- Odbor koordinácie projektov	2	
Pracovné právo	
MPSVR SR	Vytvoriť styčné orgány, príprava legislatívy pre vysielanie pracovníkov (smernica 96/71/ES)	2	
Sociálny dialóg	
MPSVR SR	Posilniť bipartitný sociálny dialóg   	2	
Zamestnanosť, Európsky sociálny fond	
MPSVR SR	•	Vytvoriť manažérsku jednotku pre ESF: navrhovať a koordinovať opatrenia na implementáciu príslušných nariadení EÚ pre oblasť ESF v Slovenskej republike; navrhovať zriadenia potrebných inštitucionálnych štruktúr, príprava ľudských zdrojov pre prípravu a realizáciu pilotných projektov
•	Riadiť prípravu projektov v rámci štrukturálnych fondov vrátane Európskeho sociálneho fondu (ESF)  	4

2
	
MPSVR SR	Vytvoriť personálne a materiálne podmienky pre realizáciu lekárskej posudkovej činnosti.   	2	
Zdravie verejnosti	
MZ SR	Ústav preventívnej a klinickej medicíny	0*	
Bezpečnosť a ochrana zdravia pri práci	
MPSVR 	Posilniť tvorbu štátnej politiky ochrany práce vo vzťahu k úlohám vyplývajúcim z väzby na medzinárodné organizácie – EÚ, MOP, OECD a súvisiace agentúry   	1	
MPSVR 	NIP a krajské inšpektoráty bezpečnosti práce: Posilniť výkon inšpekcie práce a dozoru v oblasti pracovného práva, BOZP, mzdových predpisov, rovnosti odmeňovania  	27	
MH SR	Hlavný banský úrad a obvodné banské úrady: Posilniť výkon inšpekcie práce v oblasti BOZP v baniach 	1	
MPSVR SR	Vytvoriť  Centrum vzdelávania a informácií ochrany práce pre skvalitnenie základnej a ďalšej prípravy inšpektorov práce a pracovníkov inšpektorátov práce, vzdelávanie podnikových manažérov, metodické usmernenie vzdelávania zamestnancov v oblasti  ochrany práce a pod a zriadiť Verejné publikačné a informačné stredisko ochrany práce	7	
MV SR	Posilniť inšpekciu práce v rezorte MV SR na úseku bezpečnosti a ochrany zdravia	1	
MZ SR	Posilniť štátny zdravotný dozor (v MZ SR - hlavný hygienik, štátni krajskí a okresní hygienici a štátne zdravotné ústavy	4	
	SPOLU	58	
* Tento materiál sa sústreďuje na rozpočtové organizácie a Ústav klinickej a preventívnej medicíny je príspevkovou organizáciou. Je predpoklad, že v príspevkových organizáciách sa od 1. januára 2002 nebude regulovať zamestnanosť a z toho dôvodu sa z vyčleneného počtu 800 osôb nebudú prideľovať osoby pre príspevkové organizácie, ktoré si môžu nárast počtu pracovníkov pokryť z vlastných zdrojov.

V roku 2003 je nutné posilniť administratívnu kapacitu v kapitole o minimálne 72 zamestnancov. 

Kapitola  č. 14 - Energetika

1)   Základná charakteristika kapitoly

Kapitola otvorená: 			17. mája 2001
NP SR odovzdaná: 			20. novembra 2000 CONF-SK 67/00
Spoločná pozícia EÚ prijatá: 		11. apríla 2001 CONF-SK 17/01
revidovaná:  24. októbra 2001 CONF-SK 95/01
Dodatkové informácie: 		č. 1 - 12. marca 2001 CONF-SK 7/01
č. 2 - 15. júna 2001 CONF-SK 44/01
č. 3 - 20. júla 2001 CONF-SK 56/01
č. 4 - 11. septembra 2001 CONF-SK 81/01 
č. 5 - 19. septembra 2001 CONF-SK 86/01
Iné dokumenty odovzdané: 		Report on Nuclear Safety in the Context of Enlargement 
                                                           26. júla 2001 CONF-SK 58/01
Kapitola: 				predbežne uzatvorená 26. októbra 2001

2)   Celkové hodnotenie stavu kapitoly

Slovenská republika akceptuje acquis v kapitole č. 14 – Energetika, platné k 31.decembru 2000, a je pripravená na jeho implementáciu v plnom rozsahu k referenčnému dátumu vstupu do EÚ   1. januára 2004, s výnimkou legislatívy týkajúcej sa povinných zásob ropy a ropných výrobkov (praktická implementácia sa bude vzhľadom na finančnú náročnosť vybudovania povinných zásob ropy a ropných výrobkov realizovať do roku 2008).

V Pravidelnej správe Európskej komisie o hodnotení pokroku SR pri príprave na vstup do EÚ za rok 2001 zo dňa 13. novembra 2001 (ďalej len Správa EK), sa konštatuje, že v oblasti vytvorenia legislatívneho rámca pre núdzové zásoby ropy dosiahla SR dostatočne dobrý pokrok. Avšak z pohľadu dosiahnutia súladu s acquis v strednodobom výhľade je potrebné pokračovať najmä v budovaní núdzových zásob ropy a zabezpečiť vybudovanie potrebnej infraštruktúry a posilnenie inštitucionálnych kapacít Správy štátnych hmotných rezerv SR.

V Správe EK sa konštatuje, že v oblasti prípravy na vnútorný trh s energiou (elektrická energia a plyn) SR dosiahla dostatočne dobrý pokrok. Avšak z pohľadu dosiahnutia súladu s acquis v strednodobom výhľade je potrebné pokračovať v tomto úsilí. Príprava na vnútorný trh s energiou si vyžaduje prijatie ďalších konkrétnych opatrení vrátane legislatívnych a reštrukturalizačných. Nezávislý regulačný orgán musí vytvoriť efektívny mechanizmus, ktorý mu umožní vykonávať funkcie definované v smerniciach o vnútornom trhu. Je potrebné vytvoriť nezávislého prevádzkovateľa prenosovej sústavy. Malo by sa pokračovať v odstraňovaní ostávajúcich cenových deformácií.

V Správe EK sa konštatuje, že v oblasti energetickej efektívnosti nebol uvedený žiadny významný pokrok. Konkrétne kroky na zvýšenie podpory energetickej efektívnosti a využívania obnoviteľných zdrojov energie by sa mali stať prioritou. 

Jadrová energetika 

V Správe EK sa konštatuje, že v oblasti zvyšovania úrovne jadrovej bezpečnosti dosiahla SR dostatočne dobrý pokrok. Avšak z pohľadu dosiahnutia súladu s acquis v strednodobom výhľade je potrebné pokračovať v tomto úsilí. 

Preto EÚ opakovane zdôrazňuje dôležitosť zabezpečenia vysokej úrovne jadrovej bezpečnosti v kandidátskych krajinách, vrátane potreby rešpektovať záväzky a dátumy pre uzatvorenie niektorých jadrových zariadení. 

Úrad jadrového dozoru SR (ďalej len ÚJD) je zodpovedný za nezávislý dozor nad jadrovou bezpečnosťou. Jeho kompetencia a spôsobilosť, vrátane pracovníkov, bola vonkajšími inštitúciami hodnotené pozitívne. Avšak finančné a personálne zdroje ÚJD sú limitované.

Slovenská republika musí zabezpečiť súlad s požiadavkami a postupmi Euratomu, pozornosť je potrebné venovať príprave na implementáciu smerníc najmä pri poskytovaní informácií o preprave jadrových materiálov a o zásobách jadrových materiálov priamo zo strany prevádzkovateľa jadrových zariadení. 

Správa o jadrovej bezpečnosti v kontexte rozširovania EÚ

V júni 2001 Rada EÚ vzala na vedomie Správu o jadrovej bezpečnosti v kontexte rozširovania EÚ. Táto správa obsahuje výsledky analýzy situácie a perspektív jadrovej bezpečnosti v každej kandidátskej krajine ako aj odporúčania na špecifické zlepšenia. 

Všeobecné odporúčania správy Rady vyzývajú všetky kandidátske krajiny s jadrovými elektrárňami (ďalej len JE), aby dokončili programy zvyšovania bezpečnosti jednotlivých elektrární a aby zabezpečili, že tieto programy obsahujú aj opatrenia považované za „good practice“ v EÚ, najmä čo sa týka niektorých špecifických bezpečnostných opatrení ako postupy pri hodnotení, postupy v prípade núdzových stavov, spätné uplatňovanie skúseností z prevádzky pri príprave predpisov a postupov, zdroje pre regulačné úrady a iné aspekty. Správa odporúča všetkým kandidátskym krajinám pokračovať v realizácii svojich národných programov týkajúcich sa bezpečného nakladania s vyhoreným jadrovým palivom a rádioaktívnym odpadom a týkajúcich sa bezpečnosti výskumných reaktorov.

Správa Rady obsahuje 7 špecifických odporúčaní pre SR s cieľom zabezpečiť bezpečnú prevádzku JE V1 Bohunice až do konečného uzatvorenia a prevádzku JE V2 Bohunice a JE Mochovce ako aj ostatných jadrových zariadení. Odporúčania sa týkajú akčného plánu pre prevádzku JE V1 do odstavenia blokov, zdrojov pre regulačný úrad, národného plánu pre krízové stavy a iných špecifických technických aspektov ako sú napr. barbotážny systém a seizmické hodnotenie v prípade reaktorov 3 a 4 JE V2 Bohunice a JE Mochovce. V septembri 2001 SR akceptovala odporúčania správy Rady.

Informácia o prechodných obdobiach

V negociačnej pozícii Slovenská republika deklarovala záujem prijať a implementovať platnú legislatívu EÚ k 1.1.2004 s výnimkou dvoch oblastí, v ktorých požiadala o nasledovné prechodné obdobia:
1.	v oblasti vybudovania a udržiavania povinných núdzových zásob ropy a ropných výrobkov (smernica č. 68/414/ES doplnená smernicou 98/93/ES) na obdobie 5 rokov do 31. decembra 2008. 

Žiadosť o prechodné obdobie v oblasti núdzových zásob ropy a ropných výrobkov bola sprevádzaná prehľadným harmonogramom postupného plnenia požiadaviek acquis communautaire. Doterajšie predpokladané náklady sú vyčíslené vo výške 6,7 mld. Sk. Trpezlivá argumentácia, že prechodné obdobie je technického charakteru, nenarúša hospodársku súťaž, fungovanie vnútorného trhu a že vybudovanie núdzových zásob ropy a ropných výrobkov v objeme 90 dní priemernej ročnej spotreby si vyžaduje vysoké investičné náklady, presvedčila  EÚ, aby zaujala stanovisko, že pri dodržaní už spomenutého harmonogramu bude žiadosť SR o prechodné obdobie akceptovaná. Súčasné núdzové zásoby ropy a ropných výrobkov dosahujú objem 36 dní spotreby a v čase vstupu by mali byť na úrovni 47 dní spotreby. 

2.  v  oblasti  otvárania  trhu  s  elektrickou  energiou (smernica č. 96/92/ES) na obdobie 3 rokov do 31. decembra 2006.

Prijatie zákona o regulácii sieťových odvetví, vytvorenie regulačného úradu, úpravy   živnostenského zákona, postupné odstraňovanie cenových deformácií pripravili podmienky pre úspešnú reštrukturalizáciu energetického priemyslu a postupnú liberalizáciu a otvorenie trhu s energiami. Preto bola SR schopná stiahnuť žiadosť o prechodné obdobie na otvorenie trhu s elektrinou, t.j. slovenský trh bude otvorený elektrine z členských štátov EÚ v minimálnom rozsahu požadovanom acquis. 

3)   Stav prijímania legislatívy v kapitole 

V sledovanom období boli prijaté nasledujúce právne akty:  

•	Zákon č. 170/2001 Z. z. o núdzových zásobách ropy a ropných výrobkov a riešení stavu ropnej núdze, ktorý nadobudol účinnosť od 1. júna 2001;
•	Novela zákona č. 82/1994 Z.z. o štátnych hmotných rezervách, účinná od 1. júna 2001;
•	Zákon č. 276/2001 Z. z. o regulácii v sieťových odvetviach, účinný od 1. augusta 2001; 
•	Novela zákona č. 70/1998 Z. z. o energetike a o zmene zákona č. 455/1991 o živnostenskom podnikaní (Živnostenský zákon) v znení neskorších predpisov, účinná od 1. augusta 2001.

V súčasnosti sú v legislatívnom procese návrhy týchto právnych aktov: 

•	Ďalšou novelou zákona o energetike sa v rámci hospodárnosti prevádzky sústavy tepelných zariadení upravia povinnosti priamych odberateľov tak, aby opatrenia na vyregulovanie sústavy tepelných zariadení neboli vykonávané na ťarchu konečných spotrebiteľov - občanov (vypustenie ods. b) z § 36, ods. 3 zákona o energetike). Novela zákona bola schválená vo vláde SR dňa 7. 11. 2001 a následne predložená do NR SR.
•	Na základe analýzy legislatívneho rámca v oblasti energetickej efektívnosti došlo k zmene právnej formy zo zákona na nariadenia vlády, ktorými sa v priebehu roku 2002 transponujú požiadavky relevantného acquis. 

Spolupráca s NR SR 

Zákon č. 170/2001 Z. z. o núdzových zásobách ropy a ropných výrobkov a riešení stavu ropnej núdze a novela zákona č. 82/1994 Z.z. o štátnych hmotných rezervách boli dňa 6. apríla 2001 schválené v NR SR. V rámci jednotlivých čítaní bol daný jeden pozmeňovací návrh, ktorý podal poslanec Hóka. Jeho pozmeňovací návrh nebol v súlade s acquis a nebol schválený. 

Počas druhého čítania návrhu zákona č. 276/2001 Z.z. o regulácii v sieťových odvetviach v príslušných výboroch NR SR mali poslanci viacero pozmeňovacích návrhov, ktoré boli zahrnuté do znenia zákona. Najdôležitejšia zmena, ktorá bola zapracovaná do zákona, bola úloha pre Regulačný úrad určiť do 31.decembra  2001 spôsob výpočtu maximálnych cien alebo taríf za dodanie zemného plynu pre jednotlivé skupiny odberateľov, ktorý bude platný od 1.januára 2003 do 31.12.2005. NR SR rozhodla aj o posune  termínu účinnosti z 1. januára 2002 na 1. augusta 2001.

4)   Administratívna kapacita
 
V rámci kapitoly č.14 Energetika boli na rok 2002 vykalkulované navýšenia administratívnych pracovníkov  nasledovne: 6 pracovníkov na MH SR, 3 pracovníci na Úrade jadrového dozoru SR a  5 pracovníkov  na Správe štátnych hmotných rezerv SR

V roku 2003 ďalšia potreba navýšenia administratívnej kapacity vychádza z predpokladaných činností, ktoré by sa mali v roku 2003 vykonávať. 

V prípade MH SR ide o:
·	prípravu materiálov a projektov na odstavenie jadrovej elektrárne V-1;
·	správu Medzinárodného fondu na odstavovanie, kde každoročne pribúda 20 miliónov EURO;
·	program zvyšovania bezpečnosti blokov jadrových elektrární V-2 a EMO 1,2;
·	oblasť otvárania a liberalizácie trhu v elektrine a v plyne;
·	potrebu zvyšovania energetickej efektívnosti;
·	potrebu vyššieho využívania obnoviteľných zdrojov energie;

V prípade Úradu pre reguláciu v sieťových odvetviach SR ide o:
·	regulácia trhu s plynom a elektrinou v období prechodu k liberalizovanému trhu;
·	sekundárna legislatíva súvisiaca s reguláciou;
·	cenová regulácia, ktorá od 1.jnauára 2003 prechádza z kompetencie MF SR na ÚRSO, vrátane konštrukcie taríf za služby prenosovej sústavy;
·	aplikácia smerníc o vnútornom trhu na oblasť energetiky;
	
V prípade Správy štátnych hmotných rezerv SR ide o:
·	tvorbu, obmenu a financovanie zásob;
·	prípravu krízovej legislatívy a odborníkov v danej oblasti.

V prípade Úradu jadrového dozoru SR ide o:
·	dozor nad jadrovou bezpečnosťou jadrových zariadení v súvislosti s prípravami na odstavenie JE V1 Jaslovské Bohunice;
·	kontrolu jadrových materiálov, špeciálnych materiálov a zariadení, tzn. položiek, ktoré by sa za určitých okolností dali zneužiť na iné ako mierové účely.

Táto potreba bola vyčíslená nasledovne:
·	6 pracovníkov na MH SR, 
·	10 pracovníkov na Úrade pre reguláciu v sieťových odvetviach,
·	5 pracovníkov na Správe štátnych hmotných rezerv SR,
·	3 pracovníci na Úrade jadrového dozoru SR.

Kapitola č. 15 - Priemyselná politika

1)   Základná charakteristika kapitoly

Kapitola otvorená: 			24. októbra  2000
NP SR odovzdaná: 			26. mája 2000  CONF-SK 34/00
Spoločná pozícia EÚ prijatá:		18. októbra 2000  CONF-SK 49/00
Dodatková informácia:    			č. 1 - 26. júla 2001  CONF-SK 64/01
Kapitola: 	                                           predbežne uzatvorená 24. októbra 2000

2)   Celkové hodnotenie stavu kapitoly

Vzhľadom na predbežné uzatvorenie tejto kapitoly a aktívny postoj SR k zlepšovaniu podmienok pre podnikanie ako aj veľmi dobrú spoluprácu SR s DG pre podnikanie môžeme hodnotiť celkovú pozíciu SR v rámci tejto negociačnej kapitoly za stabilizovanú a nepredpokladáme jej opätovné otvorenie. 

Európska komisia vo svojej Pravidelnej správe o hodnotení pokroku SR pri príprave na vstup do EÚ za rok 2001 (ďalej len Správa EK), zo dňa 13. novembra 2001, konštatuje, že priemyselná politika SR je vcelku v súlade s princípmi priemyselnej politiky EÚ, t.j. trhovoorientovaná, stabilná a predvídateľná. SR sústredila svoje úsilie na reštrukturalizáciu a privatizáciu bánk a podnikov a na podporu investícií. Obmedzený pokrok bol dosiahnutý pri podpore konkurencieschopnosti a v zlepšovaní koordinácie a vytvárania politiky podnikania. V Správe EK sa oceňuje významný pokrok pri privatizácii bánk a podnikov a zdôrazňuje sa potreba aktívnej politiky na podporu prílevu investícií a potreba posilnenia administratívnych kapacít smerom k uplatňovaniu zákona o bankrotoch.

3)   Stav prijímania legislatívy v kapitole

V rámci kapitoly  "Priemyselná politika" nebola prijímaná legislatíva, avšak bezprostredne s kapitolou úzko súvisia:

·	zákon č. 231/1999 o štátnej pomoci s účinnosťou od 1. 1. 2000 v znení zákona č. 434/2001 Z. z. s účinnosťou od 1. 11. 2001   
·	novela č. 436/2001 zákona o  technických požiadavkách na výrobky a o posudzovaní zhody – účinnosť od 1. novembra 2001
·	novela zákona č. 263/1999 Z. z. o verejnom obstarávaní
·	novela zákona o prevode majetku štátu na iné osoby 
•	 zákon o regulácii sieťových odvetví
•	 zákon o investičných stimuloch
•	zákon o podpore na zriadenie priemyselných parkov a o doplnení zákona Národnej rady       Slovenskej republiky č. 180/1995 Z. z.
•	novela zákona o konkurze a vyrovnaní

Prioritné úlohy na rok 2002

•	Predložiť na rokovanie vlády priority priemyselnej politiky na roky 2002-2004
     Termín: 30. 9. 2002

•	Predložiť na rokovanie vlády správu  o stave podnikateľského prostredia a implementácii odporúčaní z materiálu Zlepšenie právneho, regulačného a daňového rámca na podporu investícií 
     Termín: 30. 9. 2002

•	Predložiť na rokovanie vlády analýzu administratívneho zabezpečenia v rámci negociačnej kapitoly č. 15 Priemyselná politika a administratívnych štruktúr ovplyvňujúcich podnikateľské prostredie vrátane návrhu racionalizačných opatrení 
     Termín: 30. 6. 2002

•	Predložiť na rokovanie vlády návrh opatrení na zabezpečenie správnej implementácie zákona o konkurze a vyrovnaní (gestor: MH SR)
     Termín: 1. 4. 2002

4)   Administratívna kapacita 

INŠTITÚCIA	KOMPETENCIE	2002	2003	
		počet pracovníkov	výdavky
mil. Sk	počet pracovníkov	výdavky
 mil. Sk	
MH SR	koordinátor vytvárania a formovania priemyselnej politiky Slovenskej republiky	0	1	0	0,3	
Slovenské benchmarkingové a informačné centrum 
(MH SR)	benchmarking podnikov, odvetví a celého hospodárstva	3	2	2	1	
Slovenská konsolidačná agentúra, a.s.              /a	urýchlenie vysporiadania klasifikovaných pohľadávok	-	-	-	-	
Národná agentúra pre rozvoj malého a stredného podnikania /b	podpora podnikateľského prostredia pre malých a stredných podnikateľov					
Agentúra pre priemyselný rozvoj a revitalizáciu	revitalizačný subjekt podporujúci podnikateľské subjekty nachádzajúce sa v štádiu úpadku a nadväzne na to pokračujúci v revitalizácii nového projektu a reštrukturalizácie priemyslu financovaného z prostriedkov PHARE a štátneho rozpočtu	-1	0	0	0	
Slovenský poprivatizačný fond	napomáha pri reštrukturalizácii súkromných spoločností, ktoré sa dočasne ocitli v krízovej situácii	0	0	0	0	
Inovačný fond	neinvestičný fond pre podporu inovačného rozvoja v podnikateľskej sfére prostredníctvom financovania projektov výskumu a vývoja	0	50	2	20	
Úrad pre verejné obstarávanie	Podpora konkurenčného prostredia v priemysle	0	47,9	0	0	
Slovenská agentúra na rozvoj investícií a obchodu	šírenie zahranično-obchodných informácií, organizácia  podpory exportu a zvyšovanie záujmu investorov o Slovensko	0	50		4	
Úrad na reguláciu prirodzených  monopolov  	Predmetom regulácie nezávislého regulačného orgánu by mali byť všetky dnešné regulačné aktivity (vydávanie licencií, kontrolné 
právomoci), vrátane cenovej regulácie	30	50	0	0	
Pozn.: 
/a - Slovenská konsolidačná, a.s. sa spája s Konsolidačnou bankou, š.p.ú.. Z tohto dôvodu nie sú jasné ani personálne ani finančné náklady.
/b - náklady na ŠR predstavujú príspevok na mzdy zamestnancov, ktorý sa má medziročne zvyšovať o  10% podľa dohody, náklady a pracovníci sú v kapitole č. 14.

Kapitola č. 16 - Malé a stredné podnikanie

1)   Základná charakteristika kapitoly

Kapitola otvorená: 			25. mája 2000
NP SR odovzdaná:  			28. marca 2000  CONF-SK 8/00
Spoločná pozícia EÚ prijatá: 		10. mája 2000  CONF-SK 24/00
Dodatková informácia: 		č. 1 - 25. septembra 2001 CONF-SK 90/01
Kapitola: 				predbežne uzatvorená 25. mája 2000

2)   Celkové hodnotenie stavu kapitoly

Podľa hodnotenia Pravidelnej správy EK o hodnotení pokroku SR pri príprave na vstup do EÚ za rok 2001 zo dňa 13. novembra 2001, SR dosiahla určitý pokrok pri revidovaní svojej politiky Malého a stredného podnikania (MSP) a zlepšovania podnikateľského prostredia. Prístup SR k politike MSP vychádza z prístupu v EÚ. Definícia malého a stredného podnikania v SR je v súlade s odporúčaniami EÚ.

V oblasti stratégie a implementácie politiky MSP boli vypracované dokumenty, ktoré identifikujú jednotlivé aspekty pre zlepšenie podnikateľského prostredia, kľúčové pre rozvoj MSP na Slovensku. Zároveň bolo na jeseň 2000 vládou SR prijaté uznesenie na zlepšenie právneho a regulačného rámca na podporu obchodu a investícií. 

Podľa vyjadrenia EK, hlavnou prekážkou rozvoja MSP na Slovensku je prístup k financiám. Národná agentúra pre rozvoj malého a stredného podnikania (NARMSP) spravuje niekoľko finančných podporných programov pre MSP vrátane mikropôžičkového programu a programu zárodkového kapitálu. Privatizácia štátnych bánk by mala priniesť zlepšenie riadenia rizík a viesť k lepšej dostupnosti úverov pre MSP.

3)	Stav prijímania legislatívy v kapitole 

Úlohy vyplývajúce zo záväzkov deklarovaných v negociačnej pozícii

•	Zákon č. 231/1999 Z. z. o štátnej pomoci s účinnosťou od 1. 1. 2000, v znení zákona č. 434/2001 Z. z. s účinnosťou od 1. 11. 2001
•	Zákon č. 366/1999 o daniach z príjmov s účinnosťou od 1. 1. 2000

Úlohy, ktoré priamo nevyplývajú z negociačnej pozície, ale úzko súvisia a majú význam pre malé a stredné podnikanie

•	Novela zákona č. 366/1999 o daniach z príjmov bola  dňa  9. 11. schválená v NR SR, účinnosť sa predpokladá od 1. 1. 2002
•	Zákon č. 279/2001 Z. z., ktorým sa mení a dopĺňa zákon č. 455/1991 Zb. o živnostenskom podnikaní v znení neskorších predpisov schválený dňa 14. 6. 2001 s účinnosťou od 1. 9. 2001, okrem čl. 1 §7a, ktorý nadobúda účinnosť 1. 1. 2003 a §66e až 66o, ktoré nadobúdajú účinnosť dňom vstupu zmluvy o pristúpení SR k EÚ a ES do platnosti.

Zákony a uznesenia vlády SR, ktoré ovplyvňujú činnosť negociačnej kapitoly Malé a stredné podnikanie 

•	Novely zákona č. 366/1999 o daniach z príjmov (zákon č. 358/2000 Z. z., zákon č.  385/2000 Z. z., zákon č.  466/2000 Z. z. ) účinné od 1. 1. 2001, zákon č. 154/2001 Z. z. s účinnosťou od 1.5. 2001 a zákon č. 381/2001 Z. z. s účinnosťou od 1.10. 2001;
•	Uznesenie vlády č. 685/1999, ktorým vytvorila ako poradný orgán vlády Radu pre malé a stredné podnikanie;
•	Uznesenie vlády č. 213/2001, ktorým zrušuje Radu pre malé a stredné podnikanie. Bol zriadený Expertný poradný orgán pre malé a stredné podnikanie  ako poradný orgán ministra hospodárstva SR (schválený vedením MH SR dňa 21. 6. 2001);
•	Uznesenie vlády č. 726/2000 k Správe o stave a rozvoji malého a stredného podnikania a jeho podpore v SR v roku 1999;
•	Na základe uznesenia vlády č. 726/2000, schválila vláda uznesením č. 912/2001 s pripomienkami Správu o stave  a rozvoji malého a stredného podnikania za rok 2000;
•	Uznesenie vlády č. 759/2000, ktorým vláda schválila záručné a   úverové programy SZRB, š.p.ú.;
•	Uznesenie vlády č. 779/2000, ktorým vláda schválila štátne   programy na rozvoj malého a  stredného podnikania na roky 2000-2005;
•	Uznesenie vlády č. 669/2001, ktorým vláda súhlasí s návrhom programov kapitoly MH SR na rok 2002. Materiál sa predložil na základe uznesenia č. 525/2001 k návrhu východísk ŠR na r. 2002.

Pozn.: Smernica Európskeho parlamentu a Rady č. 2000/35/ES z 29. 6. 2000 o boji proti omeškaným platbám v obchodných transakciách je zaradená do acquis pre kapitolu č. 16, avšak na základe uskutočnených rokovaní relevantných rezortov bolo dohodnuté, že smernica bude interne patriť do kompetencie Ministerstva spravodlivosti SR pod kapitolu č. 5 - Právo obchodných spoločností. MS SR vyjadrilo stanovisko, že v súčasnosti nie je možné uviesť, či táto smernica bude zapracovaná do Občianskeho súdneho poriadku už do konca roka 2002. Reálnejším termínom jej zapracovania sú roky 2003-2004. K implementácii smernice a nadobudnutiu účinnosti príslušných noviel však dôjde do predpokladaného termínu vstupu SR do EÚ.

Prioritné legislatívne úlohy z hľadiska EI na rok 2002

•	predložiť na rokovanie vlády materiál „Analýza stavu podnikateľského prostredia v SR a Analýza malého a stredného podnikania a návrh zmeny v systéme podpory malého a stredného podnikania“
	Termín: 1.2.2002
•	predkladať na rokovanie vlády SR vyhodnotenie plnenia uznesenia k vyššie uvedenému materiálu
	Termín: polročne (prípadne v zmysle termínov v rámci uznesenia k materiálu)

4)   Administratívna kapacita

Administratívna kapacita bude v r. 2002 posilnená o 1 zamestnanca, ktorý bude plniť úlohy spadajúce pod uvedenú kapitolu na MH SR. 

Kapitola č. 17 - Veda a výskum

1)   Základná charakteristika kapitoly

Kapitola otvorená: 			25. mája 2000
NP SR odovzdaná: 			28. marca 2000  CONF-SK 9/00
Spoločná pozícia EÚ prijatá: 		12. mája 2000  CONF-SK 26/00
Dodatková informácia:			č. 1 – 26. júla 2001 CONF-SK 65/01
Kapitola:	 			predbežne uzatvorená 25. mája 2000

2)   Celkové hodnotenie stavu kapitoly

Pripravenosť Slovenska v rámci kapitoly je relatívne uspokojivá. V 5. Rámcovom programe vo výzvach EK vyhlásených v rokoch 1999 a 2000 sa do 15.9.2001 Slovensko zúčastnilo na riešení 112 projektov na ktorých participovalo 64 subjektov. Výsledky zaraďujú SR v rámci kandidátskych krajín na 4-5 miesto. Schvaľovanie nových projektov v Európskej komisii prebieha kontinuálne počas celého roka a možno predpokladať, že do konca roka 2001 sa počet kontrahovaných projektov zvýši. Systém národných kontaktných bodov funguje. 

Prijímanie legislatívy pokračuje, aj keď nie v pôvodnom časovom harmonograme.

Od roku 1998 do roku 2001 však (podľa oficiálnych štatistických ukazovateľov) dochádza ku každoročnému poklesu výdavkov na vedu a techniku. Nedodržiava sa medziročný nárast celkových výdavkov na vedu a techniku vo výške 0,14% z HDP (z toho medziročný nárast podielu výdavkov štátneho rozpočtu na vedu a techniku vo výške 0,06% z HDP) schváleného NR SR v roku 2000 v „Koncepcii štátnej vednej a technickej politiky do roku 2005“. Možno preto očakávať, že nebude dosiahnutý cieľ zvýšiť do roku 2005 celkové výdavky na vedu a techniku na hodnotu 1,8% z HDP a zo štátneho rozpočtu na hodnotu 0,72% z HDP čím, aby sme sa priblížili priemeru financovania vedy a techniky v krajinách EÚ v roku 2000.   

3)   Stav prijímania legislatívy

•	zákon č.203/2000 Z.z. o Agentúre na podporu vedy a techniky nadobudol účinnosť 1.7. 2001 
•	vláda SR schválila návrh zákona o vede a technike a návrh zákona o Slovenskej akadémii vied. V súčasnosti sú oba návrhy zákonov predložené na prerokovanie v NR SR.

Prioritné legislatívne úlohy z hľadiska EI na rok 2002

•	predložiť vláde SR návrh stratégie účasti SR v pripravovanom 6. Rámcovom programe výskumu a vývoja EÚ a participácie na činnosti medzinárodných organizácií VaV (CERN, JRC a pod.) 
Termín: jún 2002 

4)   Administratívna kapacita
	
V roku 2002 sa predpokladá posilnenie administratívy v súvislosti s implementáciou acquis v oblasti vedy a techniky o 2 pracovníkov. Tento stav je potrebné zvýšiť o ďalších 2 pracovníkov v roku 2003. V súvislosti s projektmi PHARE bude v roku 2002 posilnená administratívna kapacita  o 7 zamestnancov. 

Kapitola č. 18 – Vzdelávanie a odborná príprava 

1)   Základná charakteristika kapitoly

Kapitola otvorená: 			marec 2000 
NP SR odovzdaná: 			jún 2000 CONF-SK 10/00
Spoločná pozícia EÚ prijatá: 		10. mája 2000 CONF-SK 25/00
Dodatková informácia:		č. 1 - 2. októbra 2001 CONF-SK 91/01
Kapitola: 				predbežne uzatvorená 25. mája 2000 

2)   Celkové hodnotenie stavu kapitoly

Slovenská republika dosiahla v posledných rokoch celkový pokrok v oblasti vzdelávania. Medzi najdôležitejšie výsledky patrí reforma vzdelávacieho systému v SR, osobitne strategický dokument „Milénium – Národný program výchovy a vzdelávania“ schválený vládou SR v decembri 2001, ktorý definuje ciele systémov základného, stredného a vysokoškolského vzdelávania na nasledujúcich 15 rokov. Cieľom postupného zvyšovania výdavkov na vzdelávanie je dosiahnutie úrovne 5% HDP v roku 2006. Prerozdelenie riadiacej zodpovednosti v školskom systéme (v súvislosti s reformou verejnej správy) zjednoduší systém riadenia školstva. Ministerstvo školstva bude i naďalej zodpovedné za obsah učebných osnov a pedagogické otázky. 

Slovenská republika sa zúčastňuje na druhej generácii programov EÚ Socrates a Leonardo i na novom programe Mládež, ktorý zahŕňa aktivity Európskej dobrovoľníckej služby. V Národnom pláne zamestnanosti na obdobie rokov 2001 – 2002 schválenom v novembri 2000 sa venuje osobitná pozornosť otázkam prechodu zo školy do zamestnania a interakciám medzi vzdelávacím systémom a meniacimi sa požiadavkami trhu práce  ako aj rozvoju školského systému k otvoreniu ponuky na vzdelávanie nekvalifikovanej mládeži, dlhodobo nezamestnaným, starším osobám a ženám po materskej dovolenke. Uvedené opatrenia  je potrebné účinnejšie uplatňovať v praxi.

Vláda Slovenskej republiky uzavrela s vládou Spolkovej republiky Nemecko dohodu o vzájomnom uznávaní rovnocennosti dokladov o vzdelaní v oblasti vysokého školstva (23. novembra 2001). Je to prvá dohoda tohto typu s členskou krajinou EÚ. V najbližšom období sa očakáva podpísanie dokumentu Memorandum porozumenia o odporúčaní k vzájomnému uznávaniu kvalifikácií v oblasti vysokého školstva medzi Slovensku republikou a Rakúskou republikou.		

3)   Stav prijímania legislatívy v kapitole

V rezorte školstva sú pripravované nasledujúce kľúčové zákony: 

•	zákon o vysokých školách - návrh zákona sa nachádza v legislatívnom procese schvaľovania v NR SR. Predpokladaná účinnosť: 1. apríla 2002
•	školský zákon – návrh zákona bol predložený odbornej verejnosti na stanovisko. Predpokladaná účinnosť: 1. septembra 2002
•	zákon o uznávaní odborných kvalifikácií občanov členských štátov EÚ na účely výkonu regulovaných povolaní - návrh zákona je po medzirezortnom pripomienkovom konaní, na rokovanie vlády bude predložený v najbližšom období. Predpokladaná účinnosť: ku dňu vstupu SR do EÚ

4)   Administratívna kapacita

V roku 2002 sa zvýši počet pracovníkov sekcie medzinárodnej spolupráce a európskej integrácie o 5 zamestnancov. Títo pracovníci budú zabezpečovať najmä nové úlohy súvisiace s implementáciou programu PHARE a s prípravou SR na využívanie štrukturálnych fondov.

				

Kapitola č. 19 - Telekomunikácie a informačné technológie

1)   Základná charakteristika kapitoly

Kapitola otvorená: 			21. novembra 2000
NP SR odovzdaná: 			30. augusta 200 CONF-SK 43/00
Spoločná pozícia EÚ prijatá: 		15. novembra 2000 CONF-SK 60/00
					25. apríla 2001 CONF-SK 26/01
Dodatkové informácie: 			č. 1 - 12. marca 2001 CONF-SK 06/01
			č. 2 - 12. septembra 2001 CONF-SK 82/01
Kapitola: 				predbežne uzatvorená 17. mája 2001

2)   Celkové hodnotenie stavu kapitoly

Európska komisia vo svojej Pravidelnej správe o hodnotení pokroku SR pri príprave na vstup do EÚ za rok 2001 z 13. novembra 2001 konštatuje, že v telekomunikačnom sektore nastal pokrok, najmä v súvislosti s preberaním aimplementovaním legislatívy EÚ. 

3)   Stav prijímania legislatívy v kapitole

•	Zákon č.195/2000 Z.z. o telekomunikáciách, ktorý bol novelizovaný zákonom č.308/2000 Z.z. o vysielaní a retransmisii. 
•	Zákon č. 507/2001 o poštových službách bol schválený NR SR dňa 6. novembra 2001 

Poslanecké návrhy, ktoré sa týkajú zákona č.195/2000 Z.z. o telekomunikáciách:

•	Poslanecké návrhy, ktoré neboli v súlade s acquis, ale boli schválené:  
§ 5, ods. 10 – časovo neobmedzený zákaz  činnosti, ktorej cieľom je dosiahnuť spätné volanie prostredníctvom telekomunikačného operátora činného mimo územia SR v záujme vykonať odchádzajúce medzinárodné volanie
•	Poslanecké návrhy, ktoré neboli v súlade s acquis a neboli akceptované:
Z hľadiska verejného záujmu v prípadoch, kedy nie je možné alternatívne riešenie a prevádzkovateľ siete nesúhlasí so zdieľaním zariadenia musí mať úrad možnosť rozhodnúť o zdieľaní zariadenia, priestoru, stavby
•	Poslanecké návrhy, ktoré boli v súlade s acquis a boli schválené:
§ 23 - upresnenie definície „prepojenia“

Poslanecké návrhy, ktoré  sa týkajú zákona č. 507/2001 o poštových službách:

•	Poslanecké návrhy, ktoré neboli v súlade s acquis, ale boli schválené:  
§ 42, ods. 5 – zvýšenie hmotnosti korešpondencie a reklamných adresovaných zásielok, ktorých vyberanie a distribúcia je obsahom poštovej výhrady na 1000 g a predĺženie termínu do 31. decembra 2003 – prekážka rýchlejšej liberalizácie poštového trhu. (Pôvodný vládny návrh uvádzal výhradu do 500 g do 31.12.2002)

Prioritné legislatívne úlohy z hľadiska EI na rok 2002

•	prijať novelu zákon o telekomunikáciách - zabezpečiť súlad s acquis
Termín účinnosti: 1.1.2003
•	rozpracovať stratégiu informatizácie spoločnosti a predložiť ju na rokovanie vlády 
Termín: 1.1.2002
•	personálne a finančne zabezpečiť činnosť regulačného úradu pre pošty
Termín: 1.1.2002
•	implementovať opatrenia v rámci negociačnej kapitoly 19 Telekomunikácie a informačné technológie, ktoré vyplývajú z materiálu Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ - schválený vládou dňa 18.7.2001 (MDPT SR)
Termín: 1.1.2002

4)   Administratívna kapacita

Pre rok 2002 bolo v rámci kapitoly č. 19 stanovených 6 nových pracovných miest (1 zamestnanec pre odbor telekomunikácií MDPT SR a 5 zamestnancov pre Telekomunikačný úrad SR). Z hľadiska budúcich potrieb v roku 2003 MDPT SR potrebuje zvýšiť administratívnu kapacitu o ďalších cca 37 miest.

Kapitola č. 20 - Kultúra a audiovizuálna politika

1)   Základná charakteristika kapitoly

Kapitola otvorená: 			25. mája  2000
NP SR odovzdaná: 			28. marca 2000  CONF-SK 11/00
Spoločná pozícia EÚ prijatá:		17. mája 2000  CONF-SK 27/00
            revidovaná: 9. novembra 2000  CONF-SK 56/00
Dodatkové informácie:    			č. 1 - 16. októbra  2000 CONF-SK 46/00
				č. 2 - 16. októbra 2000 CONF-SK 47/00
				č. 3 - 30. októbra 2000  CONF-SK 53/00	
					č. 4 - 13. júla 2001  CONF-SK 52/01 
 				č. 5 - 26. júla 2001  CONF-SK 66/01
Kapitola: 	                                           predbežne uzatvorená 14. novembra 2000

2)   Celkové hodnotenie stavu kapitoly

Od predchádzajúcej Pravidelnej správy EK v roku 2000 dosiahla SR v oblasti kultúry a audiovizuálnej politiky významný pokrok.

Vo vzťahu k audiovizuálnej politike NR SR prijala 14. septembra 2000 nový zákon o vysielaní a retransmisii, ktorý vstúpil do platnosti 4. októbra 2000 a bol novelizovaný v apríli 2001 zákonom č. 147/2001 Z. z. o reklame. Tento nový zákon zosúladil slovenskú legislatívu s právom EÚ  (smernica EÚ č. 97/36/EC, ktorou sa mení znenie smernice č. 89/552/EEC o koordinácii niektorých zákonných ustanovení, regulatívnych opatrení, či administratívnych postupov členských štátov, vzťahujúcich sa na aktivity v oblasti televízneho vysielania známej pod názvom „Televízia bez hraníc”.

Ministerstvo kultúry SR pripravovalo súčasne s návrhom zákona o vysielaní a retransmisii i schvaľovací a ratifikačný proces Pozmeňujúceho protokolu k Európskemu dohovoru o cezhraničnej televízii Rady Európy. SR ratifikovala uvedený protokol 1. októbra 2000.

V oblasti kultúry, Rada EÚ schválila dňa 9. októbra 2001 Rozhodnutie o účasti Slovenskej republiky v programe Kultúra 2000. Podpisom rozhodnutia sa SR stala plnoprávnym členom tohto programu.

SR vytvorila k 1. aprílu 2001 na MK SR Kultúrny kontaktný bod ako riadiace centrum pre program Kultúra 2000, pričom otázky jeho personálneho a finančného zabezpečenia budú realizované od 1. januára 2002.

Následne po schválení programu „Media Plus“ v orgánoch EÚ v roku 2000, SR v októbri 2000 potvrdila svoj záujem o účasť v tomto programe. Listom ministra kultúry SR Milana Kňažka zo dňa 22. októbra 2001 adresovaného generálnemu riaditeľovi DG pre vzdelanie a kultúru EK Nikolausovi van der Pasovi SR otvorila prístupový proces do programu Media Plus. 

3)   Stav prijímania legislatívy v kapitole

Slovenská republika odstránila neúplnú kompatibilitu slovenskej audiovizuálnej legislatívy s relevantnou legislatívou EÚ prijatím zákona č. 308/2000 Z. z o vysielaní a retransmisii. Dôvodom na prípravu novej právnej úpravy bolo, že dovtedy platný zákon č. 468/1991 Zb. o prevádzkovaní rozhlasového a televízneho vysielania v znení neskorších predpisov neriešil problémy, ktoré sa vyskytli až počas existencie duálneho systému vysielania na Slovensku.

•	Zákon č. 308/2000 Z. z. o vysielaní a retransmisii bol novelizovaný v apríli 2001 zákonom č. 147/2001 Z. z o reklame, účinnosť nadobudol 1. mája 2001.

4)   Administratívna kapacita

Implementáciou smernice EÚ „Televízia bez hraníc” do legislatívy SR došlo k podstatnému rozšíreniu činnosti Rady pre vysielanie a retransmisiu ako nezávislého regulačného orgánu pri dohľade nad dodržiavaním jednotlivých ustanovení zákona č. 308/2000 Z. z. o vysielaní a retransmisii (vytváranie predpokladov na podporu európskej produkcie, zavádzanie systémov označovania relácií, zostavovania zoznamov významných podujatí, zabezpečovanie výmeny informácií medzi jednotlivými štátmi a regulačnými orgánmi).  

Na základe materiálu schváleného vládou SR dňa 18. júla 2001 „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ bude Rada pre vysielanie a retransmisiu od 1. januára 2002 posilnená o 2 zamestnancov.

Na dosiahnutie úplnej implementácie acquis bude nevyhnutné Radu pre vysielanie a retransmisiu personálne posilniť v období rokov 2002 – 2003 ešte o 2 pracovníkov predovšetkým v súvislosti s úlohou vyplývajúcou zo zákona č. 308/2000 Z. z. zmeniť licenčné podmienky všetkých držiteľov licencií. 

Podmienkou účasti jednotlivých krajín v programe EÚ Kultúra 2000 je vytvorenie Kultúrneho kontaktného bodu  ako riadiaceho centra tohto programu v krajine.

K 1. aprílu 2001 bol na MK SR vytvorený Kultúrny kontaktný bod (KKB) ako riadiace centrum pre program EÚ Kultúra 2000 v SR. Jeho personálne a finančné zabezpečenie bude realizované od 1. januára 2002 na základe materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ V tomto materiáli má KKB SR určené 2 pracovné miesta a k nim adekvátne finančné prostriedky. V súčasnosti sú všetky úlohy spojené s činnosťou KKB v SR dočasne zastrešené odborom európskej integrácie MK SR.

Potrebu posilnenia administratívnych kapacít v oblasti kultúry možno predpokladať v súvislosti s otvorením prístupového procesu do ďalšieho programu EÚ v oblasti kultúry Media Plus. 

Kapitola č. 21 – Regionálna politika a koordinácia štrukturálnych nástrojov

1)   Základná charakteristika kapitoly

Kapitola otvorená: 			30. marca 2001
NP SR odovzdaná: 			8. decembra 2000  CONF-SK  72/00
Spoločná pozícia EÚ prijatá: 		21. marca 2001  CONF-SK 11/01
Dodatkové informácie: 		č. 1 - 26. júla 2001, CONF-SK 67/01
			č. 2 - 2. októbra 2001  CONF-SK 92/01
Kapitola: 				otvorená 

2)   Celkové zhodnotenie stavu kapitoly

Hodnotenie a úlohy vyplývajúce z Pravidelnej správy Európskej komisie z 13. novembra 2001

Ako pozitíva v stave prípravy SR na členstvo v EÚ uvádza Pravidelná správa Európskej komisie o pripravenosti SR na členstvo v EÚ nasledujúce skutočnosti:
•	prijatie zákona o podpore regionálneho rozvoja,
•	prijatie zákonov, súvisiacich s reformou verejnej správy,
•	prijatie Národného plánu regionálneho rozvoja (NPRR),
•	založenie Implementačnej agentúry pre regionálny rozvoj,
•	pokrok v oblasti finančnej správy a kontroly, vytváranie potrebných procedúr,
•	pokrok v oblasti uplatňovania princípu partnerstva.

Za najzávažnejšie nedostatky považuje EK najmä:
•	neexistujúce rozhodnutie o štruktúre finálneho plánu (NPRR SR),
•	žiaden pokrok v oblasti monitorovania a hodnotenia,
•	nedostatočný pokrok v príprave komplexného ex-ante hodnotenia,
•	nevyčlenenie štruktúr na implementáciu iných hodnotiacich úloh,
•	nedostatočné administratívne kapacity v oblasti implementácie štrukturálnych fondov,
•	nedoriešená klasifikácia štatistických jednotiek NUTS,
•	 neukončený proces vytvárania systémov a procedúr pre finančný manažment a kontrolu,    
 dôraz sa kladie na interný audit,
•	nedostatočná úroveň technickej prípravy projektov,
•	nedostatočná koordinácia medzi ministerstvami,
•	nedostatočná úroveň systému zbierania a vytvárania regionálnych štatistických informácií.

Správa konštatuje, že Slovensko nepokročilo dostatočne v príprave potrebných štruktúr na implementáciu štrukturálnych fondov po pristúpení. 

3)   Stav prijímania legislatívy v kapitole

•	prijaté zákony (novely zákonov)
-	zákon č. 127/1994 Z.z. o hodnotení vplyvov na životné prostredie,
-	zákon č. 221/1996 Z.z. o územnom a správnom usporiadaní Slovenskej republiky,
-	zákon č. 222/1996 Z.z. o organizácii miestnej štátnej správy,
-	zákon č. 254/1998 Z.z. o verejných prácach,
-	zákon č. 231/1999 Z.z. o štátnej pomoci,
-	zákon č. 263/1999 Z.z. o verejnom obstarávaní a zmene a doplnení niektorých zákonov,
-	zákon č. 121/2000 Z.z., ktorým sa mení a dopĺňa zákon NR SR č. 188/1994 Z.z. o ochrane hospodárskej súťaže v znení zákona č. 240/1998 Z.z.,
-	zákon č. 237/2000 Zb., ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon)  v znení neskorších predpisov  a o zmene a doplnení niektorých zákonov,
-	zákon č. 440/2000 Z.z. o správach finančnej kontroly,
-	zákon č. 441/2000 Z.z., ktorým sa mení a dopĺňa zákon NR SR č. 303/1995 Z.z. o rozpočtových pravidlách  v znení neskorších predpisov a ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov,
-	zákon č. 458/2000 Z.z., ktorým sa mení a dopĺňa zákon NR SR č. 39/1993 Z.z. o Najvyššom kontrolnom úrade Slovenskej republiky,
-	zákon č. 302/2001 Z.z. o samospráve vyšších územných celkov (zákon o samosprávnych krajoch,
-	zákon č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku,
-	zákon č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky,
-	zákon č. 434/2001, ktorým sa mení a dopĺňa zákon č. 231/1999 Z.z. o štátnej pomoci,
-	zákon č. 445/2001 Z.z., ktorým sa mení a dopĺňa zákon NR SR č. 303/1995 Z.z. o rozpočtových pravidlách v znení neskorších predpisov a ktorým sa mení a dopĺňa zákon č. 302/2001 Z.z. o samospráve vyšších územných celkov (zákon o samosprávnych krajoch),
-	zákon č. 446/2001 Z.z. o majetku vyšších územných celkov,
-	zákon č. 447/2001, ktorým sa mení a dopĺňa zákon SNR č. 138/1991 o majetku obcí v znení neskorších predpisov,
-	zákon č. 453/2001, ktorým sa mení a dopĺňa zákon SNR č. 369/1990 Zb. o obecnom zriadení v znení neskorších predpisov a menia a dopĺňajú sa niektoré ďalšie zákony,
-	novela zákona č. 39/1993 Z.z. o Najvyššom kontrolnom úrade Slovenskej republiky,
-	zákon č. 503/2001 Z. z. o podpore regionálneho rozvoja,
-	zákon č. 502/2001 Z. z. o finančnej kontrole a vnútornom audite.
•	zákony (novely zákonov), ktoré sú t.č. v legislatívnom procese
-	zákon o štátnej štatistike – II. čítanie,
-	novela zákona č. 42/1993 Z.z. o štátnej pokladnici –schválený legislatívnou radou vlády SR. 
•	zákony (novely zákonov), ktoré je nutné ešte prijať
-	prijať nariadenia vlády SR k hospodáreniu s finančnými prostriedkami pri realizácii programu PHARE, termín účinnosti 1.8.2002
-	prijať nariadenia vlády SR k hospodáreniu s finančnými prostriedkami pri realizácii programu ISPA, termín účinnosti: 1.10.2002
-	prijať nariadenia vlády SR k hospodáreniu s finančnými prostriedkami pri realizácii programu SAPARD, termín účinnosti: 1.11.2002
-	dobudovať riadiace a platobné autority pre implementáciu štrukturálnych fondov na príslušných ministerstvách, termín: 31. 12. 2002
-	prijať konečné rozhodnutie o finálnej podobe NPRR SR (rozhodnutie medzi SPD a CSF),  termín: 31. 1. 200
-	Prijať konečné rozhodnutie o členení na úrovni NUTS II regiónov, termín: 31. 7. 2002
-	aktualizovať spoločné programové dokumenty na jednotlivé hranice SR v rámci programov PHARE CBC, termín: do 31. 12. 2002
-	dobudovať Implementačnú agentúru regionálneho rozvoja, posilnenie o 10 odborných  pracovníkov, termín: 1.3.2002 (4 pracovníci), 1.7.2002 (6 pracovníkov)
-	koordinovať implementáciu jednotlivých sektorových a regionálnych operačných programov NPRR. Termín: priebežne, kontrolný termín: 1.7.2002
-	vypracovať systém finančného riadenia štrukturálnych fondov, termín predloženia do vlády: december 2002
-	predložiť vláde SR návrh na upresnenie kompetencií na centrálnej úrovni a medzi centrálnou a regionálnou úrovňou v rámci implementácie štrukturálnych fondov termín: 30.4.2002 
-	vytvoriť systém monitorovania a hodnotenia štrukturálnych fondov, termín: 31. 12. 2002
-	posilniť administratívne štruktúry pre implementáciu legislatívy EÚ na centrálnej a regionálnej úrovni s dôrazom na oblasť monitorovania a hodnotenia, termín: 31. 12. 2002
-	Posilniť úroveň technickej prípravy projektov (project pipeline), ktoré sa majú financovať zo štrukturálnych fondov EÚ, realizovať technickú pomoc v danej oblasti na regionálnej úrovni, termín: 31. 12. 2002

Samostatné vyhodnotenie spolupráce s NR SR z hľadiska prijímania zákonov, prioritných z pohľadu EI
•	poslanecké návrhy zákonov a pozmeňovacie návrhy k zákonom, ktoré išli nad rámec vládneho návrhu a znamenali rýchlejšiu implementáciu acquis (aj v NR SR neschválené)

Pozmeňovacie návrhy poslancov NR SR k návrhu zákona o podpore regionálneho rozvoja: 

- Poslanec József Kvarda – doplnenie §16, ktorým sa určuje činnosť samosprávneho kraja   v oblasti podpory regionálneho rozvoja v nadväznosti na schválený zákon č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky,
- Poslanec Vladimír Bajan – doplnenie nového §17, ktorým sa určuje činnosť obcí v oblasti podpory regionálneho rozvoja v nadväznosti na schválený zákon č. 416/2001 Z.z o prechode niektorých pôsobností z orgánov štátnej správy na obce a na vyššie územné celky doplnenie §9 o ustanovenie, že štát poskytuje samosprávnym krajom finančné prostriedky na výdavky súvisiace s vypracovaním programu hospodárskeho rozvoja a sociálneho rozvoja samosprávneho kraja a programov hospodárskeho rozvoja a sociálneho rozvoja obcí,
- Poslankyňa Oľga Keltošová – doplnenie §15 – Národný monitorovací výbor – o zástupcov verejnoprávnych inštitúcií. 

4)   Administratívna kapacita

Regionálny rozvoj a regionálna politika spadá od roku 1999 do kompetencie Ministerstva výstavby a regionálneho rozvoja SR (MVRR SR). Ministerstvo spolupracuje s ostatnými Ústrednými orgánmi štátnej správy, najmä s Ministerstvom životného prostredia, Ministerstvom pôdohospodárstva, Ministerstvom vnútra, Ministerstvom financií, Ministerstvom práce, sociálnych vecí a rodiny, Ministerstvom dopravy, pôšt a telekomunikácií, Ministerstvom hospodárstva, Ministerstvom spravodlivosti a Ministerstvom zahraničných vecí, ktoré sú zastúpené v Rade vlády SR pre regionálnu politiku (RVRP), ktorá bola zriadená v roku 1999  ako orgán pre všeobecnú koordináciu regionálneho rozvoja pod vedením podpredsedu vlády SR pre ľudské a menšinové práva a regionálny rozvoj. Podpredsedom Rady je minister výstavby a regionálneho rozvoja SR. 

Medziministerské prepojenie je zabezpečené tiež prostredníctvom Prípravného výboru pre štrukturálne fondy EÚ (PVŠF). Hlavnou úlohou PVŠF je zabezpečenie úspešnej prípravy Slovenska na efektívne využívanie finančných prostriedkov zo štrukturálnych fondov, koordináciu a monitorovanie predvstupových fondov. PVŠF implementuje Špeciálny prípravný program pre štrukturálnu politiku (SPP), ktorý bude ukončený v roku 2001.

Centrálnym miestom štátnej správy pre prevod prostriedkov z EÚ určených pre SR z predvstupových fondov je Národný fond (NF), ktorý zodpovedá za finančné riadenie predvstupových fondov EÚ v SR a za spolufinancovanie z verejných rozpočtov a iných finančných zdrojov v zmysle medzinárodných finančných dohôd pre predvstupové fondy.

Dňa 15. marca 2001 vláda SR schválila Národný plán regionálneho rozvoja (NPRR) do roku 2006 obsahujúci sedem sektorových operačných programov (SOP) a štyri regionálne operačné programy (ROP). NPRR ako základný strednodobý programový dokument uskutočňovania regionálnej politiky SR do roku 2006, ktorý nadväzuje na Integrovaný plán regionálneho rozvoja (IPRR – schválený vládou SR v decembri 1999 je zároveň základom pre získavanie prostriedkov z predvstupových fondov a po vstupe SR do EÚ zo štrukturálnych fondov EÚ.

Dňa 25. septembra 2000 schválila Rada vlády pre regionálnu politiku SR regionálne monitorovacie výbory (RMV) na regionálnej úrovni NUTS II, ktoré boli následne zriadené a ktoré sú zodpovedné za: schvaľovanie ROP pred ich predložením do vlády SR, monitoring implementácie ROP, schvaľovanie výročných a záverečných správ o implementácii ROP, ktoré sú pripravované pre Národný monitorovací výbor (NMV), určovanie kritérií pre výber projektov financovaných v rámci ROP. Zloženie RMV rešpektuje princíp partnerstva a členmi sú zástupcovia štátnej správy, samosprávy a sociálno-ekonomickí partneri.

Národný monitorovací výbor (NMV) pre NPRR bol vytvorený 11. septembra 2001. Bude reprezentovať ekonomickú a sociálnu súdržnosť v rámci SR a bude plniť nasledovné úlohy:
a)	schvaľovanie  NPRR, vrátane SOP a ROP pred ich predložením do vlády SR
b)	monitoring implementácie NPRR a navrhovanie opatrení pre jeho efektívnejšiu implementáciu
c)	schvaľovanie výročných a záverečných správ o implementácii NPRR
d)	branie na vedomie výročných a záverečných správ o plnení úloh regionálnych operačných a sektorových programov
e)	prerokovávanie a navrhovanie zmien v obsahu NPRR vláde SR
Zloženie NMV bude rešpektovať princíp partnerstva, s vyváženým členstvom mužov a žien. Bude zložený zo zástupcov štátnej správy, samosprávy, podnikateľskej sféry, vzdelávacích organizácií a výskumu a mimovládnych organizácií.

Koncom roka 2000 bola vytvorená funkčná integrovaná sieť regionálnych rozvojových agentúr (RRA). RRA sú neziskové organizácie, ktoré inštitucionálne spájajú verejnú správu, súkromný sektor a tretí sektor v príslušnom regióne a aktivizujú rozvoj príslušného regiónu využívaním finančných prostriedkov štátu, miestnej samosprávy a EÚ. Poskytnutie dotácie zo štátnych prostriedkov na ich činnosť je založené na zmluvnom základe s Ministerstvom výstavby a regionálneho rozvoja SR. Výška dotácie MVRR SR je diferencovaná s ohľadom na rozdielnosť sociálno-ekonomickej úrovne jednotlivých regiónov.

V rámci realizácie vstupných kritérií na členstvo v EÚ bol v spolupráci EÚ a SR vytvorený Špeciálny prípravný program pre štrukturálne fondy v SR, prostredníctvom ktorého by sa mala posilniť schopnosť krajiny efektívne realizovať regionálnu a štrukturálnu politiku. 

Implementačná agentúra regionálneho rozvoja (IARR) v rámci MVRR SR bola zriadená 1. júna 2001 za účelom plnenia úloh implementačnej agentúry pre PHARE ekonomickú a sociálnu súdržnosť a PHARE cezhraničnú spoluprácu. Po vstupe SR do EÚ bude plniť úlohy platobnej agentúry pre Európsky fond regionálneho rozvoja v súlade s nariadením Rady č. 1260/1999.

MPSVR SR v nadväznosti na budúce využívanie štrukturálnych fondov pripravuje svoje administratívne štruktúry, ktoré budú garantom za využívanie Európskeho sociálneho fondu (ESF) a spoluorganizátorom pri využívaní ostatných fondov. MPSVR SR 1. septembra 2001 zriadilo Riadiacu jednotku pre ESF, ktorá bude plniť úlohu Managing authority a koordinácie činnosti s inými relevantnými ministerstvami (MŠ SR, MF SR, MH SR, Ministerstvom pôdohospodárstva SR) ako aj s implementačnými jednotkami (v počiatočnom období to budú jednotky pri Národnom úrade práce a pri MŠ SR). 

Riadiaca jednotka pre ESF v rámci MPSVR SR v roku 2001 má 2 pracovníkov, v roku 2002 majú byť prijatí ďalší 2 pracovníci. V ďalších rokoch je MPSVR SR pripravené jednotku rozširovať v súlade s potrebami prípravného obdobia. Jednotka bude v prechodnom období riadiť aj prípravné programy pre ESF. MPSVR SR sa zároveň pripravuje na plnenie úlohy Payment authority a akreditovať túto jednotku (2003), tak aby bola počnúc termínom vstupu do EÚ schopná plniť aj úlohu finančného riadenia a kontroly. MPSVR SR uvažuje  aj o svojej budúcej úlohe informátora a vzdelávateľa pre ESF a spolu s Národným úradom práce, MŠ SR a ďalšími partnermi prehodnocuje v súčasnosti postavenie a úlohu Inštitútu pre ESF, ktorý vznikol na báze projektu ETF Turín pri Národnom úrade práce. 

Za prípravu a zavedenie štrukturálnych fondov v oblasti pôdohospodárstva zodpovedá MP SR, ktoré v rámci programu SAPARD zriadilo Monitorovací výbor pre program SAPARD a Agentúru SAPARD (agentúra má implementačný a platobný útvar). Táto bude centrálne vykonávať platby pre program SAPARD. Po vstupe do EÚ budú dané administratívne štruktúry plniť úlohy, spojené s využívaním pomoci z  Európskeho poľnohospodárskeho usmerňovacieho a záručného fondu (EAGGF).

Rovnako na využívanie pomoci z Kohézneho fondu v oblasti dopravy a životného prostredia využije SR v súčasnosti existujúce administratívne štruktúry, spojené s využívaním predvstupovej pomoci v rámci programu ISPA.

Ďalšie posiľňovanie administratívnej kapacity

Na základe materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ bude v roku 2002 posilnená administratívna kapacita MVRR SR o 17 zamestnancov a to nasledovne:
- Sekcia regionálnej politiky -  6 zamestnancov
- Implementačná agentúra regionálneho rozvoja - 10 osôb 
- Interný audítor - 1 zamestnanec 

V roku 2003 je plánované navýšenie počtu zamestnancov MVRR SR približne o 28 zamestnancov, z toho:
- Sekcia regionálnej politiky - 16 zamestnancov
- Implementačná agentúra regionálneho rozvoja - 12 zamestnancov. 

Kapitola č. 22 -Životné prostredie

1)   Základná charakteristika kapitoly

Kapitola otvorená: 			30. marca 2001
NP SR odovzdaná: 			8. decembra 2000 CONF-SK 73/00
Spoločná pozícia EÚ prijatá: 		28. marca 2001 CONF-SK 15/01
		revidovaná:  5. decembra 2001 CONF-SK 105/01
Dodatkové informácie:  		č. 1 - 1. august 2001 CONF-SK 57/01
			č. 2 - 5. november 2001 CONF-SK 98/01
			č. 3 -  21. novembra 2001 CONF-SK 102/01
Kapitola: 			predbežne uzavretá 11. decembra 2001

2)   Celkové hodnotenie stavu kapitoly

Od publikovania poslednej hodnotiacej správy dosiahla SR v kapitole Životné prostredie pokrok najmä v oblastiach horizontálnej legislatívy, kvality ovzdušia, odpadového hospodárstva, chemických látok a radiačnej ochrane. Je potrebné pokračovať v transpozícii acquis v oblastiach kvality vôd, kvality ovzdušia, geneticky modifikovaných organizmov, obalov a odpadov z obalov, ochrany prírody a kontroly priemyselného znečistenia.

SR má v kapitole Životné prostredie pripravený jasný harmonogram transpozície a podrobné plány implementácie vrátane finančných plánov. V strednodobom horizonte je potrebné zabezpečiť značné investície na implementáciu acquis v oblasti životného prostredia. Zároveň je nutné zvýšenie kapacít na implementáciu, najmä v oblastiach vôd, odpadov a kontroly priemyselného znečistenia a manažmentu rizík. Dostatok finančných i ľudských zdrojov je nutné zabezpečiť na všetkých inštitúciách podieľajúcich sa na implementácii požiadaviek acquis.

Informácia o prechodných obdobiach

Slovensko požiadalo vo svojej úvodnej Negociačnej pozícii o 9 prechodných období:

Ochrana ovzdušia
1. 	Smernica Rady č. 94/63/ES o riadení emisií VOC zo skladovania benzínu a jeho distribúcie z terminálov na čerpacie stanice – prechodné obdobie do 31. 12. 2010.

Odpadové hospodárstvo
2. 	Smernica Rady č. 94/67/ES o spaľovaní nebezpečného odpadu – do 31. 12. 2006.

Ochrana vôd
3. 	Smernica Rady č. 98/83/ES o kvalite vody určenej na ľudskú spotrebu (pitná voda) – do 31. 12. 2008.

4. 	Smernica Rady č. 91/271/EHS o čistení komunálnych odpadových vôd – do 31. 12. 2015.

5. 	Smernica Rady č. 76/464/EHS o znečistení spôsobenom určitými nebezpečnými látkami vypúšťanými do vodného prostredia – do 31. 12. 2006.

6. 	Smernica Rady č. 91/676/EHS o ochrane vôd pred znečistením spôsobenom dusičnanmi z poľnohospodárskych zdrojov – do 31. 12. 2008.

Kontrola priemyselného znečistenia
7. 	Smernica Rady č. 96/61/ES o integrovanej prevencii a kontrole znečistenia – do 31. 12. 2011.

8. 	Smernica Rady č. 88/609/EHS (v znení smernice 94/66/ES) o obmedzení emisií určitých znečisťujúcich látok z veľkých spaľovacích zariadení do ovzdušia – do 31. 12. 2010.

9. 	Smernica Rady č. 1999/13/ES o obmedzení emisií prchavých organických zlúčenín z použitia organických rozpúšťadiel v určitých činnostiach a zariadeniach – do 31. 12. 2010.

Uznesením vlády SR č. 1019 z 24.10.2001  bola schválená zmena negociačného mandátu pre postup rokovaní s EÚ v kapitole životné prostredie, na základe ktorého sa upravuje počet aj dĺžka žiadostí o prechodné obdobia. Z pôvodného počtu 9 žiadostí o prechodné obdobia došlo k stiahnutiu 3 prechodných období (smernica pre pitnú vodu, dusičnany a prchavé organické látky z rozpúšťadiel) a pribudla 1 nová žiadosť o prechodné obdobie (smernica o obaloch a odpadoch z obalov). 

Prehľad žiadostí o prechodné obdobie v zmysle schváleného mandátu uznesením vlády SR č. 1019 z 24.10.2001 reflektuje výsledky rokovaní SR - EÚ:

1.	Smernica Rady č. 94/63/ES o riadení emisií VOC zo skladovania benzínu a jeho distribúcie z terminálov na čerpacie stanice – (prechodné obdobie pôvodne do roku 2010).
SR prehodnotila pôvodnú žiadosť o prechodné obdobie pre zariadenia spadajúce pod túto smernicu. Nové zariadenia budú v súlade s acquis k dátumu vstupu SR do EÚ. Pre existujúce zariadenia sa žiadosť o prechodné obdobie skracuje do konca roku 2004 resp. do roku 2007, v závislosti od druhu zariadení.

2.	Smernica Rady č. 94/67/ES o spaľovaní nebezpečného odpadu – (prechodné obdobie pôvodne do roku 2006).
Požadovaná dĺžka prechodného obdobia (do 2006) ostala zachovaná, žiadosť je špecifikovaná na 11 spaľovní nemocničného odpadu a 7 spaľovní priemyselného odpadu.

3.	Smernica Rady č. 98/83/ES o kvalite vody určenej na ľudskú spotrebu (pitná voda) – (prechodné  obdobie pôvodne do roku 2008).
SR ustúpila od požiadavky na prechodné obdobie a využila možnosť ustanovení platnej smernice, ktorá umožňuje dosiahnutie súladu pre jednotlivé kvalitatívne ukazovatele pitnej vody a pre relevantné vodné zdroje verejného zásobovania obyvateľstva pitnou vodou do 3 rokov od termínu vstupu do EÚ, t.j. do konca roku 2006. Súčasne je tiež možné v odôvodnených prípadoch požiadať po uplynutí tejto doby o jej ďalšie predĺženie. Akceptácia využitia výnimky pre implementáciu smernice o pitnej vode umožní dosiahnutie adekvátnych podmienok, zodpovedajúcich požiadavkám na prechodné obdobie. 

4.	Smernica Rady č. 91/271/EHS o čistení komunálnych odpadových vôd –  (prechodné obdobie pôvodne do roku 2015).
Pozícia SR sa v súvislosti s touto smernicou nezmenila, požadovaná dĺžka prechodného obdobia (do 2015) ostala zachovaná, došlo však k špecifikácii žiadosti pre jednotlivé kategórie aglomerácií: pre aglomerácie s počtom „ekvivalentných„ obyvateľov nad 10000 do roku 2010, pre aglomerácie s počtom „ekvivalentných„ obyvateľov medzi 2000 a 10000 do roku 2015.

5.	Smernica Rady č. 76/464/EHS o znečistení spôsobenom určitými nebezpečnými látkami vypúšťanými do vodného prostredia –  (prechodné obdobie pôvodne do roku 2006).
Pozícia SR sa v súvislosti s touto smernicou nezmenila, požadovaná dĺžka prechodného obdobia (do 2006) ostala zachovaná, pričom je špecifikovaná len na 3 zariadenia.

6.	Smernica Rady č. 91/676/EHS o ochrane vôd pred znečistením spôsobenom dusičnanmi z poľnohospodárskych zdrojov – (prechodné obdobie pôvodne do roku 2008).
SR ustúpila od požiadavky na prechodné obdobie (do 2008) s využitím ustanovení existujúcej smernice, ktoré umožňujú vypracovanie akčných programov na znižovanie znečistenia vôd dusičnanmi, spôsobeného poľnohospodárskymi zdrojmi v „zraniteľných zónach„ do doby vstupu a ich implementáciu počas nasledujúceho obdobia 4 rokov, čo v prípade naplnenia referenčného dátumu vstupu k 1. 1. 2004 pre SR znamená do konca roku 2007.

7.	Smernica Rady č 96/61/ES o integrovanej prevencii a kontrole znečistenia – (prechodné obdobie pôvodne do roku 2011).
Požiadavka prechodného obdobia zostala zachovaná, len je špecifikovaná na 10 zariadení s rôznou dĺžkou prechodného obdobia, najdlhšie do 31. decembra 2011.

8.	Smernica Rady č. 88/609/EHS (v znení smernice 94/66/ES) o obmedzení emisií určitých znečisťujúcich látok z veľkých spaľovacích zariadení do ovzdušia – (prechodné obdobie pôvodne do roku 2010).
Prechodné obdobie sa vzťahuje na troch prevádzkovateľov veľkých spaľovacích zariadení (nových zariadení) pričom dĺžka prechodného obdobia sa skracuje do 31. decembra 2007. Ostatné nové spaľovacie zariadenia budú v súlade s požiadavkami smernice 88/609 k dátumu vstupu SR do EÚ. Prechodné obdobie sa pre existujúce zariadenia nežiadalo. 

9.	Smernica Rady č. 1999/13/ES o obmedzení emisií prchavých organických zlúčenín z použitia organických rozpúšťadiel v určitých činnostiach a zariadeniach – (prechodné obdobie pôvodne do roku 2010).
SR ustúpila od prechodného obdobia pre uvedenú smernicu (pôvodne do roku 2010). SR využila možnosť poskytnutú smernicou pre existujúce zariadenia ktoré budú v súlade s acquis  k 30. októbra 2007. Nové zariadenia spadajúce pod smernicu budú v súlade s jej požiadavkami k dátumu vstupu SR do EÚ.

10.	Smernica 94/62/ES o obaloch a odpadoch z obalov – (prechodné obdobie pôvodne do roku 2007).
Prechodné obdobie bolo udelené v požadovanej dĺžke t.j. do roku 2007.

3)   Stav prijímania legislatívy v kapitole

•	zákony prijaté/novelizované v súvislosti s integračným procesom
Horizontálna legislatíva
- zákon č. 17/1992 Zb. o životnom prostredí v znení zákona NR  SR č. 127/1994 Z. z. zákona NR SR č. 287/1994 Z. z. , zákona č. 171/1998 Z. z.  a zákona č. 211/2000 Z. z.
 - zákon č. 69/1998 Z. z. o Štátnom fonde životného prostredia.
Ochrana ovzdušia
- zákon č. 309/1991 Zb. o ochrane ovzdušia pred znečisťujúcimi látkami (zákon o ovzduší) v znení zákona č. 218/1992 Zb.,  zákona NR SR č. 148/1994 Z. z., zákona NR SR č. 256/1995  Z. z., zákona č. 393/1998 Z. z. a zákona č. 459/2000 Z. z. 
- zákon Slovenskej národnej rady č. 134/1992 Zb. o štátnej  správe ochrany ovzdušia v znení zákona NR SR č. 148/1994  Z. z., zákona NR SR č. 256/1995 Z. z., zákona NR SR č.  222/1996 Z. z. , zákona č. 76/1998 Z.  z.,  zákona č. 393/1998 Z. z. a zákona č. 459/2000 Z. z.
- zákon č. 76/1998 Z. z. o ochrane ozónovej vrstvy Zeme a o doplnení zákona č. 455/1991    
Zb. o živnostenskom podnikaní (živnostenský zákon) v znení neskorších predpisov v  znení zákona č. 408/2000Z.z.
- zákon č. 401/1998 Z. z. o poplatkoch za znečisťovanie ovzdušia v znení zákona č. 161/2001 Z. z. 

Odpadové hospodárstvo
- zákon NR SR č. 327/1996 Z. z. o poplatkoch za uloženie  odpadov.
- zákon č. 223/2001 Z. z. o odpadoch a o zmene a doplnení niektorých zákonov

Ochrana vôd
- zákon č. 138/1973 Zb. o vodách (vodný zákon) v znení zákona  NR SR č. 238/1993 Z. z., zákona NR SR č. 199/1995 Z. z.  a zákona NR SR č. 304/1995 Z. z.

Ochrana prírody a krajiny
- zákon NR SR č. 287/1994 Z. z. o ochrane prírody a krajiny  v znení zákona NR SR č. 222/1996 Z. z. a zákona č. 211/2000 Z. z.

•	zákony, ktoré sú t. č. v legislatívnom procese
Návrhy zákonov predložené Národnej rade Slovenskej republiky
- vládny návrh zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov (číslo tlače 1223)
- vládny návrh zákona o používaní genetických technológií a geneticky modifikovaných organizmov (číslo tlače 1245)
- vládny návrh zákona o ochrane vôd a o nakladaní s vodami a o zmene a doplnení niektorých zákonov (číslo tlače 1255)
- vládny návrh zákona o prevencii závažných priemyselných havárií a o doplnení niektorých zákonov (číslo tlače 1269)
Návrhy zákonov po medzirezortnom pripomienkovom konaní:
- návrh zákona o ochrane ovzdušia (prebieha vyhodnocovanie medzirezortného pripomienkového konania)

•	prioritné legislatívne úlohy z hľadiska EI na rok 2002
- novela zákona o odpadoch s cieľom úplnej harmonizácie s nariadením Rady 93/259/EHS, rozhodnutím EK 94/721/EHS a rozhodnutím EK 94/774/EHS
  Termín účinnosti: 1. štvrťrok 2003
- zákon o ochrane ovzdušia
	Termín účinnosti. 1.12. 2002
- zákon o obaloch a odpadoch z obalov
	Termín účinnosti: 2. polrok 2002
- novela zákona o ochrane prírody a krajiny 
	Termín účinnosti: 1.1.2003
- zákon o systéme environmentálne orientovaného riadenia a auditu
	Termín účinnosti: 1.1.2003
 - zákon o environmentálnom označovaní výrobkov 
	Termín účinnosti: 1.1.2003
- zákon o aplikácii čistiarenského kalu a dnových sedimentov do pôdy, ktorým sa transponuje smernica 86/278/EHS (MP SR)
	Termín účinnosti: 1.1.2003

- nariadenie vlády SR, ktorým sa ustanovujú ukazovatele prípustného stupňa znečistenia vôd Termín účinnosti: v nadväznosti na termín účinnosti zákona o ochrane vôd a o nakladaní s vodami
- transformovať nariadenie vlády SR č 92/1996 Z. z. na vyhlášku MŽP SR, ktorou sa vykonávajú niektoré ustanovenia zákona o ochrane ovzdušia a vydať vyhlášku MŽP SR o kvalite ovzdušia 
  Termín účinnosti: v nadväznosti na termín účinnosti zákona o ochrane ovzdušia
- vydať vyhlášku o zisťovaní množstva vypúšťaných znečisťujúcich látok, o spôsobe a podmienkach zisťovania, sledovania a preukazovania údajov o dodržaní určených emisných limitov a všeobecných podmienok prevádzkovania a o požiadavkách na technické prostriedky na monitorovanie emisií a imisií
	Termín účinnosti: v nadväznosti na termín účinnosti zákona o ochrane ovzdušia
- vydať 6 vyhlášok k zákonu o prevencii závažných havárií s prítomnosťou nebezpečných látok 
Termín účinnosti: v nadväznosti na termín účinnosti zákona o prevencii závažných havárií s prítomnosťou nebezpečných látok
- zriadiť v rámci Slovenskej agentúry životného prostredia pracovisko na archivovanie dokumentácií EIA a zabezpečiť poskytovanie informácií podľa zákona, t. j. 15 rokov od posúdenia činnosti
	Termín: jún 2002
- realizovať projekt EÚ NATURA 2000
Termín spracovania dát: marec 2003
Termín predloženia národného zoznamu SCI Európskej komisii: december 2003

Spolupráca s NR SR z hľadiska prijímania zákonov prioritných z hľadiska európskej integrácie

•	Poslanecké návrhy, ktoré neboli v súlade s acquis schválené v NR SR:
- návrh predsedu výboru NR SR pre životné prostredie a ochranu prírody RNDr. Ladislava Ambróša, ktorým bol novelizovaný zákon č. 401/1998 Z. z. o poplatkoch za znečisťovanie ovzdušia je zákon č. 161/2001 Z. z.

•	ďalšie zákony prijaté/novelizované v súvislosti s integračným procesom, ktoré nespadajú do kompetencie MŽP SR:
Horizontálna legislatíva
- zákon č. 211/2000 Z. z. o slobodnom prístupe k informáciám a o zmene a doplnení niektorých zákonov

Ochrana ovzdušia
- zákon č. 264/1999 Z. z. o  technických požiadavkách na výrobky a o posudzovaní zhody a o 
  zmene a doplnení niektorých zákonov

Odpadové hospodárstvo
- zákon č. 136/2000 Z. z. o hnojivách
- zákon č. 307/1992 Zb. o ochrane poľnohospodárskeho pôdneho fondu

Ochrana vôd
- zákon č. 272/1994 Z. z. o ochrane zdravia ľudí v znení neskorších predpisov

Ochrana prírody a krajiny
- zákon č. 337/1998 Z. z. o veterinárnej starostlivosti
- zákon č. 115/1995 Z. z. o ochrane zvierat
- zákon č. 23/1962 Zb. o poľovníctve (v súčasnosti máme na pripomienkovaní legislatívny 
  zámer o novom pripravovanom zákone o poľovníctve)
- zákon č. 102/1963 Zb. o rybárstve (návrh nového zákona bol už predložený NR SR)

Kontrola priemyselného znečistenia a manažment rizík 
- zákon č. 330/1996 Z. z. o bezpečnosti a ochrane zdravia pri práci.
- zákon č. 163/2001 Z. z. o chemických látkach a chemických prípravkoch.
- zákon č. 42/1994 Z. z. o civilnej ochrane obyvateľstva

Chemické látky a geneticky modifikované organizmy
- zákon č. 115/1995 Z. z. o ochrane zvierat.
- zákon č. 163/2001 Z. z. o chemických látkach a chemických prípravkoch.
- zákon č. 272/1994 Z. z. o ochrane zdravia ľudí v znení neskorších predpisov

Hluk z motorových vozidiel a strojov
- zákon č. Zákon č. 264/1999 Z. z. o  technických požiadavkách na výrobky a o posudzovaní 
  zhody a o zmene a doplnení niektorých zákonov.
- zákon č. 634/1992 Zb. o ochrane spotrebiteľa

Jadrová bezpečnosť a radiačná ochrana
- zákon č. 272/1994 Z. z. o ochrane zdravia ľudí v znení neskorších predpisov.
- zákon č. 130/1998 Z. z. o mierovom využití jadrovej energie.
- zákon č. 152/1995 Z. z. o potravinách.

Civilná ochrana
- zákon č. 42/1994 Z. z. o civilnej ochrane obyvateľstva

4)   Administratívna kapacita

Na základe uznesenia vlády SR číslo 702/2001 k analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ bolo pre kapitolu Životné prostredie schválené navýšenie počtu o 170 zamestnancov v roku 2002. Okrem uvedenej kvóty 170 osôb boli v rozpočtovej kapitole Všeobecná pokladničná správa alokované finančné zdroje umožňujúce prijať ďalších 29 zamestnancov. To pre kapitolu Životné prostredie spolu predstavuje zvýšenie o 199 osôb v roku 2002. Uvedené miesta budú rozdelené nasledovne:

Rezort životného prostredia bude posilnený o 	89 zamestnancov
Odbory životného prostredia na OÚ a KÚ o 	88 
Štátne zdravotné ústavy (MZ SR) o 	9
Ministerstvo pôdohospodárstva SR o 	4
Colné úrady o 	2
Národný inšpektorát práce o	5
SOI o 	1
Ministerstvo hospodárstva SR o 	1

Požiadavky na počet zamestnancov pri príprave návrhu štátneho rozpočtu na rok 2002 predstavovali 402 zamestnancov a boli akceptované na 49,5%. V plnom rozsahu ide o zvýšenie počtu zamestnancov rozpočtových organizácií.
Zvýšenie počtu zamestnancov dotknutých príspevkových organizácií bude v kompetencii rezortných ministerstiev. Plnenie nových úloh SHMÚ a SAŽP je vo vládnom návrhu štátneho rozpočtu zabezpečené.

V posilňovaní inštitúcií v kapitole Životné prostredie bude potrebné pokračovať aj v roku 2003, kedy sa predpokladá zvýšenie počtu pracovníkov o 403 osôb. Pri stanovení uvedeného počtu osôb sme vychádzali z nasledujúcich údajov:

Uznesením č. 783/2000 vláda SR vzala na vedomie materiál „Administratívne potreby na implementáciu práva EÚ a ich finančné zabezpečenie„ v ktorom sme pre kapitolu 22 požadovali navýšenie počtu pracovníkov v roku 2003 o 200 osôb. K tomu bol pripočítaný rozdiel počtu pracovníkov z roku 2002, kde nami navrhovaný počet bol 402 a vládou schválené navýšenie bolo 199 osôb. Rozdiel predstavuje 203 pracovníkov. Spolu je preto nutné zabezpečiť navýšenie počtu pracovníkov pre kapitolu Životné prostredie v roku 2003 o 403 osôb (200 + 203).

Porovnanie prechodných období kandidátskych krajín do EÚ v kapitole Životné prostredie

Acquis		Česká Rep.	Estónsko	Litva	Lotyšsko	Maďarsko	Poľsko	Slovenská Rep.	Slovinsko	
94/63/ES VOC skladovanie palív	sklady >50000 t/y						2005	2004		
	sklady >25000 t/y			2007			2005			
	sklady <25000 t/y		2006	2007	2008		2005	2007		
	napúšťanie >150000 t/y						2004	2004		
	napúšťanie >25000 t/y						2005			
	napúšťanie ostatné		2006	2007	2008		2005	2007		
	mobilné nádrže cestné			2005	2008		2005	2007		
	mobilné nádrže železničné			2005			2005			
	čerp. stan. >1000 m3				2004		2005	2004		
	čerp. stan. >500 m3		2006	2007	2008		2005	2007		
	čerp. stan. <500 m3		2006	2007	2008		2005	2007		
1992/32/ES
obsah síry v palivách							2006			
94/67/ES
spaľovanie odpadu						6/2005 
		2006
 		
1999/31/ES
skládky odpadu							6/2012			
94/62/ES 
odpad z obalov	čl. 6	2005		2006	2007	2005	2007	2007	2007	
259/93/ES
prevoz odpadov							2007			
98/83/ES pitná voda			2013		2015					
91/271/EHS čistenie mestských odpadových vôd	aglomerácie >100000				2008 		2010			
	aglomerácie >10000	2006	2009	2007	2011 	2010	2015	2010	2012	
	aglomerácie >2000	2010	2010	2009	2015 	2015	2015	2015 	2015	
	potrav. priemysel					2008	2010			
79/464/
EHS nebezpečné látky							2007	2006
		
96/61/ES IPPC	staré zariadenia				2010 		2010	2011
	2011 
	
88/609/
EHS veľké spaľovacie zariadenia						2004 
		2007
		
97/43/EURATOM ionizujúce žiarenie							2006			

Kapitola č. 23 - Ochrana spotrebiteľa a zdravia

1)   Základná charakteristika kapitoly

Kapitola otvorená: 			24. októbra 2000
NP SR odovzdaná:  			26. mája 2000 CONF-SK 35/00
Spoločná pozícia EÚ prijatá: 		20. októbra 2000 CONF-SK 52/00
Kapitola: 				predbežne uzatvorená 24. októbra 2000

2)   Celkové hodnotenie stavu kapitoly

Podľa Pravidelnej správy EK o hodnotení pokroku SR pri príprave na vstup do EÚ za rok 2001, zo dňa 13. novembra 2001, bude pre SR v nasledujúcom období prioritou  implementácia  zostávajúcich smerníc EÚ tak, ako je to deklarované v negociačnej pozícii ku kapitole 23 - Ochrana spotrebiteľov a zdravia. Zároveň bude prijatá legislatíva upravujúca trhový dozor  (zákon o štátnej kontrole vnútorného trhu vo veciach ochrany spotrebiteľa) a v súvislosti s tým dobudované kapacity na zabezpečenie efektívneho vykonávania trhového dozoru. 

3)	Stav prijímania legislatívy v kapitole 

Prijaté právne predpisy 

•	zákon č. 310/1999 Z. z, ktorým sa novelizoval zákon č. 634/1992 Zb. o ochrane spotrebiteľa ( účinnosť od 1. 1. 2000 )
     -   implementácia smernice o všeobecnej bezpečnosti výrobkov (92/59/EHS)
     -   implementácia smernice o nebezpečných imitáciách ( 87/357/EHS )
     -  čiastočná  implementácia  smernice  o  neprimeraných    podmienkach    spotrebiteľských            
         zmlúv (93/13/EHS )
•	zákon č. 294/1999 Z.z. o zodpovednosti za škodu spôsobenú vadným výrobkom  (účinnosť od 1. 12. 1999 )
     - implementácia smernice o občiansko-právnej zodpovednosti výrobcu za výrobok     (85/374/EHS, v znení 1999/34/ES) s výnimkou ustanovenia spodnej hranice zodpovednosti za škodu 
•	zákon č. 147/2001 Z. z. o reklame a o zmene a doplnení niektorých zákonov ( účinnosť od 1. 5. 2001 )
-	implementácia smernice o klamlivej reklame (84/450/EHS v znení 97/53/ES) 
-	implementácia smernice o porovnávacej reklame (84/450/EHS v znení 97/55/ES).
•	zákon č. 108/2000 Z.  z. o ochrane spotrebiteľa pri podomovom predaji a zásielkovom predaji (účinnosť od. 1. 4. 2000 )
     -   implementácia smernice o podomovom predaji ( 85/577/EHS )
     -   implementácia smernice o zásielkovom predaji ( 97/7/ES)
•	zákon č. 258/2001 Z. z.  o spotrebiteľských úveroch a o zmene a doplnení zákona SNR č. 71/1986 Zb. o Slovenskej obchodnej inšpekcii v znení neskorších predpisov ( účinnosť od 1. 10. 2001 ) 
     -  implementácia smernice o spotrebiteľskom úvere ( 87/102/EHS v znení 90/88/EHS a     98/2/ES )
•	zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov ( účinnosť od 1. 10. 2001 )
     - implementácia smernice o organizovanom cestovaní a dovolenkových zájazdoch  (90/314/EHS )
•	vyhláška Ministerstva hospodárstva SR č. 18/1999 Z. z., ktorou sa ustanovujú podrobnosti o označovaní zloženia a spôsobe zaobchádzania s textilnými výrobkami ( účinnosť od 1. 7. 1999)
     -   implementácia smernice o názvoch textílií ( 96/74/ES v znení 97/37/ES )
•	vyhláška Ministerstva hospodárstva SR č. 105/2001 Z. z. o označovaní materiálového zloženia obuvi ( účinnosť od 1. 4. 2001 )
     -  implementácia  smernice o označovaní materiálov použitých v hlavných zložkách obuvi určenej na predaj spotrebiteľovi ( 94/11/ES )
•	vyhláška Ministerstva hospodárstva SR č. 106/2001 Z.z. o označovaní materiálového zloženia výrobkov z krištáľového skla ( účinnosť od 1. 4. 2001 )
     - implementácia  smernice o aproximácii zákonov vzťahujúcich sa na krištáľové sklo (69/493/EHS)

Právne predpisy v legislatívnom procese 

•	návrh zákona o štátnej kontrole vnútorného trhu vo veciach ochrany spotrebiteľa
      - návrh zákona o štátnej kontrole vnútorného trhu vo veciach ochrany spotrebiteľa bol prerokovaný a schválený vládou SR dňa 7. 11. 2001. Návrh zákona bol dňa 12. 11. 2001 predložený na rokovanie NR SR, prerokovaný v prvom a postúpený do druhého čítania v januári 2002.
         Predpokladaná účinnosť : 1. 3. 2002

Prioritné legislatívne úlohy z hľadiska EI na rok 2002

•	prijať právny predpis implementujúci smernicu 98/6/ES o označovaní spotrebiteľských výrobkov cenami
     Predpokladaná účinnosť : 1. 3. 2002
•	prijať novelu Občianskeho zákonníka implementujúcu smernicu 94/47/ES o striedavom užívaní nehnuteľností účastníckym striedavým spôsobom
    Predpokladaná účinnosť: 1. 1. 2003
•	prijať novelu Občianskeho zákonníka úplne implementujúcu smernicu 93/13/EHS o neprimeraných podmienkach spotrebiteľských zmlúv.
    Predpokladaná účinnosť : 2003
•	prijať nariadenie vlády SR o dostupnosti spotrebiteľskej informácie o palivovej úspornosti a emisiách CO2 v súvislosti s predajom nových motorových vozidiel
    Predpokladaná účinnosť. 1.7. 2001

Ďalšie úlohy na  rok 2003

•	prijať novelu Občianskeho zákonníka implementujúcu smernicu 1999/44/ES o určitých aspektoch nákupu spotrebiteľského tovaru a záruk
•	pripraviť novelu zákona č. 634/1992 Zb. o ochrane spotrebiteľa v súvislosti s implementáciou novej smernice o všeobecnej bezpečnosti výrobkov
•	pripraviť novelu zákona č. 634/1992 Zb. o ochrane spotrebiteľa v súvislosti s implementáciou smernice 1999/94/ES, ktorá sa vzťahuje na dostupnosť spotrebiteľských informácií o palivovej úspornosti a emisiách C02 v súvislosti s predajom nových osobných vozidiel
•	prijať novelu Občianskeho súdneho poriadku  a novelu zákona č. 634/1992 Zb. o ochrane spotrebiteľa v súvislosti s implementáciou smernice o súdnych príkazoch 98/27/ES.

4)   Administratívna kapacita

Hlavný dozorný orgán v ochrane spotrebiteľa - Slovenská obchodná inšpekcia má v súčasnom období  297 zamestnancov. V roku 2002 sa počet pracovníkov SOI zvyšuje o 61, z toho na základe uznesenia vlády SR č. 702/2001 pre negociačnú kapitolu č. 23 sa zvyšuje limit počtu nových zamestnancov o 31, zvyšných 30 zamestnancov bude delimitovaných z úrovne krajských a okresných úradov. Celkový počet pracovníkov Slovenskej obchodnej inšpekcie je 358 a vytvára predpoklady pre účinný a efektívny výkon trhového dozoru vo veciach ochrany spotrebiteľa. 

Kapitola č. 24 - Spolupráca v oblasti spravodlivosti a vnútra

1)   Základná charakteristika kapitoly

Kapitola otvorená: 			27. júna 2001
NP SR odovzdaná: 			8. decembra 2000 CONF-SK 74/00
Spoločná pozícia EÚ prijatá: 		22. júna 2001 CONF-SK 50/01
Dodatkové informácie: 		č. 1 - 23. apríla 2001 CONF-SK 23/01
č. 2 - 17. júla 2001 CONF-SK 55/01
č. 3 - 12. septembra 2001 CONF-SK 83/01
č. 4 - 19. septembra 2001 CONF-SK 87/01
č. 5 - 24. septembra 2001 CONF-SK 88/01   
Kapitola: 				otvorená 

2)   Celkové hodnotenie stavu kapitoly

Kapitola Spolupráca v oblasti spravodlivosti a vnútorných vecí(záležitostí) bola otvorená na stretnutí Konferencie 27.6.2001. Negociačná pozícia SR bola odovzdaná EK 8.12.2000. Z hľadiska posunu rokovaní bolo potrebné dopracovať viaceré otvorené otázky identifikované v Spoločnej pozícii EÚ v oblasti ochrany údajov, vízovej politiky, ochrany hraníc, migrácie, azylu, policajnej spolupráce, boja proti podvodom a korupcii, drog, colnej spolupráce, spolupráce v oblasti súdnictva, spolupráce v trestných a civilných veciach. Ucelená dodatková informácia, ako aj Schengenský akčný plán, boli Konferencii odovzdané v septembri 2001. Vo februári 2001 sa uskutočnila v SR Druhá hodnotiaca misia expertov EÚ pre oblasť spravodlivosti a vnútra, ktorá identifikovala konkrétne nedostatky pri výkone činností vo vyššie uvedených problematikách. Európska komisia spracovala zatiaľ prvý návrh správy z tejto misie, ktorý zástupcovia SR pripomienkovali  na rokovaní v Bruseli 8.10.2001 s tým, že zástupcovia  EK prisľúbili jej modifikáciu a opravy, nakoľko obsahovala nepodložené tvrdenia. Záverečná verzia správy doposiaľ nebola do SR doručená. Po jej doručení sa s návrhom opatrení na odstránenie, resp. elimináciou zistených nedostatkov budú zaoberať zainteresované rezorty. Dňa 7.11.2001 sa uskutočnili v Bruseli technické konzultácie  za účelom doplnenia informácií k Spoločnej pozícii EÚ pre kapitolu 24, zamerané na oblasť pôsobnosti justície, na ochranu  osobných údajov, na novú cudzineckú legislatívu, na medzinárodnú policajnú spoluprácu, na boj proti terorizmu a oblasť colníctva. Všeobecne možno hodnotiť, že SR dosiahla pokrok v implementácii acquis predovšetkým v novele zákona o Policajnom zbore, v pripravenom novom zákone o pobyte cudzincov a v pripravoval novom zákone o utečencoch. Pre rok 2002 zostávajú úlohy implementovať tzv. sekundárne acquis týkajúce sa  vzniku nových inštitúcií v Policajnom zbore a zabezpečenia lepšej koordinácie medzi jednotlivými službami, materiálneho a personálneho posilnenia ochrany hraníc, zosúladenia ochrany osobných údajov v informačných systémoch polície s acquis a s požiadavkami Europolu,  vybudovanie on-line systému vydávania víz, implementácie Schengenského akčného plánu, zriadenia nezávislého druhostupňového orgánu v azylovom konaní, vybudovanie informačného systému colnej služby  a posilnenia kapacít v boji proti  organizovanému zločinu.

3)   Stav prijímania legislatívy v danej kapitole

•	Zoznam prijatých zákonov/ noviel zákonov
(všetky uvedené predpisy súvisia s integračným procesom)

P.č.	Zákon/ novela zákona	Platnosť	Účinnosť	
1	Zákon č. 366/2000 Z.z., ktorým sa mení a dopĺňa zákon č. 141/1961 Zb. o trestnom konaní súdnom (Trestný poriadok) v znení neskorších predpisov	7.11.2000	7.11.2000	
2	Zákon č. 367/2000 Z.z. o ochrane pred legalizáciou príjmov z trestnej činnosti a o zmene a doplnení niektorých zákonov	8.11.2000	1.1.2001	
3	Zákon č. 385/2000 Z.z. o sudcoch a prísediacich a o zmene a doplnení niektorých zákonov	23.11.2000	1.1.2001	
4	Zákon č. 388/2000 Z.z., ktorým sa dopĺňa zákon č. 135/1961 Zb. o pozemných  komunikáciách v znení neskorších predpisov (cestný zákon)	24.11.2000	1.1.2001	
5	Zákon č. 399/2000 Z.z., ktorým sa dopĺňa zákon č. 140/1961 Zb. Trestný zákon v znení neskorších predpisov 	30.11.2000	1.12.2000	
6	Zákon č. 404/2000 Z.z., ktorým sa mení a dopĺňa zákon č. 424/1991 Zb. o združovaní v politických stranách a v politických hnutiach v znení neskorších predpisov 	30.11.2000	1.1.2001	
7	Zákon č. 417/2000 Z.z., ktorým sa mení a dopĺňa zákon č. 200/1998 Z.z. o štátnej službe colníkov a o zmene a doplnení niektorých Ďalších zákonov v znení neskorších predpisov a o zmene zákona Slovenskej národnej rady 4. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov 	7.12.2000	1.1.2001	
8	Zákon č. 464/2000 Z.z., ktorým sa mení a dopĺňa zákon č. 73/1998 Z.z. o štátnej službe príslušníkov Policajného  Zboru, Slovenskej informačnej služby, Zboru väzenskej a justičnej stráž e Slovenskej republiky a Železničnej polície v znení neskorších predpisov 	23.12.2000	1.1.2001	
9	Zákon č.4/2001 Z.z. o Zbore väzenskej a justičnej stráže	10.1.2001 	1.2.2001	
10	Zákon č. 6/2001 Z.z., ktorým sa mení a dopĺňa zákon Slovenskej národnej rady č, 369/1990 Zb. o obecnom zriadení v znení neskorších predpisov 	11.1.2001	1.2.2001	
11	Zákon č. 115/2001 Z.z., ktorým sa mení a dopĺňa zákon Národnej rady Slovenskej republiky č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky 	30.3.2001	1.5.2001	
12	Zákon č. 122/2001 Z.z., ktorým sa mení a dopĺňa zákon č. 372/1990 Zb. o priestupkoch v znení neskorších predpisov	5.4.2001	5.4.2001	
13	Zákon č. 152/2001 Z.z., ktorým sa dopĺňa zákon č. 424/1991 Zb. o združovaní v politických stranách  a v politických hnutiach v znení neskorších predpisov a ktorým sa dopĺňa zákon Slovenskej národnej rady č. 73/1992 Zb. o audítoroch a Slovenskej komore audítorov v znení neskorších predpisov	27.4.2001	1.5.2001	
14	Zákon č. 153/2001 Z.z. o prokuratúre	28.4.2001	1.5.2001	
15	Zákon č. 154/2001 Z.z. o prokurátoroch a právnych čakateľoch prokuratúry 	28.4.2001	1.5.2001	
16	Zákon č. 238/2001 Z.z. Colný zákon	28.6.2001	1.7.2001	
17	Zákon č. 240/2001 Z.z. o orgánoch štátnej správy v colníctve	28.6.2001 	1.7.2001	
18	Zákon č. 241/2001 Z.z. o ochrane utajovaných skutočností a o zmene a doplnení niektorých zákonov	29.6.2001	1.7.2001	
19	Zákon č. 252/2001 Z.z., ktorým sa mení a dopĺňa zákon Národnej rady Slovenskej republiky č. 42/1994 Z.z. o civilnej ochrane obyvateľstva v znení neskorších predpisov 	7.7.2001	1.8.2001	
20	Zákon  č. 253/2001 Z.z., ktorým sa dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov	7.7.2001	1.8.2001	
21	Zákon č. 261/2001 Z.z., ktorým sa mení a dopĺňa Občiansky zákonník v znení neskorších predpisov 	12.7.2001	1.9.2001	
22	Zákon č. 279/2001 Z.z., ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov 	18.7.2001	1.9.2001	
23	Zákon č. 291/2001 Z.z., ktorým sa mení a dopĺňa zákon Národnej rady Slovenskej republiky č. 233/1995 Z.z. o súdnych exekútorov a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov	26.7.2001	26.7.2001	
24	Zákon č. 302/2001 Z.z o samospráve vyšších územných celkov (zákon o samosprávnych krajoch)	27.7.2001	1.12.2001	
25	Zákon č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku 	27.7.2001	27.7.2001	
26	Zákon č. 314/2001 Z.z. o ochrane pred požiarmi	11.8.2001	1.4.2001	
27	Zákon č. 315/2001 Z.z. o Hasičskom a záchrannom zbore	11.8.2001	1.4.2001	
28	Zákon č. 490/2001 Z. z., ktorým sa mení a dopĺňa zákon č. 171/1993 Z. z. o Policajnom zbore v znení neskorších predpisov a o zmene a o doplnení niektorých zákonov	18.10.2001	1.12.2001	
29	Zákon č. 439/2001 Z.z., ktorým sa mení a dopĺňa zákon č. 135/1961 Zb. o pozemných komunikáciách  (cestný zákon) v znení neskorších predpisov	8.11.2001	1.1.2002	
30	Zákon č. 440/2001 Z.z., ktorým sa mení a dopĺňa zákon č. 379/1997 Z.z. o prevádzkovaní súkromných bezpečnostných služieb a podobných činností, o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o  doplnení zákona č . 65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení zákona č. 225/2000 Z.z. 	8.11.2001	1.1.2002	
31	Zákon č. 453/2001 Z.z.,  ktorým sa mení a dopĺňa zákon Slovenskej národnej rady č, 369/1990 Zb. o obecnom zriadení v znení neskorších predpisov a menia a dopĺňajú sa niektoré ďalšie zákony	15.11.2001	1.1.2002	

•	Zákon o pobyte cudzincov  a o zmene a doplnení niektorých súvisiacich predpisov – schválený parlamentom dňa 14. 12. 2001
    Zákon o použití DNA

•	Zákon o azyle
Zákon o zbraniach a strelive
Zákon o voľbách do Európskeho parlamentu 

4)   Administratívna kapacita

•	Uznesením vlády č.702 z 18.júla 2001 k Analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ bol schválený materiál na zvýšenie limitu počtu nových zamestnancov v rezorte MV SR pre rok 2002   o  49 zamestnancov.
•	Na rok 2003 rezort vnútra považuje za prioritné posilnenie administratívnych kapacít v oblasti vyhodnocovania implementácie acquis a schengenského acquis, vydávania víz, posilnenia ochrany hraníc a vykonávania vnútorných kontrol, posilnenia medzinárodnej policajnej spolupráce, posilnenia boja proti korupcii, čo tvorí celkovo 150 nových pracovných miest policajtov a občianskych zamestnancov.

Kapitola č. 25 – Colná únia

1)   Základná charakteristika kapitoly

Kapitola otvorená:  			24. októbra 2000
NP SR odovzdaná: 			26. mája 2000 CONF-SK 36/00
Spoločná pozícia EÚ prijatá: 		18. októbra 2000 CONF-SK 50/00
					revidovaná: 6. júna 2001 CONF-SK 41/01
Dodatkové informácie:	 	č. 1 - 24. apríla 2001 CONF-SK 25/01
					č. 2 - 12. septembra 2001 CONF-SK 84/01
Kapitola: 				predbežne uzatvorená 12. júna 2001 

2)   Celkové hodnotenie stavu kapitoly

V colnej oblasti  Slovenská republika dosiahla viditeľný pokrok. Je to najmä prijatie dôležitej colnej legislatívy, a to: colného zákona, vykonávacej vyhlášky k colnému zákonu, zákona o orgánoch štátnej správy v colníctve a zákona o opatreniach proti porušovaniu práv duševného vlastníctva pri dovoze, vývoze a spätnom vývoze tovaru. Zákon o štátnej správe v colníctve zavádza v potrebnom rozsahu nové právne prostriedky na plnenie  komplexných úloh, ktoré colná správa zabezpečuje. Tieto právne normy predstavujú najvyššiu možnú mieru harmonizácie s príslušnými predpismi EÚ, ktorú môže SR ako nečlenský štát dosiahnuť.

Nemenej významnou oblasťou je vybudovanie informačného systému, ktorý bude schopný obojsmerne komunikovať s jednotlivými systémami EK a existujúcim národným colným informačným systémom. Ako prioritné systémy je možné klasifikovať z pohľadu aplikačného vybavenia Tranzitný informačný systém a Systém pre správu referenčných údajov a z pohľadu komunikačnej infraštruktúry CCN/CSI a WAN.

Slovenská republika ako zmluvná strana Dohovoru o spoločnom tranzitnom režime spolupracuje na projekte NCTS. V rámci tohoto projektu Colné riaditeľstvo SR vyvíja aktivity s cieľom zmeniť národný informačný tranzitný systém (TIS) podľa požiadaviek NCTS. V súčasnej dobe bola ukončená I. etapa budovania nového tranzitného informačného systému, a to na úrovni regionálnych colných úradov a colného riaditeľstva. Začiatok II. etapy, ktorý zahŕňa lokálne colné úrady, prepojenie na spoločnú doménu prostredníctvom CCN/CSI a prepojenie na obchodnú sféru,  je plánovaný na 1. štvrťrok 2002. Ukončenie II. etapy, a tým zabezpečenie chodu celého TIS spĺňajúceho požiadavky NCTS, sa predpokladá v 1. štvrťroku  2003.

Systém pre správu referenčných údajov colného informačného systému (CMR) bol vyvinutý za účelom poskytovania referenčných údajov existujúcim systémom. Nakoľko má v budúcnosti poskytovať platformu pre požiadavky prepojenia medzi systémom TARIC (EÚ) a Colným informačným systémom – CIS (SR), súčasťou projektu bolo aj vypracovanie rozdielovej analýzy medzi systémami Colnej správy SR a požiadavkami na pripojenie do systémov EK. V rámci projektu Phare – COP 2001 sa predpokladá dopracovanie funkcionality na prepojenie medzi systémom TARIC a CIS. 

V  rámci prípravy II. etapy budovania nového tranzitného informačného systému sa vyvíjajú aktivity s cieľom vytvorenia prístupu do spoločnej komunikačnej siete (CCN/CSI), ktorá zabezpečuje obojstrannú komunikáciu so systémami EK. Výsledkom týchto aktivít je alokácia finančných zdrojov pre inštaláciu a prevádzku vstupnej brány CCN/CSI a oficiálna požiadavka na prístup do CCN/CSI. Základom komunikačnej infraštruktúry je lokálna sieť Ministerstva financií Slovenskej republiky,  na ktorú sú pripojené organizácie v rámci rezortu. V súčasnej dobe je prepojených 70 % colných úradov. Ukončenie budovania WAN colnej správy, to znamená prepojenie všetkých colných úradov, zvýšenie rýchlosti komunikácie a zabezpečenie nepretržitej dostupnosti jednotlivých uzlov WAN, je plánované do konca roku 2002.

S cieľom boja proti colným podvodom a ekonomickej kriminalite sa v súlade so zákonom o orgánoch štátnej správy v colníctve v blízkej budúcnosti zriadi ako súčasť Colného riaditeľstva colný kriminálny útvar, v ktorom budú sústredené organizačné a výkonné aktivity colnej správy v boji proti páchaniu colných podvodov. V pôsobnosti colného kriminálneho útvaru bude odhaľovanie colných a daňových únikov od priestupkov a deliktov po vyšetrovanie tzv. colných trestných činov s hornou sadzbou trestu do 5 rokov a drogová kriminalita.

3) Stav prijímania legislatívy v kapitole

A) Revízia plnenia záväzkov SR deklarovaných v rámci prístupového/negociačného procesu

a) V uplynulom období boli prijaté tieto kľúčové právne predpisy: 

•	zákon č. 238/2001 Z. z. Colný zákon, ktorý nadobudol účinnosť  dňa 1.7.2001,
•	vyhláška Ministerstva financií SR č. 251/2001 Z. z., ktorou sa vykonávajú niektoré ustanovenia Colného zákona nadobudla účinnosť dňa 1.7.2001,
•	zákon č. 240/2001 Z. z. o orgánoch  štátnej správy v colníctve, ktorý nadobudol účinnosť dňa 1.7.2001,
•	zákon č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru nadobudol účinnosť dňa 1.8.2001,
•	zákon č. 268/2000 Z. z.  o zaobchádzaní s prekurzormi omamných látok a psychotropných látok.

b) Zákony, ktoré sú v legislatívnom procese:

•	návrh zákona o kontrole dovozu, vývozu a sprostredkovateľských činností týkajúcich                                                     sa tovaru a technológií podliehajúcich medzinárodným kontrolným režimom (kontrola       tovarov dvojakého použitia)

B) 	Samostatné vyhodnotenie spolupráce s NR SR z hľadiska prijímania zákonov prioritných z pohľadu EÚ

•	K vládnemu návrhu zákona o opatreniach proti porušovaniu práv duševného vlastníctva pri dovoze, vývoze a spätnom vývoze tovaru boli predložené pozmeňovacie návrhy, ktoré znamenali upresnenie formulácie niektorých pojmov a inštitútov. Tieto pozmeňovacie návrhy neboli nad rámec vládneho návrhu a nemali vplyv na rýchlejšiu implementáciu acquis.  Vládny návrh spolu s pozmeňovacími návrhmi boli schválené.
•	K vládnemu návrhu Colného zákona boli predložené viaceré pozmeňovacie návrhy, ktoré neboli v konečnom dôsledku schválené z dôvodu ich nesúladu s acquis (napr. návrh na zriadenie predajní  typu duty free shop na hraničných priechodov).
•	K vládnemu návrhu zákona o kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom - vznesené návrhy nesúviseli s rýchlejšou  implementáciou acquis.

4)   Administratívna kapacita

A.   Navýšenie administratívy v roku 2002

Vzhľadom na potrebu vytvorenia nových útvarov na zabezpečenie úloh vyplývajúcich z prípravy na vstup SR do EÚ Colná správa bude v roku 2002 posilňovať svoje administratívne kapacity. V súlade s materiálom „Analýza požiadaviek na zabezpečenie administratívnych potrieb a nových inštitúcií súvisiacich s implementáciu acquis“, ktorý schválila Vláda SR uznesením č. 702/2001,  administratívne kapacity sa navýšia nasledovne: 

INŠTITÚCIA
	KOMPETENCIE	navýšenie 
 rok 2002	
MF SR	Colné riaditeľstvo SR - vytvoriť útvar národného správcu kombinovanej nomenklatúry	2	
MF SR	Správa spotrebných daní  	108	
MF SR	colná správa (Colné riaditeľstvo SR a colné úrady)
-	dobudovanie colno-technického laboratória
-	vybudovanie colného informačného systému
-	vytvorenie Colného kriminálneho útvaru	
2
8
18	
MF SR	zabezpečenie úloh pre finančné a rozpočtové ustanovenia	1	
MŽP SR	plnenie požiadaviek CITES 	2	
MV SR	implementácia Národného programu boja  proti drogám	5	
ÚNMS SR	kontrola nad aplikáciou zákona  o prekurzoroch 	1	

B.  Ďalšia potreba navýšenia  administratívnej kapacity  v roku 2002

Colná správa bude v roku 2003 vyžadovať ďalšie výrazné posilnenie administratívnych kapacít, keďže potreba pracovníkov (najmä v súvislosti s prechodom správy spotrebných daní) je vyššia ako vládou SR schválené personálne posilnenie na rok 2002. V budúcnosti sa počíta s nárastom činností nielen vo vyššie uvedených útvaroch a oblastiach, ale tiež v súvislosti s úlohami vyplývajúcimi pre Colnú správu SR s prípravou na uplatňovanie Spoločnej poľnohospodárskej politiky, vytvorením útvaru vnútorného auditu a finančnej kontroly atď.  

Kapitola č. 26 – Vonkajšie vzťahy

1)   Základná charakteristika kapitoly

Kapitola otvorená: 			25. mája 2000
NP SR odovzdaná:  			28. marca 2000 CONF-SK 12/00
Spoločná pozícia EÚ prijatá: 		24. mája 2000 CONF-SK 31/00
Dodatková informácia: 		č. 1 -  12. septembra 2001 CONF-SK 85/01
Kapitola:  				predbežne uzatvorená 25. mája 2000

2)   Celkové hodnotenie stavu kapitoly

Podľa Pravidelnej správy EK o hodnotení pokroku SR pri príprave na vstup do EÚ za rok 2001 Slovensko DOSIAHLO v oblasti vonkajších vzťahov značný pokrok.

Harmonizácia legislatívy v oblasti  exportných úverov a dodržiavania pravidiel OECD ďalej pokročila, ale dosiahnutie súladu s acquis si bude vyžadovať ďalšie úsilie. EÚ a Slovensko si vytvorili rámec pre spoluprácu v otázkach WTO, a to na úrovni ministerstiev aj odborov. Slovensko podporuje politiky a stanoviská EÚ v rámci WTO. (Poz.: Na IV. Ministerskej konferencii v Katare bolo rozhodnuté o otvorení nového kola - SR v rámci jej konania podporovalo okrem pozície EÚ aj svoje vlastné záujmy).

Potrebná je ďalšia koordinácia na zabezpečenie súladu záväzkov Slovenska v rámci GATT-u so záväzkami ES a výnimkami podľa doložky najvyšších výhod. Slovensko je členom Dohody o informačných technológiách (ITA). V období pred vstupom do EÚ bude SR musieť pristúpiť k multilaterálnym dohodám WTO o vládnom obstarávaní, vo vzťahu ku ktorej má štatút pozorovateľa, a k Dohode o civilnom letectve (ATCA). Čo sa týka tovaru dvojakého použitia, Slovensko musí zosúladiť svoju legislatívu s acquis. 

V rámci CEFTA (Stredoeurópska dohoda o voľnom obchode) bol uzavretý Doplnkový protokol č. 11, upravujúci pravidlá pôvodu tovaru podľa harmonizovaného systému na rok 2002, ktorý od 1. 1. 2002 plne nahrádza predchádzajúce Doplnkové protokoly č. 4, 7, 8, 9. Slovensko má uzavreté dohody o voľnom obchode s Estónskom, Lotyšskom, Litvou, Tureckom, Izraelom a Chorvátskom. V tejto oblasti je potrebné dosiahnuť ďalší pokrok v zabezpečovaní súladu s medzinárodnými obchodnými záväzkami ES. Všetky medzinárodné dohody, ktoré sú nekompatibilné s povinnosťami členstva, bude potrebné pred vstupom do EÚ znovu prerokovať alebo vypovedať. Slovensko by malo naďalej plne informovať úniu o existujúcich obchodných dohodách alebo rokovaniach, ktorých cieľom je uzatvorenie nových dohôd o obchode s treťou krajinou. Platí to aj pre bilaterálne investičné dohody  uzavreté s tretími krajinami. 

3)   Stav prijímania legislatívy v kapitole 

Revízia plnenia záväzkov SR deklarovaných v rámci prístupového procesu 

•	V rámci prípravy nového kola multilaterálnych rokovaní o ďalšej liberalizácii obchodu v rámci WTO pripravovať a koordinovať negociačné pozície SR s pozíciami EÚ - priebežne  

SR je členom WTO, pristúpila ku všetkým multilaterálnym dohodám a vykonáva obchodnú politiku v súlade s princípmi WTO a ostatnými medzinárodnými záväzkami a pri prijímaní nových záväzkov svoj postup vopred konzultuje s EÚ, aby neprekročila záväzky, ktoré má EÚ.
	
Bola pripravená listina textilných a odevných výrobkov, ktoré by sa mali integrovať pod pravidlá WTO do 31. 12. 2001, pričom bola spracovaná tak, aby sa dosiahol čo možno najvyšší stupeň harmonizácie s Listinami EÚ.

•	Pristúpiť  k Dohode o vládnych zákazkách do 31. 12. 2002 

SR sa v októbri 2000 stala pozorovateľom Výboru pre vládne obstarávanie. Dňa 2. októbra 2001 sa v Ženeve uskutočnilo v rámci zasadnutia WTO rokovanie Výboru pre verejné obstarávanie, na ktorom sa zúčastnili predstavitelia Úradu pre vládne obstarávanie SR a MH SR. Slovenská republika plánuje podať žiadosť o pristúpenie k Dohode až začiatkom budúceho roka a následne by mala začať negociačný a prístupový proces.
	
V porovnaní s krajinami V-4 je legislatíva SR v tejto oblasti najvyhovujúcejšia a slovenská strana je rozhodnutá dodržať termín pristúpenia k Dohode WTO o vládnom obstarávaní. Dňa 9.-14. novembra 2001 sa konala 4. Ministerská konferencia v Dohe, ktorá naštartovala nové kolo negociácií, ktorého závery bude potrebné brať do úvahy vo vzťahu k ďalšiemu postupu pristúpenia SR k Dohode. V ministerskej deklarácii bolo dohodnuté, že po 5. Ministerskej konferencii sa začnú negociácie, ktoré sa však budú týkať len aspektov transparentnosti vo vládnom obstarávaní.

•	Prijať novelu zákona č. 263/1999 o verejnom obstarávaní 

Dňa 29. novembra 2001 NR SR prijala 2 návrhy novely zákona č. 263/1999 o verejnom obstarávaní: vládny návrh, bol vypracovávaný Úradom pre verejné obstarávanie SR a pojednáva o podprahovom obstarávaní, t.j. ide o národné limity a ich  úpravu  súťažným   spôsobom  do  výšky   500 000,- Sk  bez  DPH  pre tovary  a služby a 1 000 000,- Sk bez DPH pre činnosti (práce). Druhý návrh novely – poslanecký návrh bol vypracovaný skupinou poslancov na čele s predsedom ústavno- právneho výboru NR SR p. Oroszom. 

•	Pristúpiť k Dohode o obchode v civilnom letectve do 31. 12. 2003

Pôvodný termín pristúpenia k Dohode bol stanovený na 31. 12. 2002. Predstavitelia EÚ  vyjadrili názor, že SR by mala prehodnotiť dátum prístupu k danej dohode a pristúpiť až v neskoršom termíne, t.j. 31.12.2003. Listom štátneho tajomníka P. Brňa bolo predstaviteľom EK potvrdené, že SR prehodnotí pristúpenie k Dohode až koncom roka 2003.

•	Prijať nový Colný zákon do  1. 7. 2001 
 
     Colný zákon č. 238/2001 Z. z. bol prijatý a účinnosť nadobudol k 1. 7. 2001.
 
•	Úplne harmonizovať schému Všeobecného systému preferencií (GSP) do 1. 1. 2004

Nový Colný zákon č. 238/2001 Z. z. vytvára podmienky pre postupnú harmonizáciu schémy poskytovania GSP SR so schémou GSP EÚ. 
	
Dňa 25. septembra 2001 sa v Brne uskutočnilo záverečné stretnutie expertnej skupiny na prípravu colných sadzobníkov na rok 2002 v spolupráci s Českou republikou . Česká strana informovala, že v roku 2002 zosúladí zoznam rozvojových krajín v rámci schémy GSP so zoznamom SR.

•	Prijať nový zákon o Exportno-importnej banke SR 

V súčasnosti platný zákon č. 80/97 o Exportno-importnej banke SR v znení neskorších predpisov je v súlade s legislatívou EÚ - úloha bola vyňatá z Prioritných úloh vlády SR na základe uznesenia vlády SR č. 703/2001. Vzhľadom na to, že EK prijala s účinnosťou od 1. januára 2002 novú definíciu „marketable risks“, ktorá zlúči „marketable risks“ s „non-marketable risks“, je potrebné doriešiť otázku privatizácie poisťovania krátkodobých komerčných rizík. Slovenská strana zároveň požiadala o osobnú konzultáciu so zástupcami EK DG Competition, v rámci ktorej by bolo možné prerokovať uvedenú problematiku.    

•	Podpísanie Protokolu k Európskej dohode o posudzovaní zhody a  uznávaní priemyselných výrobkov (ďalej len PECA) 

Dňa 25. júna 2001 sa v Bruseli uskutočnili prvé oficiálne rokovanie o PECA medzi SR a EÚ. Priemyselné výrobky boli rozdelené do dvoch skupín. Prvá skupina (7 sektorov) predstavuje výrobky, ktoré majú veľkú šancu na uzavretie a nevyžaduje sa ďalšie rokovanie. Druhá skupina (7 sektorov) predstavuje výrobky, ku ktorým mala EK pripomienky. Pripomienky EK boli zapracované a táto skupina výrobkov bude zahrnutá do ďalšieho kola rokovaní. Druhé kolo rokovaní o PECA sa uskutočnilo dňa 11. decembra 2001.

•	Prijať novelu zákona č. 264/1999 o technických požiadavkách na výrobky a o posudzovaní zhody 

	Bola prijatá novela č. 436/2001 zákona o technických požiadavkách na výrobky a o posudzovaní zhody s účinnosťou od 1. 11. 2001.

•	Prijať nový zákon na kontrolu importu a exportu položiek a technológií podliehajúcim medzinárodnému kontrolnému režimu, vo väzbe na prijatie nového acquis EK v danej oblasti (nariadenie EK č. 1334/2000 zo dňa 22. 6. 2000).
     
     Návrh zákona bol schválený vládou SR, v súčasnosti sa nachádza v legislatívnom procese schvaľovania v NR SR. Účinnosť zákona sa predpokladá od 1. 1. 2002.

•	V oblasti rozvojovej politiky a humanitárnej pomoci zabezpečiť uplatňovanie komplexnej politiky zaoberajúcou sa rozvojovými krajinami.

Vláda SR v marci 2001 uznesením schválila návrh na vytvorenie mechanizmu poskytovania vládnej rozvojovej pomoci Slovenskou republikou, vypracovaný na základe Koncepcie rozvojovej pomoci poskytovanej SR do zahraničia z roku 1999.

•	Dňa 6. novembra 2001 bola podpísaná Dohoda o voľnom obchode medzi SR, ČR a Chorvátskou republikou, s účinnosťou od 1. 1. 2002

Otvorené okruhy

•	Revízia zmluvnej základne SR v oblasti medzinárodných hospodárskych zmlúv a dohôd z hľadiska kompatibility s acquis:

Odbor európskej integrácie MH SR vypracoval na základe podkladov zo sekcie dvojstrannej obchodnej spolupráce ako aj podkladov z MZV SR:
1.	Zoznam dvojstranných a mnohostranných medzinárodných zmlúv SR v gescii MH SR podpísaných k 30. júnu 2001 
2.	Stav plnenia medzinárodných zmlúv  k 30. júnu 2001

Uvedené materiály obsahujú tri kategórie zmluvných dokumentov:
A.	Zmluvné dokumenty uzatvorené bývalou ČSR, ČSSR a ČSFR, do ktorých SR    sukcedovala
B.	Prezidentské a vládne zmluvy a dohody SR uzatvorené po 1. januári 1993
C.	Rezortné zmluvy uzatvorené po 1. januári 1993 v rámci MH SR 

-   zároveň bola vytvorená pracovná skupina zo zástupcov jednotlivých sekcií MH SR ako aj z MZV SR a MF SR, ktorá sa pravidelne zaoberá dopĺňaním zoznamu medzinárodných zmlúv a hlavne hodnotením stavu ich plnenia, priebežne zabezpečuje podklady pre vykonanie zosúladenia zmluvnej základne SR so zmluvnou základňou EÚ. Doteraz sa uskutočnili tri rokovania  pracovnej skupiny. Obsahom posledných dvoch rokovaní (16.10.2001 a 6.11.2001) boli konzultácie k zadaniu vypracovania štúdie: „Posúdenie zosúladenia zmlúv hospodárskeho charakteru SR so zmluvnou základňou EÚ„. 
-   v súčasnosti prebiehajú konzultácie s Právnickou fakultou UK v Bratislave, ktorá môže byť nápomocná pri vypracovaní špecifikovanej štúdie na posúdenie zmlúv hospodárskeho charakteru SR. 

4)   Administratívna kapacita

Administratívne kapacity, ktoré sú relevantné pre oblasť vonkajších vzťahov, sú rozdelené medzi viacero ministerstiev, vrátane ministerstva hospodárstva, pôdohospodárstva, zahraničných vecí a financií. Administratívna infraštruktúra, ktorá musí byť vytvorená v súvislosti s colnými službami (kapitola 25 – Colná únia).

Materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ stanovuje v roku 2002 navýšenie stavu na MH SR v  rámci negociačnej kapitoly Vonkajšie vzťahy o 2 nových zamestnancov. Ich pracovnou  náplňou bude zabezpečovanie harmonizácie zmlúv hospodárskeho charakteru so zmluvnou základňou EÚ.

Zosúlaďovanie zmlúv SR hospodárskeho charakteru so zmluvnou základňou EÚ je nevyhnutné   prehodnotiť a práce v rámci tejto problematiky ukončiť k referečnému dátumu vstupu SR do EÚ, k 1. januáru 2004. Z uvedeného dôvodu bude potrebné v roku 2003 zvýšiť počet zamestnancov zaoberajúcich sa danou úlohou o ďalších 2 .

  

Kapitola č. 27 - Spoločná zahraničná a bezpečnostná politika EÚ

1)   Základná charakteristika kapitoly

Kapitola otvorená:			25. mája 2000
NP SR odovzdaná:			28. marca 2000 CONF-SK 13/00 
Spoločná pozícia EÚ prijatá:		17. mája 2000 CONF-SK 28/00 
Dodatková informácia:		26. júla 2001 CONF-SK 68/01
Kapitola: 				predbežne uzatvorená 25. mája 2000 

2)   Celkové hodnotenie stavu kapitoly

•	Od Pravidelnej správy 2000 pokračovalo Slovensko v harmonizovaní svojej zahraničnej politiky so zahraničnou politikou Európskej únie a konštruktívne sa zúčastňovalo rámca Spoločnej zahraničnej a bezpečnostnej politiky.
•	Pravidelný politický dialóg ustanovený Asociačnou radou so Slovenskom pokračuje hladko a Slovensko pokračuje v orientácii svojej zahraničnej a bezpečnostnej politiky smerom k únii. Pokračuje v aktívnej účasti v rámci Spoločnej zahraničnej a bezpečnostnej politiky (SZBP), vrátane rokovaní na úrovni politických riaditeľov, európskych korešpondentov a pracovných skupín.
•	Slovensko preukázalo záujem o vývoj Európskej politiky bezpečnosti a obrany (ESDP) ako súčasti SZBP a aktívne sa zúčastňovalo kontaktov s EÚ a vo formáte 15+15 (európski členovia NATO-nečlenovia EÚ a kandidáti na vstup do EÚ). 
•	NR SR schválila Bezpečnostnú a Obrannú stratégiu, ktoré vytyčujú hlavné zahraničnopolitické ciele krajiny v súlade s cieľmi EÚ a vytvárajú rámec pre reagovanie na bezpečnostné výzvy.
•	Slovensko pravidelne harmonizovalo svoje pozície s pozíciami únie a po výzve zo strany EÚ sa pripojilo k spoločným pozíciám a jednotným akciám EÚ. Od októbra 2000 sa pripojilo k 8 spoločným pozíciám EÚ, vrátane 3 týkajúcich sa JZR. Vo februári 2001 sa v Bratislave uskutočnilo prvé neformálne stretnutie Politického výboru EÚ v kandidátskej krajine. Slovensko malo dobré výsledky v oblasti implementácie medzinárodných sankcií a reštriktívnych opatrení.
•	V roku 2001 Slovensko pokračovalo v aktívnej podpore medzinárodných operácií na udržiavanie mieru, hlavne v SFOR, KFOR a sérii mierových a pozorovateľských misií OSN, OBSE a EUMM. V hodnotenom období sa pripojilo k misiám OSN na Cypre, Východnom Timore, Eritrei, Etiópii, Golandských výšinách, Iraku a Sýrii.
•	Vo februári 2001 schválila NR SR zmenu ústavy, ktorá o.i. umožňuje Slovensku vstúpiť do organizácií vzájomnej kolektívnej bezpečnosti.
•	Slovensko zohralo v prvej Konferencii o vyčlenení kapacít aktívnu úlohu. Vláda schválila vyčlenenie financií na ESDP a je pripravená poskytnúť špeciálne jednotky ako súčasť misií EÚ za použitia Síl rýchlej reakcie.
•	Slovensko zlepšilo svoje vzťahy so susednými stredoeurópskymi partnermi tak na multilaterálnej, ako aj na bilaterálnej úrovni. V novembri 2000 podpísala slovenská a česká vláda Dohodu o cezhraničnej spolupráci. V apríli 2001 podpísala slovenská a maďarská vláda Dohodu o cezhraničnej spolupráci, ktorá umožňuje miestnej samospráve na oboch stranách uzatvárať spoločné slovensko-maďarské projekty. Implementácia Základnej dohody s Maďarskom pokračovala prostredníctvom fungovania niekoľkých pracovných skupín. Diskusie s Maďarskom vo veci vodného diela Gabčíkovo-Nagymaros boli udržiavané na technickej úrovni.
•	Višegrádska skupina fungovala naďalej dobre, rovnako ako i Višegrádsky fond.

3)   Stav prijímania legislatívy v kapitole

Kapitola je nelegislatívneho charakteru.

4)   Administratívna kapacita

Odbor politických vzťahov s EÚ, ktorý je na MZV SR zodpovedný za spracovávanie agendy SZBP, bude od januára 2002 posilnený o dvoch pracovníkov. Koncepcia rozvoja Misie SR pri ES v Bruseli predpokladá v roku 2002 vyslanie jedného pracovníka z MO SR, ktorý sa bude zaoberať vojenskou zložkou Spoločnej európskej bezpečnostnej a obrannej politiky (SEBOP) EÚ.

Koncepcia rozvoja Misie SR pri ES v Bruseli predpokladá v roku 2003 vyslanie 5 pracovníkov MZV SR, ktorí budú spracovávať agendu SZBP/SEBOP a jedného ďalšieho pracovníka z MO SR, ktorý sa bude zaoberať vojenskou zložkou SEBOP. V ústredí sa v roku 2003 predpokladá reorganizácia úseku európskej integrácie, presný počet pracovníkov pre agendu SZBP/SEBOP nie je ešte stanovený. Pôjde však o výrazné administratívne posilnenie tejto oblasti.

Kapitola č. 28 – Finančná kontrola

1)   Základná charakteristika kapitoly

Kapitola otvorená:	           12. júna 2001	
NP SR odovzdaná:		8. decembra 2000 CONF-SR 75/00	
Spoločná pozícia EU prijatá:		6. júna  2001 CONF-SR 42/01
Dodatkové informácie:		č. 1 - 2. augusta 2001 CONF-SR 73/01
		č. 2 - 23. októbra 2001 CONF-SK 97/01
		č. 3 - 29. novembra 2001 CONF-SK 104/01
Kapitola:				predbežne uzatvorená dňa 21. decembra 2001

2)   Celkové hodnotenie stavu kapitoly

V Pravidelnej správe EK o pripravenosti SR na členstvo v EÚ k 13.11.2001 sa konštatuje dosiahnutie pokroku v danej oblasti, hlavne prijatím potrebných legislatívnych úprav v oblasti tak vnútornej ako aj vonkajšej kontroly. Potrebné je však vytvorenie a implementácia spoľahlivého systému zabezpečenia vnútornej finančnej kontroly a dobudovanie potrebnej inštitucionálnej štruktúry. V oblasti vonkajšej kontroly je potrebné ďalšie posilnenie nezávislosti NKÚ. Potrebné je posilnenie kapacít pre riadenie predvstupových fondov a budúcich štrukturálnych fondov.

3)  Stav prijímania legislatívy 

Prijatá legislatíva 

•	zákon č. 228/2000 Z.z. o audítoroch a Slovenskej komore audítorov s účinnosťou od 1.8.2000.
•	zákon o trestnom konaní súdnom bol vydaný v  Zbierke zákonov pod číslom 173 zo dňa 12.5.2000 s účinnosťou od 1.9.2000 a pod číslom 366 zo dňa 3.11.2000 s účinnosťou dňom vyhlásenia.
•	nariadenie vlády č. 389/2000 k zákonu č. 263/1999 o verejnom obstarávaní nadobudlo účinnosť od 1.1.2001.
•	novela zákona č. 303/1995 Z.z. o rozpočtových pravidlách zákon č. 441/2000 Z.z. o rozpočtových pravidlách v znení neskorších predpisov a ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov, ktorá zavádza nové prvky pri správe a kontrole finančných prostriedkov vedených v štátnom rozpočte Slovenskej republiky vrátane prostriedkov poskytnutých Európskymi spoločenstvami, účinnosť nadobudne k 1.1.2001.
Zákon posilnil úlohu Ministerstva financií SR v oblasti finančnej kontroly tým, že poveril Ministerstvo financií SR metodicky riadiť a koordinovať finančnú kontrolu u správcov rozpočtových kapitol.
Novela okrem iného definuje pojem finančná kontrola, ustanovuje rovnaké pravidlá hospodárenia a sankčných postihov pri porušení rozpočtovej disciplíny  pri hospodárení s  prostriedkami Európskych spoločenstiev a inými prostriedkami zo zahraničia na financovanie projektov na základe medzinárodných zmlúv pre všetky rozpočtové a príspevkové organizácie, právnické a fyzické osoby a ďalšie subjekty, na ktoré sa vzťahujú ustanovenia zákona o rozpočtových pravidlách.
•	ďalšia novela zákona č. 303/1995 o rozpočtových pravidlách (v  znení zákona  445/2001 Z.z.) upravuje postavenie rozpočtov vyšších územných celkov, postavenie rozpočtov obcí a finančné hospodárenie obcí v nových podmienkach, rozpočtový proces územných samospráv, pravidlá hospodárenia územných samospráv, stabilizáciu príjmov rozpočtov územných samospráv, finančné vyrovnávanie a kontrolu rozpočtového hospodárenia a zodpovednosť za hospodárenie
•	zákon NR SR č. 440/2000 o správach finančnej kontroly rozširuje kontrolnú pôsobnosť týchto územných finančných orgánov aj na prostriedky Európskych spoločenstiev a na iné prostriedky zo zahraničia na financovanie projektov na základe medzinárodných zmlúv. Správy finančnej kontroly sú zo zákona oprávnené vymáhať odvody a penále za neoprávnene použité alebo zadržané prostriedky  Európskych spoločenstiev a iné prostriedky zo zahraničia. Zákon nadobudol účinnosť 1.3.2001.
•	vláda SR dňa 25.10.2000 schválila „Koncepciu vnútornej finančnej kontroly vo verejnej správe„, ktorá obsahuje harmonogram legislatívnych prác a ďalších úloh v oblasti finančnej kontroly do roku 2003 
•	zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov (schváleného NR SR dňa 18.10.2001), účinnosť nadobudne k 1.1.2002
Cieľom zákona je upraviť najmä vykonávanie  finančnej  kontroly  a  vnútorného auditu vo verejnej správe SR  s  premietnutím všeobecných princípov legislatívy Európskej únie, stanoviť  základné ciele a všeobecné zásady vnútorného riadenia finančnej kontroly a postavenie kontrolných orgánov pri finančnej kontrole s verejnými prostriedkami štátneho rozpočtu a verejnými prostriedkami ako  aj  s  prostriedkami  poskytovanými  SR  v  rámci  zahraničnej  pomoci.  Zákon   zavádza vnútorný audit ako nezávislú a objektívnu činnosť zameranú najmä na operatívne a nezávislé hodnotenie primeranosti a účinnosti systémov vnútornej kontroly.
•	vláda SR dňa 14.6.2000 schválila „Stratégia budovania systému štátnej pokladnice“
•	novela zákona č. 39/1993 o Najvyššom kontrolnom úrade (NKÚ) SR (v znení zákona  458/2000 Z.z.) s účinnosťou od 1.1.2001 rozširuje kontrolnú pôsobnosť NKÚ SR na prostriedky poskytované Európskymi spoločenstvami a iné prostriedky zo zahraničia na financovanie projektov na základe medzinárodných zmlúv.
•	novelu zákona č. 39/1993 Z.z. o NKÚ SR v znení neskorších predpisov, ktorá dáva NKÚ možnosť kontrolovať aj vládu a ministerstvá, ale aj iné ústredné orgány štátnej správy a im podriadené orgány, obce a vyššie územné celky, štátne fondy, FNM SR a verejnoprávne inštitúcie. Novela zákona bola prezidentom SR opätovne vrátená do NR SR a v súčasnom období je zaradená ako programu 53. schôdze NR SR, ktorá začala 27.11.2001. Predpokladaná účinnosť: 1.1.2002 

Legislatíva t. č. v legislatívnom procese

•	novela zákona o štátnej pokladnici, ktorá je v súčasnosti predložená na rokovanie vlády - predpokladaná účinnosť: 1.1.2002

Prioritné legislatívne úlohy z hľadiska európskej integrácie na rok 2002

•	vypracovať vyhlášku MF SR, ktorou sa ustanovujú podrobnosti o vykonávaní auditu, o obsahu audítorskej správy a o obsahu ročnej správy o činnosti audítora
    Termín účinnosti: 1.4. 2002
•	vybudovať systém permanentného vzdelávania a certifikácie finančných kontrolórov v oblasti vonkajšej finančnej kontroly 
     Termín: 31.12.2002
•	vypracovať Príručku na vykonávanie rôznych druhov vnútorného auditu
     Termín: 31.12.2002
•	realizovať celoplošné zavedenie systému štátnej pokladnice podľa schváleného časového harmonogramu
     Termín: 31.12.2002
•	začať budovať on line informačné prepojenie medzi MF SR, Správami finančnej kontroly a orgánmi implementácie práva (ÚOŠS, ktoré sú príjemcami prostriedkov predvstupovej pomoci a budúcich štrukturálnych fondov)
     Kontrolný termín: 2002 
•	personálne posilniť útvar zodpovedný za koordináciu verejnej vnútornej finančnej kontroly o 8 osôb
     Termín: 1.1.2002
•	zabezpečiť vytvorenie a personálne vybavenie jednotiek vnútorného auditu na ministerstvách a vybraných ústredných orgánoch štátnej správy v súlade s materiálom „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ" schváleného vládou SR dňa 18. júla 2001 (jednotliví ministri a vedúci ústredných orgánov štátnej správy)
     Termín vytvorenia jednotiek: 1.1.2002
     Termín personálneho zabezpečenia: 31.3. 2002

Spolupráca s NR SR 

Spoluprácu s výbormi NR SR v rámci schvaľovania vládneho návrhu zákona o finančnej kontrole a vnútornom audite a o zmene a doplnení niektorých zákonov hodnotíme ako vysoko pozitívnu, pretože bola konštruktívna a ústretová. Neboli predložené žiadne poslanecké návrhy k zákonu, ktoré by išli nad rámec vládneho návrhu zákona.

4)   Administratívna kapacita 

Pre zabezpečenie výkonu vnútorného auditu v súvislosti s prijatím zákona o finančnej kontrole a vnútornom audite a o zmene a doplnení niektorých zákonov vláda SR v dokumente „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ schválila uznesením č. 702/2001 pre rok 2002 na ústredných orgánoch zvýšenie celkom o 32 zamestnancov. Z hľadiska potrieb výkonu vnútorného auditu v roku 2003 je plánovaný nárast o 35 zamestnancov. 

Zabezpečenie nárastu úloh MF SR na úseku metodickej činnosti, koordinácie finančnej kontroly, výkonu finančnej kontroly a úloh ďalších ministerstiev a ostatných ústredných orgánov štátnej správy súvisiacich s výkonom finančnej kontroly prostriedkov poskytovaných zo zahraničia bol uplatnený v návrhu zákona č. 441/2000 Z.z., ktorým sa mení a dopĺňa zákon č. 303/1995 Z.z. o rozpočtových pravidlách. Pre rok 2002  bola požiadavka  nárastu celkom o 28 zamestnancov a v roku 2003 o 22 zamestnancov.

Kapitola č. 29 - Finančné a rozpočtové ustanovenia

1)   Základná charakteristika kapitoly

Kapitola otvorená:	           30. marca 2001	
NP SR odovzdaná:		20. novembra 2000 CONF-SR 68/00	
Spoločná pozícia EU prijatá:		28. marca 2001 CONF-SR 16/01
Dodatkové informácie:		č. 1 - 26. júla 2001 CONF-SR 69/01
		č. 2 - 13. decembra 2001 odovzdaná Misii Brusel pri ES 
Kapitola:				otvorená 

2)   Celkové hodnotenie stavu kapitoly

Oblasť finančných a rozpočtových ustanovení je zameraná na riešenie problematiky v dvoch hlavných oblastiach. Prvou je oblasť rozpočtového procesu a druhou oblasť vlastných zdrojov všeobecného rozpočtu EÚ. Slovenská republika musí byť schopná ako člen EÚ prispievať adekvátnou sumou do spoločného rozpočtu EÚ, ktorú tvoria: tradičné vlastné zdroje (t.j. odvody z obchodovania a skladovania cukru a odvody z vybraného cla), odvody zo zdroja z dane z pridanej hodnoty a zo zdroja vypočítaného na základe hrubého národného produktu. 

Slovensko dosiahlo istý pokrok za hodnotené obdobie, najmä čo sa týka národného rozpočtu a opatrení spolufinancovaných z prostriedkov ES. S účinnosťou od 1. januára 2001 bol novelizovaný zákon NR SR č. 303/1995 Z.z. o rozpočtových pravidlách v znení neskorších predpisov (zákon č. 441/2001 Z.z.), ktorý upravuje nakladanie s prostriedkami ES ako s prostriedkami štátneho rozpočtu a zavádza príslušné kontrolné mechanizmy, vrátane sankcií. Ďalšie zmeny sa týkajú spoločnej rozpočtovej klasifikácie pre zostavovanie súhrnného deficitu verejného rozpočtu, avšak tieto nadobudnú účinnosť až v roku 2003. Ako súčasť celkovej reformy verejných financií bol v prílohe k štátnemu rozpočtu na rok 2001 po prvýkrát predložený strednodobý finančný výhľad, ktorý sa stane integrálnou súčasťou štátneho rozpočtu od roku 2002.

Hoci základné rozpočtové pravidlá sú zo širšieho hľadiska uspokojivé, budú potrebné ďalšie zmeny, aby sa zabezpečil súlad rozpočtových pravidiel a zásad s normami, ktoré sa všeobecne používajú v Spoločenstve.

Pokiaľ ide o vlastné zdroje Spoločenstva, Ministerstvo financií SR je ústredným orgánom štátnej správy zodpovedným za oblasť daní a za výkon všetkých colných funkcií. Tieto funkcie sú vykonávané prostredníctvom Colného riaditeľstva SR a Daňového riaditeľstva SR. Pri výpočte vlastných zdrojov na základe hrubého národného produktu (HNP) je potrebná úzka spolupráca medzi MF SR a Štatistickým úradom SR. V slovenskej legislatíve zatiaľ neexistuje žiadne ustanovenie týkajúce sa odvodov z obchodovania a skladovania cukru. V Národnej rade SR bol schválený zákon o organizovaní trhu s vybranými poľnohospodárskymi výrobkami, ktorý poskytne základ pre relevantné vykonávacie predpisy, a teda aj pre Trhový poriadok pre cukor.

Informácia o prechodnom ustanovení

So vstupom SR do EÚ súvisia i odvody vlastných zdrojov do všeobecného rozpočtu únie. Slovenská republika v oblasti realizácie týchto odvodov vlastných zdrojov analyzje a vyhodnocuje faktory ovplyvňujúce plnenie svojich finančných záväzkov voči všeobecnému rozpočtu únie po vstupe. Z dôvodu oneskorovania platieb zo štrukturálnych fondov EÚ, SR v negociačnej pozícií požiadala členské krajiny o stanovenie prechodného ustanovenia pre odvody vlastných zdrojov do všeobecného rozpočtu Európskej únie. Táto požiadavka bude zohľadnená v závere negociácií v rámci tzv. spoločného finančného balíka, v nadväznosti na rokovania v súvisiacich kapitolách (Dane, Finančná kontrola, Poľnohospodárstvo, Colná únia).

3)   Stav prijímania legislatívy v kapitole

V oblasti rozpočtového procesu v Slovenskej republike boli prijaté tieto novely zákona NR SR č. 303/1995 Z.z. o rozpočtových pravidlách v znení neskorších predpisov:

•	zákon č. 441/2000 Z.z., ktorý nadobudol účinnosť dňa 1. januára 2001,
•	zákon č. 445/2001 Z.z. s účinnosťou od  1. januára 2002 (upravuje problematiku fiškálnej decentralizácie v nadväznosti na konštituovanie vyšších územných celkov),
•	v priebehu roku 2002 (1.Q.) bude potrebné vypracovať ďalšiu novelizáciu zákona o rozpočtových pravidlách, ktorá by mala predovšetkým upraviť organizáciu vzťahov štátneho rozpočtu Slovenskej republiky vo vzťahu k rozpočtu EÚ

V oblasti vlastných zdrojov všeobecného rozpočtu Európskej únie boli prijaté nasledovné zákony:

•	NR SR schválila zákon č. 491/2001 Z.z. o organizovaní trhu s vybranými poľnohospodárskymi výrobkami s účinnosťou od 1.1.2002 (na základe tohto zákona bude Štátny fond trhovej regulácie pretransformovaný na Intervenčnú agentúru k 1. januáru 2002)
•	nový Colný zákon (zákon č. 238/2001 Z.z.), ktorý nadobudol účinnosť dňa 1. júla 2001
•	NR SR prijala dňa 9. novembra 2001 zákon, ktorým sa s účinnosťou od 1. januára 2002 mení a dopĺňa zákon č. 289/1995 Z.z. o dani z pridanej hodnoty v znení neskorších predpisov (zámerom novely zákona je dosiahnutie ďalšieho pokroku v prispôsobovaní právnej úpravy dane z pridanej hodnoty v Slovenskej republike sekundárnej legislatíve Európskej únie, a to predovšetkým Šiestej smernici Rady EÚ 77/388/EHS) 
•	NR SR prijala nový zákon o štátnej štatistike, ktorým sa dosiahol úplný súlad s legislatívou EÚ, s účinnosťou od 1. januára 2002

Prioritné legislatívne úlohy z hľadiska EI na rok 2002

•	prijať novelu zákona č. 303/1995 Z. z. o rozpočtových pravidlách (úprava finančných vzťahov k rozpočtu Európskych spoločenstiev)
    Termín účinnosti: 1.1.2003
•	plne harmonizovať národnú štatistiku so systémom ESA 95
    Termín: 31.12.2002

4)   Administratívna kapacita

Od 6. marca 2001 je zriadený na  Ministerstve financií SR v sekcii rozpočtovej Útvar (v súčasnosti oddelenie) pre prístupový proces k EÚ v oblasti rozpočtu a financií. Vznikol za účelom zabezpečenia plnenia úloh, ktoré vyplývajú z integračného procesu Slovenskej republiky do Európskej únie za túto kapitolu. Útvar sa bude ďalej podieľať na zabezpečovaní komunikácie a operatívnych vzťahov Slovenskej republiky k inštitúciám Európskej únie v oblasti rozpočtových záležitostí.

Na základe materiálu „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ sa administratívna infraštruktúra posilní v roku 2002 o 6 pracovníkov, z toho 4 zamestnanci sú určení pre MF SR a po 1 pracovníkovi sa posilní MP SR a Štatistický úrad SR.

Pred vstupom bude potrebné prijať príslušné administratívne opatrenia na zabezpečenie účinnej koordinácie riadneho výberu, monitoringu, odvodov a kontroly prostriedkov do a z rozpočtu ES. To si bude vyžadovať posilnenie administratívnych kapacít v kontexte relevantných oblastí politiky ES, ako napríklad finančná kontrola, poľnohospodárstvo, dane, clá a regionálna politika.

 

										           Príloha č. 5	

Prehľad dokumentov Konferencie o pristúpení SR k EÚ 
podľa negociačných kapitol k 20. decembru 2001

Kapitola	Negociačná pozícia SR	Spoločná pozícia EÚ	AI
č.1	AI
č.2	AI
č.3	AI
č.4	AI
č.5	
  1   Slobodný  pohyb tovaru	62/00	14/01	1/01	10/01	76/01	--		
  2   Slobodný pohyb osôb 	70/00	48/01 REV1
(37/01, 48/01)	4/01	45/01	77/01	--	--	
  3   Slobodné poskytovanie služieb	40/00	32/01 (58/00)	18/01	28/01	78/01	--	--	
  4   Slobodný pohyb kapitálu	41/00	49/01 
(38/01, 55/00)	19/01	30/01	35/01	46/01	--	
  5   Právo obchodných spol.	63/00	33/01 (9/01)	27/01	29/01	--	--	--	
  6   Hospodárska súťaž	6/00	103/01 (29/00)	21/01	59/01	71/01	--	--	
  7   Poľnohospodárstvo	71/00	39/01	3/01	74/01	75/01	89/01	93/01	
  8   Rybné hospodárstvo	32/00	48/00 (44/00)	45/00	79/01	--	--	--	
  9   Dopravná politika	42/00	59/00	47/01	60/01	94/01	100/01	--	
 10  Dane	64/00	107/01 (40/01)	61/01	70/01	99/01	101/01	106/01	
 11  Hospodárska a menová únia	65/00	13/01  (5/01)	8/01	62/01	--	--	--	
 12  Štatistika	07/00	23/00	63/01	--	--	--	--	
 13  Sociálna pol. a zamestnanosť	66/00 (33/00)	34/01 (2/01)	20/01	24/01	80/01	--	--	
 14  Energetika	67/00	95/01 (17/01)	7/01	44/01	56/01	81/01	86/01	
 15  Priemyselná politika	34/00	49/00	64/01	--	--	--	--	
 16  Malé a stredné podnikanie	8/00	24/00	90/01	--	--	--	--	
 17  Veda a výskum	9/00	26/00	65/01	--	--	--	--	
 18  Vzdelávania a školenie	10/00	25/00	91/01	--	--	--	--	
 19  Telekomunikácie a infor. tech.	43/00	26/01 (60/00)	6/01	82/01	--	--	--	
 20  Kultúra a audio- vizuálna pol. 	11/00	56/00 (27/00)	46/00	47/00	53/00	52/01	66/01	
 21  Regionálna politika	72/00	11/01	67/01	92/01	--	--	--	
 22  Životné prostredie	73/00	105/01 (15/01)	57/01	98/01	102/01	--	--	
 23  Ochrana spotrebiteľa  a  
       zdravia	35/00	52/00	--	--	--	--	--	
 24  Spolupráca v obl. spr. a vnútra	74/00	50/01	23/01	55/01	83/01	87/01	88/01	
 25  Colná únia	36/00	41/01 (50/00)	25/01	84/01	--	--	--	
 26  Vonkajšie vzťahy	12/00	31/00	85/01	--	--	--	--	
 27  Spoločná zahraničná a      
       bezpečnostná politika  	13/00	28/00	68/01	--	--	--	--	
 28  Finančná kontrola	75/00	42/01	73/01	97/01	104/01	--	--	
 29  Finančné a rozp. ustanovenia 	68/00	16/01	69/01	odovzdaná	--	--	--	

Pozn:: Dokumenty uvedené v zátvorke boli revidované dokumentom mimo zátvorky
           AI (Additional Information) - Dodatková Informácia

OSTATNÉ 
		
5th meeting of the conference at the deputy level (Brussels)	12/01	
Draft summary conclusions of the 5th meeting of the conference (Brussels)	22/01	
6TH meeting of the conference at the deputy level (Brussels)	31/01	
Draft summary conclusions of the 6th meeting of the conference (Brussels)	36/01	
4th meeting of the conference at ministerial level (Luxembourg) - Provisional agenda	43/01	
7th meeting of the conference at the deputy level (Brussels)	51/01	
Draft summary conclusions of the 4th meeting of the conference (Luxembourg)	53/01	
Draft summary conclusions of the 7th meeting of the conference (Brussels)	54/01	
Report on nuclear safety in the context of enlargement (list Meganck-Figeľ)	58/01	
Constitution of the Slovak Republic	72/01